ހަޖަމު ނުވާ މީހުންނަށް ޔާމީން: އޮޑިހަނެއްގައި ފިފިފެންމަލުގެ ފިޔަތަކާއެކީ އަސުރުމާ އޮށް ގިރައިގެން ބޯލާ! – Haftha\nTue, 18 January, 2022, 3:21 am\nކުރީގެ ރައީސް އަބްދުﷲ ޔާމީން އަބްދުލްގައްޔޫމް --\nހަޖަމު ނުވާ މީހުންނަށް ޔާމީން: އޮޑިހަނެއްގައި ފިފިފެންމަލުގެ ފިޔަތަކާއެކީ އަސުރުމާ އޮށް ގިރައިގެން ބޯލާ!\nޑިސެމްބަރ 10, 2021\nހަޖަމު ނުވާ މީހުންނަށް ކުރީގެ ރައީސް އަބްދުﷲ ޔާމީން އަބްދުލްގައްޔޫމް ވަރުގަދަ ރައްދެއް ދެއްވައިފިއެވެ.\n“ކޮތަރު ކޮށި” ނަމުގައި އިދިކޮޅު ކޯލިޝަނުން ކާނިވާ ސަރަހައްދުގައި މިރޭ ބޭއްވި ޖަލްސާގައި ވާހަކަ ދައްކަވަމުން ޔާމީން ވިދާޅުވީ، މި ސަރުކާރަކީ އެއްވެސް ކަމެއް ހަޖަމު ނުކުރެވޭ ސަރުކާރެއް ކަމަށެވެ. އަދި ޕީޕީއެމް، ޕީއެންސީ ކޯލިޝަނުން ކުރާ މަސައްކަތާއި، ބާއްވާ ޖަލްސާތައްވެސް ހަޖަމު ނުކުރެވޭ ކަމަށް ވިދާޅުވިއެެ.\nޔާމީން ވިދާޅުވީ، ގައުމުގެ އެއްބައެއްގައި ހަޖަމުގެ މައްސަލަތަކެއް އުޅެންޏާ އޭގެ އުނދަގޫ އެބޭފުޅުންނަށްވެސް ކުރާނެ ކަމަށެވެ. އަދި މިއަދުގެ ޒުވާނުން ކަނީ ގޮނޑު ހިވައިގެންނޭ ކިޔާއިރު، ގޮނޑު ހޮވައިގެން ކަނީ ހަޖަމުގެ މައްސަލަ ޖެހޭ އެއްޗެއް ކަމަށް ވަންޏާ އެއީ މައްސަލައެއް ކަމަށާއި، އެކަމަށް ހައްލެއް ހޯދުމަށް އެތައް ހަކީމުންނެއްގެ ލަފާ ހޯއްދެއްވި ކަމަށެވެ.\n“ހަޖަމަށް އެންމެ ރަނގަޅު ގޮތަކީ މިއޭ. ބުނާށޭ ދިވެހި އޮޑިހަނެއްގައި، ފިނިފެންކޮޅެއްގައި، ފިނިފެންމަލުގެ ފިޔަތަކާއެކީ އަސުރުމާ އޮށް ގިރާލާފަ ބުއީމާ މި ހަޖަމުގެ މައްސަލަ ހަމަޖެހިގެން ހިނގައިދާނޭ” ރައީސް ޔާމީން ވިދާޅުވިއެވެ.\nއޭގެ އިތުރުން ރައީސް ޔާމީން ވިދާޅުވީ، ހަޖަމުގެ މައްސަލަ އުޅޭކަމަށް ވާނަމަ، ޕީޕީއެމް އޮފީހަށް ޒިޔާރަތްކުރަން އެދޭ ކަމަށެވެ. އަދި ޕާޓީ އޮފީހުން ހަޖަމުގެ މައްސަލައަށް ގިރާފައިވާ އޮޑިހަނު ބޭސް ލިބޭނެ ކަމަށް ވިދާޅުވިއެވެ.\nފާހަގަ: ރައީސް އަބްދުﷲ ޔާމީން އަބްދުލްގައްޔޫމް


އެކުގައިވާނަމޭ(2) – Esfiya – Dhivehi Vaahaka Site\n- by mysticaldoe - 41- September 12, 2020\nހެނދުނުގެ ސައިން ނިމިގެން ކާގެއިން ދުމެއް ޖަހާފައި ނުކުތް ކިޔާރާ ފެނިފައި އޭނާގެ މަންމަ އަމީނާ ވެގެން އުޅޭގޮތެއް އެއްސެވެ.”މިދަނީ ދޮންބެއަށް ގޮވަން. މިއަދު ފަތިހު ސައިކަލް ދުއްވާލަން ދާނަމޭ ކިޔާފައި ނުދިޔަ. ގޮވާގޮވާވެސް ހޭލެވޭ ކަމަކަށް ނުވި. ހުރެބަލަ ވަރުގަދަ ލަނޑެއް ދޭނަމޭ. މިހާރު އެއޮށް އަށެއް ޖަހާ ބޮޑުވީ.” އާމީނާ ބޯހޫރާލުމަށްފަހު ދިޔައީ އެއީ އާކަމަކަށް ނުވާތީއެވެ.\nކިޔާރާ އޭނާގެ ދޮންބެ، ކައިލްގެ ކޮޓަރިއަށް ވަތްއިރު ކައިލް އޮތީ އެނދު ހުރަހަށް ވާގޮތަށް ނިދާފައެވެ. ކިޔާރާ ދޮންބެއަށް ގޮވަން ނަހަދާ ހަދާނެހަދާނެގޮތަކާ ދޭތެރޭ ވިސްނާލާފައި އައީ މޭކަޕްސެޓު ހިފައިގެންނެވެ. ސެޓުގައި ހުރި ކުލަތަކަށް ބަލާލާފައި ނުލަފާ ވައްތަރަކަށް ހީލިއެވެ. އަދި ޖޯކާރ ސިފަ ޖެހޭނެހެން ކައިލްގެ މޫނު މޭކަޕްކޮއްލިއެވެ. އެއޮށްހާއިރު ވީއިރު ވެސް ކައިލް އަށް ހޭވެރިކަމެއް ވީކަމަކަށް ނުވިއެވެ. ހިތްހަމަޖެހޭވަރަށް މޭކަޕްކުރެވުމުން ކިޔާރާ އޭނާގެ ފޯނު ނަގާ ބިރުވެރި ވީޑިއޯ އެއް ޕްލޭ ކޮއްފައި ކައިލްގެ ކަންފަތް ކައިރި ބޭއްވި އެވެ. އަދި ކޮޓަރި ދޮރުމަތީގައި ހުރީ ދުއްވައިގަންނަން ތައްޔާރަށެވެ.\nވީޑިއޯ ގެ އަޑުގަދަ ބައި ޕްލޭވުމާއެކު ކައިލް ސިއްސައިގެންގޮސް ބިންމައްޗަށް ވެއްޓުނެވެ. ދޮރުމަތީގައި ހޭން ހުރި ކިޔާރާ ފެނިފައި ބަލާކަށް ނުހުރެ އޭނާ ފަހަތުން ދުއްވައިގަތެވެ. ބޭރު ދޮރާ ދިމާއަށް ދުވަމުން ދިޔަ ކިޔާރާ ހުއްޓުނީ އެތެރެއަށް ވަތް މީހުން ފެނިފައެވެ. ފަހަތުން އައި ކައިލް އައިސް ކިޔާރާ ގައިގަ ޖެހިފަ ނުވެއްޓުނީ ކިރިޔާ އެވެ.\nދޮރުމަތީގައި ތިބި ނައިނާ އައިޒަން އަދި މާނިހު އަށް ދެލޯ ބޮޑު ކޮއްލެވުނީ ކައިލްގެ މޫނު ފެނިފައެވެ. އައިޒަން އަށް އެއީ ކައިލް ކަން އެނގި ހިނިގަނޑު ފަޅައިގެން ދިޔައެވެ. އޭރު މާނިހު އާއި ނައިނާ ވެސް ހެނީއެވެ. އަޑުގަދަ ވެގެން އެތަނަށް އައި އަމީނާއަށްވެސް ނުހީ ނުހުރެވުނެވެ. ވާނުވާ ނޭނގި ހުރެ ކައިލް އޭނާގެ ކޮޓަރިއަށް ވަދެ ލޯގަނޑުން އޭނާގެ މޫނު ބަލައިލިއެވެ. ވަގުތުން މީ ކިޔާރާ ކަމެއްކަން އެނގުނެވެ. ފަހުން ރަނގަޅަށް ބަދަލު ހިފާނަމޭ ހިތާ މިވަގުތު އޭނާ ވަނީ ފެންވަރާށެވެ.\n“އަނހާ! ދެކުދިން އަވަހަށް އެތެރެއަށް ވަދޭ.” އަމީނާ އައިޒަން އާއި ނައިނާ އަށް ބުންޏެވެ. މާނިހު ދެކުދިންގެ ދަބަސްތައް ދެކުދިންނަށް ހާއްސަކުރެވިފައިވާ2ގެސްޓް ރޫމަށް ލިއެވެ. އަމީނާ އަވަސްވެގަތީ ސައި ތައްޔާރު ކުރުމަށެވެ. އޭރު ކިޔާރާ ފެންނާކަށް ނެތެވެ. ކައިލް އައިސް ދާނެތީ ބިރުން ކޮޓަރިއަށް ވަނީ ކަންނޭނގެ އެވެ.\nނައިނާ އާއި އައިޒަން މާނިހު އާއި އަމީނާ އާއެއްކޮށް ސަޔަށް އިންސާފު ކުރަމުން ދިޔައެވެ. ކުޅިމަސް ހަދާފައި ހުރުމުން ދެކުދިން ހިތްހަމަ ޖެހިގެން ކަމުން ދިޔައީ ދެކުދިންނަށް ވެސް މީރު އެއްޗަކަށް ވާތީއެވެ. އިރުކޮޅަކުން ކައިލް އަތުވެއްޖެއެވެ. ހަތަރު މީހުންނަށްވެސް އެތެރެއިން ހެވުނީ ކައިލް ހުރިގޮތް ހަނދާން ވެފައެވެ. ކައިލް އައިޒަން އަށް ހީލުމަށްފަހު ބަހެއް ނުބުނެ އިނދެ ސައިބޯން ފެށިއެވެ. އޭރު މާނިހުއާއި އަމީނާ ދެންތިބި ދެ ކުދިންނާ އެކި ވާހަކަ ދައްކަމުން ދިޔައެވެ.\nސައިން ނިމިގެން އައިޒަން އާއި ނައިނާ ދިޔައީ ކޮޓަރި އަށެވެ. އައިޒަން އޭނާގެ ފޮށިން ހެދުންތަކާއި ރީތިވާ ސާމާނާއި ފޮތްތައް ނަގާ ކޮޓަރީގައި ތަރުތީބު ކޮއްލި އެވެ. އެއަށްފަހު އޭނާ ނުކުތީ ބޭރަށެވެ. އޭރު ކައިލް އިނީ ޕީއެސް ކުޅޭށެވެ. އައިޒަން ފެނިގެން ޕީއެސް ކުޅެން އަންނާށޭ ކައިލް ބުނެލި އެވެ. “ބްރޯ ހާދަ ދުވަހެއް ފަހުންނޭ މި ދިމާވީ.” ކައިލް ކުޅުމުގެ ތެރެއިން ބުނެލި އެވެ. “އާނ! އެކަމު ހާދަ ސަޅިކޮށޭ ވެލްކަމް ކީ” އައިޒަން ހީގަތެވެ. “މީ އެ ކިޔާރާ ކަންތަކޭ. މިއަދު ފަތިހު ދުއްވާލަން ދާނަމޭ ކިޔާފައި ނުގެންދިޔައީމަ ކޮއްލި ވަރު އެއީ. ރޭ ހަތަރުދަމު ޕަބްޖީ ކުޅެފަ ފަތިސްނަމާދު ކޮއްގެން ނިދީ. ދެން ހަޔެއް ނުލެވުނު.” ކައިލް ބުންޏެވެ. އިރުކޮޅެއްވަންދެން ކުޅެން އިނދެފައި ދެ ޒުވާނުން މިސްކިތައް ދިޔައީ ބަންގި ގޮވަން ފެށުމުންނެވެ.\nޤުރުބާން ވުމީ މިހިތުގެ އުފާ 15 ވަނަ ބައި\nVarah reethi mi part ves…. Waiting for the next part…\nV reethi mi pet ves\n💖 Thanksalot\nMaasha Allah 😍😍v reethi\n💜 Thank you ryn\nYowwwwwww 😆 Varah rythi mi part vess 💜 Dying to read next part 😩 When is next coming up?\n💚 Thankyou so much\nLiyevunuhaa available insha allah3vana bai genesdheynan


ކަކުނި މަހުގެ ސިއްޙީ ފައިދާ – ޙެޔޮބަސް\nކަކުނި މަހުގެ ސިއްޙީ ފައިދާ\nOct 18, 2013 1335 views0\nކަކުންޏަކީ އެއްގަމާއި މޫދުގައިވެސް އުޅޭ ދިރޭއެއްޗެކެވެ. އާންމުގޮތެއްގައި ކަކުނީގައި ދާވަނި އިންނަ ފައި ނުވަތަ ދާނަ ފަޔާއި އެކު އިންނަނީ 10 ފައެވެ. ގިނަ ވައްތަރުތަކުގެ ކަކުނީގައި ހަރު ތޮށިގަނޑެއް ހުންނަ ނަމަވެސް ތޮށިގަނޑު މަޑު ކަކުނިވެސް އުޅެއެވެ. ކަކުނި އުޅޭ ތަންތަނަށް ބަލާއިރު ޗަސްބިންތަކާއި ކަނޑުގެ އަޑީގައި އަދި ތިލަ ފަޅުތަކުގެ ވެލިގަނޑާއި ގާތަކުގައި، ވަލުތެރޭގައި އުޅެއެވެ. އަދި ރާއްޖޭގައި ކަޅުފަހުގަޔާއި ޗަކަ ބިންތަކުގައި3ވައްތަރެއްގެ ކަކުނި އުޅެއެވެ. ހަމަ އެހެންމެ ގޮނޑު ދޮށުގައި ރާޅު ޖަހާ ހިސާބުގައި އާންމުކޮށް ދެ ވައްތަރެއްގެ ކަކުނި އުޅެއެވެ. މީގެ އިތުރަށް މޫދުގައި ގިނަ ވައްތަރުތަކެއްގެ ކަކުނި އުޅެއެވެ. ރާއްޖޭގެ ފަރުތަކުން ނަގާ ރަތް ކަކުންޏަކީވެސް ޞިއްހަތައް ފައިދާހުރި މިނަރަލްސަލް ތަކާއި ވިޓަމިންސް ތައް ހިމެނޭ ކަކުންޏެކެވެ.\nކަކުންޏަކީ މިބާވަތުގެ އެހެން ދިރޭ އެއްޗިއްސެކޭ އެއްގޮތަށް ދޭތެރެ ދޭތެރެއިން ތޮށިގަނޑު ބަދަލުކުރާ އެއްޗެކެވެ. އިހިވެސް ތޮށިގަނޑު ބަދަލުކުރާ ގޮތަށެވެ. މިގޮތުން ކަކުނީގެ ތޮށިގަނޑު ބަދަލުވާން ގާތްވުމުން މަސްގަނޑަށް އިތުރު މަޑު ތޮށިގަނޑެއް އަރައެވެ. ދެން އެ މަޑު ތޮށްޓާއި އެކު ތޮށިގަނޑުގެ މަތީބައި ކައިރިން ފަހަތުން ކަކުނި ބޭރަށް ނިކުމެއެވެ. ތޮށިގަނޑު ދޫކޮށްލައެވެ. ތޮށިގަނޑު ދޫކޮށްލުމުން ބައެއް ވައްތަރުގެ ކަކުނީގެ ތޮށިގަނޑު މާ ގިނައިރެއް ނުވެ ހަރު ތޮށިގަނޑަކަށްވެއެވެ. މިގޮތަށް ހަރު ތޮށިގަނޑަކަށް ވުމުގެ ކުރިން މަޑު ތޮށިގަނޑާއި އެކު ކަކުނި ހޭދަކުރާ ވަގުތުކޮޅަކީ ކަކުންޏައް ނުރަށްކާ ވަގުތުކޮޅެކެވެ. ގިނަ ވައްތަރުގެ ކަކުނި ތޮށިގަނޑު ބަދަލުކުރަނީ އާންމުކޮށް ރޭގަނޑުއެވެ. ކަކުނީގެ ތޮށިގަނޑު ބަދަލުކުރާ މަންޒަރަކީ ވަރަށް އާންމުކޮށް އަޅުގަނޑުމެންނަށް ފެންނަ މަންޒަރެކެވެ. ތޮށި މަތި ހިކިފައި އޮންނައިރު ރޭގަނޑު ނުވަތަ ބަނދަރުގެ ތޮށިގަނޑުފަދަ ތަންތަނުގައި އުޅޭ ފާލަން ކަކުނި ރޭނގަނޑަށް ތޮށިގަނޑު ބަދަލުކުރާ މަންޒަރުފެނެއެވެ.\nކަކުންޏަކީ އާންމުގޮތެގައި ރޭގަނޑަށް ހަރަކާތްތެރިވާ އެއްޗެކެވެ. އަޅުގަނޑުމެންގެ ތަޖުރިބާގައި ރާއްޖޭގައި އުޅޭ ހުރިހާ ވައްތަރުގެ ކަކުނިވެސް ރޭގަނޑަށްބޭރަށް ނިކުމެ ހަރާކާތްތެރިވާކަން ވަނީ ފާހަގަކުރެވިފައެވެ. ދުވާލުގަޑީގައި ތަންތަނުގެ އަޑީގައި ތިބޭ ކަކުނީގެ ވައްތަރުތަށް ރޭގަނޑަށް ބޭރަށް ނިކުމެ ޝިކާރަކުރެއެވެ. ކަކުނި ބައެއްފަހަރަށް ބައެއް ވައްތަރުގެ މަސް ކައި އުޅޭކަން ވަނީ ފާހަނގަކުރެވިފައެވެ.\nކަކުނި މަހަކީ ވިޓަމިންގެ ބައި ބޮޑު ރަނގަޅު ފެންވަރަކަށް ޕުރޮޓީންސް އަދި އެމިނޯ އެސިޑް އެކުލެވޭ ކާނާއެކެވެ. އަދި ހަށިގަނޑަށް ބޭނުންވާ މައުދަން ހިމެނެއެވެ. އޭގެތެރޭގައި ކެލްސިއަމް، ކޮޕާރ،ޒިންކް، ޕޯސްޕަރަސް، އަދި ދަނގަޑު ހިމެނެއެވެ. އަދި ވިޓަމިން އޭ ފަދަ އެންޓިއޮކްސިޑެންޓް ތަކުގެ ސަބަބުން ކަކުނި މަސް ބޭނުންކުރުމުން ވަރަށް ގިނަ ވައްތަރުގެ ތަކުގެ ކެންސަރުން ރައްކާތެރިވުމުގައި އެހީތެރިކަން ލިބެ އެވެ.\nކަކުނި މަހަކީ ދިވެހިން އާންމުކޮށް ކައި އުޅޭ މަހެއް ނޫނެވެ. އެހެންނަމަވެސް ކަކުނި މަހަކީ މީރު ރަހައެއް ލާ ޞިއްހަތަށް ފައިދާހުރި ކާނާގެ ބާވަތެކެވެ. މިހެން ކަންތައް އޮތްނަމަވެސް ގިނަ ދިވެހިން ކަކުނި މަހަކީ ހަޑި އެއްޗެއްގެ ގޮތުގައި، ކާން ނުވާ އެއްޗެއްގެ ގޮތުގައި ދެކެއެވެ. ކަކުނި މަސް ކާ މީހުންނަކީ ނުބައި ބައެއްގެ ގޮތުގައި ބައެއް ރަށްތަކުގައި މިހާރުވެސް ދެކެއެވެ. އަދި އަޅުގަނޑުމެން ކުޑައިރު ރަށުގައި ކަކުނި މަސް މީހަކު ކައިފިނަމަ އެމީހަކު ގޯސްކޮށްފައި ވާހަކަ ދަށްކައެވެ. އެހެންނަމަވެސް ދުނިޔެއަށް ލޯ ހުޅުވި ކަކުނީގެ ފައިދާތައް އެނގެން ފެށުމުން ކަކުނި ކާ މީހުން އަންނަނީ އިތުރުވަމުންނެވެ. ކަކުނި މަހަކީ އަޅުގަނޑަށް ތަޖުރިބާކުރެވުނު ގޮތުގައި ވަރަށް މީރު މަހެކެވެ. ޑިނގާ އަދި އިއްސައްވުރެ މީރުކަން ފާހަގަކުރެވެއެވެ. އަޅުގަނޑަށްވެސް މިހާތަނަށް 8 ވައްތަރެއްގެ ކަކުނި ކެވިފައިވުމާއި އެކު ޔަގިންކަމާއި އެކު ބުނެވެން އޮތީ ކަކުނި މަހަކީ އާދަޔާ ހިލާފް މީރު ރަހައެއް ހުންނަ މަހެކެވެ.\nފުޑް ސޭފްޓީ އެންޑް އެންވަޔަރމެންޓަލް ހެލްތް ކޮންސަލްޓަންޓެއް ކަމަށްވާ އެޑްވަރޑް ގުރޮތް އާއި ވިހަ އަދި ފްޑް ސައިންޓިސްޓް ޗާރލްސް ސަންޓެއަރ ވެސް ކަކުނި މަހަކީ ޞިއްހަތަށް ފައިދާހުރި ރަނގަޅު ކާނާއެއް ކަމަށާއި މާ ބަނޑު އަންހެނުންވެސް ކަކުނި މަސް ކެއުމަކީ ޞިއްހީގޮތުން މައްސަލައެއް ހުރި ކަމެއް ނޫންކަމަށް ހާމަކުރަށްވައެވެ. އަދި ކަކުނި މަހަކީ އާންމު ކެއުމެއްގެ ގޮތުގައި ކޮންމެ ދުވަހަކުވެސް ބޭނުންކުރަން ރަނގަޅު ކާނާއެއް ކަމަށް ކަކުންޏާއި ބެހޭ ދިރާސާކުރާ ފަރާތްތަކުން ހާމަކުރަށްވައެވެ. ހަކުރު ބަލިން ރަށްކާތެރިވުމަށް ކަކުނި، ޑިނގާ މަސް އެހިތެރިވެދެއެވެ. ކަކުނި މަހުގައި ކުރޯމިއަމް ގިނަކަން ފާހަގަކުރެވެއެވެ. ކުރޯމިއަމް އަކީ ލޭގައި ހިމެނޭ ގުލްކޯޒް ލެވެލް ހިފަހައްޓައިދޭ މާއްދާއެކެވެ. ހަކުރުގެ ބައި ކޮންޓްރޯލް ކޮށްދެއެވެ. ކަކުނި މަހުގައި ކެންސަރާ ދެކޮޅަށް މަސައްކަތްކުރާ މާއްދާއެއްވެސް ހިމެނެއެވެ.\nއާންމުކޮށް ހުރިހާ ވައްތަރެއްގެ ކަކުނި މަހުގައިވެސް ޞިއްހަތައް ފައިދާހުރި ބައިތަށް ހިމެނެއެވެ. މިގޮތުން އޮމެގާ3ފެޓީ އެސިޑްހުރެއެވެ. އަދި ހިތުގެ ބަލިތަކަށް ރަނގަޅު ވުމުގެ އިތުރަށް ކޮލެސްޓްރޯލް ލެވެލް ދަށްކޮށްދެއެވެ. ކަކުނި މަހުގައި ހިމެނޭ އޮމެގާ3ފެޓީ އެސިޑުން ސިކުނޑިއަށް ރަނގަޅު އަސަރުތަކެއް ކުރެއެވެ. ޞިއްހީ ދިރާސާތަކުން ދަށްކާގޮތުން ސީފުޑުގައި ހުންނަ އޮމެގާ3ފެޓީ އެސިޑް އަކީ ސިކުނޑީގެ ހިނގުން ރަނގަޅުކޮށްދޭ މާއްދާއެކެވެ.\nކަކުނި މަހުގައި ޞިއްހަތަށް ފައިދާހުރި ގިނަ މާއްދާތަކެއް ހުރެއެވެ. ކަކުނި މަހުގައި ކެލެރީގެ މިންވަރު ދަށެވެ. ކޮންމެސް ވަރަކަށް ފެޓްގެ ބައި ހުރެއެވެ. އަދި ހިތުގެ ބައްޔާއި ކެންސާރ އާއި ދުރުކޮށްދެއެވެ. އަދި ޑިޕްރެޝަންއަށްވެސް ފަރުވާއަކަށް ވެއެވެ. ގިނަ ވައްތަރުތަކުގެ މަސް އަދި ޑިނގާމަހަކީ ޞިއްހަތަށް ފައިދާހުރި މަތީ މިންވަރަކަށް ޕުރޮޓީން އެކުލެވޭ، ހަށިގަނޑަށް ބޭނުންވާ މުހިންމު ބައިތަށް އެކުލެވޭ ކާނާއެކެވެ. މިގޮތުން އޮމެގާ3އާއި ފެޓީ އެސިޑް ލިބެއެވެ. ބައެއް ވައްތަރުގެ މަހަކީ މާކިއުރީ ލެވެލް މަތި ވައްތަރުތަކެވެ.\nކަކުންޏަކީ މާކިއުރީ(އެޓަމިކް ނަންބަރ 80) މަދު މަހެކެވެ. މި ކެމިކަލަކީ މޫދުގެ ދިރުންތަކުގައި ގިނަ ބާވަތެކެވެ. އެހެންނަމަވެސް ގިނަ މަސްތަކާއި ހިލާފަށް ކަކުނި މަހުގައި މި ކެމިކަލް މަދުކަން ފާހަގަކުރެވެއެވެ. މި ކެމިކަލް ގިނަ ކާނާއަކީ މާބަނޑު މީހުން އާންމުކޮށް ކެއުން ރަނގަޅު ކާނާއެއް ނޫނެވެ. އެހެންކަމުން ދިރާސާކުރާ ފަރާތްތަކުން ބުނާގޮތުން މާ ބަނޑު މީހުން ކަކުނި ކެއުމަކީ ޞިއްޙީގޮތުން ނުރަށްކަލެއް ހުރި ކަމެއް ނޫނެވެ. ގިނަ މޫދު ކާނާއާއި ހިލާފަށް ޞިއްހީ ގިނަ ފައިދާތަކެއް ހުރުމާއި އެކު އެ ފަރާތްތަކުން ވިދާޅުވަނި މާކިއުރީ ވިހައިގެ އަސަރު ކުރުމަކީ ދުރުކަމެއް ކަމަށެވެ. ކަކުނި މަހުގައި ގިނަ އަދަދަކަށް ވިޓަމިންސް ހިމެނެއެވެ. ކަކުނި މަހުގައި ވިޓަމިން އޭ، ސީ، އަދި ވިޓަމިން ބީ12 އާއި ޒިންކް ކޮޕާރ ފަދަ މިނަރަލްސް ހިމެނެއެވެ..\nކަކުނި މަސް ކެއުމުގައިވެސް އެހެނިހެން ތަކެއްޗެކޭ އެއްގޮތަށް ތާޒާކޮށް ބޭނުންކުރުން މުހިންމެވެ. ގިނަ ދުވަހު ބަހައްޓާނަމަ ރަނގަޅަށް ގަނޑުކުރެވިފައި ހުރުން ވަރަށް މުހިންމެވެ. އަދި ރަށްކާތެރިކަމާއި އެކު ކަކުނި މަސް ކެއުމަށްޓަކައި ރަނގަޅަށް ރޯފިލުވައިގެން ބޭނުންކުރުމަކީ ކޮންމެހެން ކުރަން ޖެހޭނެ ކަމެކެވެ.، ރަނގަޅަށް ރޯނުފިލުވާ ނުވަތަ ތާޒާކަން ގެއްލިފައިވާ ކަކުނި މަސް ކެއުމުން އެލާރޖިކްވުމަކީ އެކަށީގެންވާ ކަމެކެވެ. ހަމަ އެހެންމެ ތާޒާކޮށް ހުންނަ ކަކުނިންވެސް ބައެއް މީހުންނަށް އެލާރޖިކްގެ އަސަރު ހުރެދާނެއެވެ. އެއީ ވަކި ކަކުނި ވީމަ ވާގޮތެއް ނޫނެވެ. ކާނާގެ ބައެއް ވައްތަރުތަށް ކޮންމެ މީހަކާއި ނުގުޅިދާނެއެވެ.\nބައެއް ވައްތަރުގެ މަސް އަދި ކާނާ ކެއުމުން ބައެއް މީހުން އެލާރޖިކްވެއެވެ. އެހެންނަމަވެސް އެއީ ކަކުނި މަސްކެއުމުން އެންމެންނަށް ދިމާވާކަމެއް ނޫނެވެ. އަދި ކަކުނިމަހަކީ ޞިއްހަތަށް ނުރަށްކާ އެއްޗެއް ނޫނެވެ. ޞިއްޙީ ދާއިރާގެ ބޭފުޅުން ވިދާޅުވަނީ މިފަދަ އެލާރޖިކް ކަކުނި ކެއުމުންވިޔަސް އަދި އެހެން އެއްޗެއް ކެއުމުންވެސް ވާނަމަ އެ ކާ އެއްޗަކާއި ދުރުވުން އެއީ އެންމެ ރަނގަޅުގޮތްކަމަށެވެ. އިހި ޑިނގާ ފަދަ ތަކެތި ކެއުމުން އެލާރޖިކް ވާ މީހުން ކަކުނި ކެއުމުންވެސް އެލާރޖިކްވުމަކީ އެކަށީގެންވާ ކަމެކެވެ.\nކަކުނި މަހުންވެސް ބައެއް ފަހަރަށް ކާނާ ވިހަވުމުގެ މައްސަލަ ކުރިމަތިވެއެވެ. އެއީ އެހެނިހެން ބާވަތްތަކުގެ ކާނާފަދައިން ފަރުވާ ކުޑަކޮށްލައި ތާޒާކަން ގެއްލިފައިވާ ކަކުނި ކެއުމުންނެވެ. އަދި ރަނގަޅަށް ރޯނުފިލުވާ ކެއުމުންވެސް ޞިއްހި މައްސަލަތަށް ކުރިމަތިވެއެވެ. މަހުގެ ގިނަ ވައްތަރުތަކަކީ ވަރަށް އަވަހަށް ތަފާތު ވައްތަރުގެ ބެކްޓީރީއާ އަށަގަނެ ހަލާކުކޮށްލާ ކާނާއެކެވެ. އަދި ކަނޑު ނުވަތަ މޫދުގައި އުފުފެދޭ ނުސާފުކަމުގެ އަސަރު ވަރަށް ގިނަފަހަރަށް ކަނޑުގައި އުޅޭ ދިރުންތަކަށްކުރެއެވެ. މިގޮތުން އާންމުކޮށް މިފަދަ މައްސަލަތަށަ ދިމާވަނީ ކަނޑުގެ މަތީ ފަށަލަ އަދި ރަށުގެ ފަޅު ފަދަ ސަރަހައްދުތަކުގައި އުޅޭ މަސްމަހާ މެއްސަށެވެ. އެހެންނަމަވެސް މިފަދަ އަސަރުތަށް ކަކުނި ފަދަ ތަކެއްޗަށް ކުރުމުގެ ޗާންސް ކުޑައެވެ.\nކަކުނި މަސް ކާ ފަރާތްތަކުން ކަކުނި މަސް ކަނީ ސެލެޑް ހަދައިގެންނާއި ފިހެގެން، ތެލުލައިގެން، ޗިލީ ކުރެބް، ކަކުނި ކޭކް ހަދައިގެންނެވެ. ކަކުނި ކޭކު ހަދަން ބިސް، މަޔޮނައިސް، ކަކުނި މަސް ބޭނުންކުރެއެވެ. އަދި ކަކުނި މަހަކީ ސޫޕް ހަދާއިރުވެސް އަޅަން ރަނގަޅު އެއްޗެކެވެ. މިގޮތުން ދަޅުގައި ބަންދުކޮށްފައި ހުންނަ ކަކުނީގެ ބާވަތްތައް ސޫޕް ހަދަން ރަނގަޅުވާނެއެވެ. އަދި ތާޒާކޮށް ހުންނަ ކަކުނިވެސް ސޫޕް ހަދަން ބޭނުންކުރެވިދާނެއެވެ.\nރާއްޖޭގައި އުޅޭ ކަކުނީގެ ވައްތަރުތަކުގެ ތެރޭން ކެއުމަށް ބޭނުންކުރާ ވައްތަރުތަށް، މި ހުރިހާ ވައްތަރެއްގެ ކަކުނިވެސް ކައި ތަޖުރިބާކޮށްފައި، މި ވައްތަރުތަކުގެ ކަކުނި އާންމުކޮށް އުޅެނީ ރާއްޖެއާއި، އޮސްޓްރޭލިއާ، ތުވާލޫ، ފިޖީ، ކެރިބިއަން، މަލިކު ގައެވެ. މީގެ އިތުރަށްވެސް ބައެއް ގައުމުތަކުގައ އުޅޭކަން ވަނީ ފާހަގަކުރެވިފައެވެ.މީގެ އިތުރަށް އިންޑޮނޭސިއާގެ ޖަޒިރާ ތަކާއި ޖަކާެރޓާގެ ސީވޯރލްޑް އެކްއޭރިއަމް ނުވަތަ މެރިން ޕާރކްގައިވެސް މި ވައްތަރުތަށް އުޅެއެވެ.\nކައިވެނީގެ ފުރަތަމަ ރޭ\nހަފައި ލީ ބޯވާ


ރިޕޯޓް Archives | Landhooinfo\nކުރީގެ އިސްލާމިކް މިނިސްޓަރ އަދި ދީނީ އިލުމުވެރިޔާ ޑރ އަބްދުލް މަޖީދު އަބްދުލް ބާރީ އަވަހާރަވުމަކީ ދިވެހިރާއްޖެއަށާއި، މުޅި އިސްލާމީ އުންމަތަށް ލިބުނު އަގުނުކުރެވޭވަރުގެ ބޮޑު ދެރައެކެވެ. ޑރ. މަޖީދު އަވަހާރަވީ ހާލު ސީރިއަސްވެ ލަންކާ ހޮސްޕިޓަލުގެ އައިސީޔޫގައި ފަރުވާދެމުން ގެންދަނިކޮށެވެ. ޑރ އަބްދުލް މަޖީދު އަބުދުލް ބާރީ އަކީ ރާއްޖޭގެ ފުރަތަމ އިސްލާމިކް މިނިސްޓަރުގެ އިތުރުން ޑރ މަޖީދަކީ ތަފްސީރު އިލުމުން ޕީއެޗްޑީ ހާސިލުކުރައްވާފައިވާ ބޭފުޅެކެވެ. ކީރިތި ޤުރުއާނާއިބެހޭ …\nރާމީ އޭ ބުނުމުން ލަންދޫއަށް ނިސްބަތްވާ ކޮންމެ ފަރާތަކަށްވެސް އެއީ ކޮންތަނެއްކަން ވަރަށް ރަނގަޅަށް އެނގިލައްވާނެއެވެ. މީގެ އެތައް އަހަރެއްކުރިން ލަންދޫގެ ކުދިބޮޑު އެންމެން ކަހަލަ ގޮތަކަށް މުނިފޫހި ފިލުވުމަށާއި ހިތްހަމަ ޖައްސާލުމަށް ގޮސް އުޅޭތަނެއްގެ ގޮތުގައި ރާމީ ވަނީ މަސްހޫރުވެފައެވެ. މީގެ އިތުރުން އެކިއެކި މަސައްކަތްތައް ކުރުމަށްވެސް ވަރަށް ގިނަ ފަރާތްތަކުން ރާމީ އަށް ދެއެވެ. އެގޮތުން އަންހެންވެރިން ފަންގި ވިނުމަށާއި ކަނަމަދު ފެޅުން އަދި ރޯނުވެށުންފަދަ މަސައްކަތްތައް …\nއިސްލާމްދީނަކީ ލުއި ފަސޭހަ ދީނެވެ. މެދުމިނުގެ ދީނެވެ. އަނިޔާވެރިވުން މަނާކުރާ ދީނެވެ. މީސްތަކުންނަށް ރަޙުމުކުރާ ދީނެވެ. އޯގާވަންތަކަމުގައިވެސް ނަމޫނާ ދީނެވެ. އަޅުކަން އަދާކުރުމުގައިވެސް ލުއި ފަސޭހަކަން މީސްތަކުންނަށްވަނީ ﷲ ތަޢާލާއާއި އެއިލާހުގެ ރަސޫލު ދެއްވާފައެވެ. އޭގެ މަންފާ އެންމެ ހެޔޮގޮތުގައި ލިބިގަންނަ ބަޔަކު އަޅުގަނޑުމެންގެ ތެރޭގައި އުޅޭއިރު މިހާރަކަށް އައިސް ފެންނަނީ “ލުއިފަސޭހަ” ނުވަތަ “މެދުމިން” މި ބަސްބަހުގެ މާނަ އޮޅުވާލައްވާ، އޭގެ ނާޖާއިޒް ފައިދާ ގިނަ ބަޔަކު ނަގަމުންދާތަނެވެ. …\nރާއްޖޭގެ ސްކޫލްތައް ޑިޖިޓަލައިޒްކުރުމަށް ސަރުކާރުން ކުރަމުންދާ މަސައްކަތުގެ ދަށުން މިއަހަރުގެ ދެވަނަ ޓަރމްގެ ކިޔެވުން ފަށާއިރު، ހުރިހާ ސްކޫލެއް ވައިފައިކޮށް، ދަރިވަރުން ޓެބްލެޓް ބޭނުންކުރަން ފަށާނެކަމަށް ރައީސުލް ޖުމްހޫރިއްޔާ ޢަބްދުﷲ ޔާމީން ޢަބްދުލް ޤައްޔޫމް ވަނީ ވިދާޅުވެފެއެވެ. މިއާއެކު ދުނިޔޭގައިވެސް މިފަދަ ނިޒާމެއް ތަޢާރަފުކުރި ފުރަތަމަ ޤައުމަށް ދިވެހިރާއްޖެ ވެގެންދާނެކަން އެމަނިކުފާނު ވަނީ ފާހަގަކުރައްވާފައެވެ. ޓެކްނޮލޮޖީތައް ކުރިއަރާގޮސް މިއަދު މިވަނީ އަތަށް ލުއިކޮށް، ކޮންމެ ތަނެއްގައި ހުރެގެންވެސް ކިޔެވުމާއި ކިޔަވައިދިނުމުގެ …\nނ.ލަންދޫގައި ރައްކާތެރިގޮތުގައި ކުނިނައްތާލުމަށް ލަންދޫކައުންސިލުން އިސްނަގައިގެން ވެމްކޯ މޯލްޑިވްސް އާއި ގުޅިގެން ކުރިއަށް ގެންދާ ޚިދުމަތަށް މިހިނގާ ފެބްރުއަރީ މަހުގެ4ވަނަދުވަހަށް މަހެއް ވެފައިވާއިރު މިޚިދުމަތާމެދު ލަންދޫރައްޔިތުން ތިބީ ވަރަށްބޮޑަށް ހިތްހަމަޖެހިގެންނެވެ. ވަރަށްގިނަ ދިރާސާތަކަށްފަހު ލަންދޫކައުންސިލުން ފެށި މިޚިދުމަތުގައި ކޮންމެ ގޭބިސީއަކުން މަހަކަށް ކުލީގެ ގޮތުގައި -/150ރ. ނެގި ނަމަވެސް މިއީ މިފަދަ ބޭނުންތެރި މުހިއްމު ޚިދުމަތަކަށް ބަލާއިރު މާބޮޑު ޚަރަދެއްނޫންކަމުގައި ރަށުގެ ގިނަމީހުންބުނެއެވެ. އަދި ވިޔަފާރި ކުރާތަންތަނުންނާއި، …\nދިވެހިރާއްޖޭގެ ޢަދުލު އިންސާފު ޤާއިމުކުރުމުގެ ބާރު ލިބިގެންވަނީ ކޮންފަރާތަކަށްކަން، މިހާރު ޢަމަލުކުރަމުންދާ ދިވެހި ޖުމްހޫރިއްޔާގެ ޤާނޫނު އަސާސީގައި (ފެހި ޤާނޫނު އަސާސީގައި) ބަޔާންކޮށްފައި އެބަ އޮތެވެ. މިކަން ބަޔާންވެފައި އޮންނަނީ ޤާނޫނު އަސާސީގެ7ވަނަ މާއްދާގައެވެ. މި މައްދާއާ ގުޅިގެން އިތުރަށް ތަފްޞީލު ލިޔެފައިވަނީ އެ ދުސްތޫރުގެ 141 ވަނަ މާއްދާގައެވެ. މި މާއްދާގައި ބަޔާންވެގެން ވާ ގޮތުން ޢަދުލު އިންސާފު ޤާއިމުކުރުމުގެ އެންމެ އިސްފަރާތަކީ ސްޕްރީމް ކޯޓެވެ. …\nފަހު ކުއާޓަރގައި ޓެކްސްއަށް ކެނޑުމަށްފަހު ފައިދާގެ ގޮތުގައި ހޯދި 350 މިލިއަން ރުފިޔާ އާއެކު ބޭންކް އޮފް މޯލްޑިވްސް އިން 2017 ވަނަ އަހަރު ކާމިޔާބު ކަމާއެކު ނިންމާލައިފިއެވެ. މިއީ އޭގެ ކުރީ ކުއާޓަރ އާ އަޅާބަލާއިރު %42 ގެ ކުރިއެރުމެކެވެ. ވިޔަފާރީގެ މައިގަނޑު ހުރިހާ ދާއިރާއަކުންވެސް ރަނގަޅު ފައިދާތަކެއް ހޯދާފައިވާއިރު ލޯނު ދޫކުރެވުނު ނިސްބަތްވަނީ ފާހަގަކޮށްލެވޭ މިންވަރަކަށް އިތުރުވެފައެވެ. މިދިޔަ އަހަރުގެ މާލީ ހިސާބުތައް އޮޑިޓް ކުރުމުގެ މަސައްކަތްކުރިއަށް …\nޤާނޫނީ މާހިރުންގެ ބުނުންތަކަށް ބަލާއިރު އާއި އިސްލާމީ ޝަރީޢަތަށް ބަލާއިރުވެސް ކުށުގެ ޒިންމާ އުފުލުމަށް އިސްތިސްނާވާ ބައެއް ޙާލަތްތަކެއް ވެއެވެ. މިފަދަ ޢިލްމުވެރީން ދެކިލައްވާ ގޮތުގައި ވަޟުޢީ ޤާނޫނުތަކުގައިވެސް މިފަދަ ޙާލަތްތަކަށް ޖާގަ ލިބިދީފައި ވެއެވެ. މިފަދަ ޙާލަތެއްކަމަށް ބެލެވޭ އެއް މަރުހަލާއަކީ، ކުށެއް ސާބިތު ކުރުމުގައި ހިމެނޭ ދެބައިގެ ތެރެއިން އެއްބައި ކަމުގައިވާ “އިޖުރާއަތު” އެވެ. ޝަރީޢަތުގެ މަރުޙަލާގައި އިޖުރާއަތުގެ މައްސަލައެއް ނެގުމަކީ، އެއްވެސް ގޮތަކުން ކުށަށް އިންކާރު …\nކިޔަވައިދިނުމުގައި ޓެކްނޮލޮޖީގެ ބޭނުން އިތުރުކޮށް، މި އަހަރު ކިޔަވައިދިނުމުގެ އުސޫލުތަކަށް ބޮޑެތި ބަދަލުތަކެއް ގެނެސް މި ދިރާސީ އަހަރުގެ ޖޫން މަހުގެ ތެރޭގައި ރާއްޖޭގެ ހުރިހާސްކޫލްތަކެއްގެ ހުރިހާ ކުދިންނަށް ޓެބްލެޓް ފޯރުކޮށްދެވޭނެ ކަމަށާއި، އެހެންނަމަވެސް ޓެބްލެޓް ބޭނުން ކުރިޔަސް މިހާރުވެސް ބޭނުންކުރަމުން އަންނަ ކުދިންގެ ޓެކްސްޓް ފޮތްތައް ބާކީ ނުވާނެކަމަށް އެޑިޔުކޭޝަން މިނިސްޓްރީން ބުނެފިއެވެ. އެ މިނިސްޓްރީން މިހެން ބުނެފައިވަނީ ރާއްޖޭގެ ސްކޫލްތަކުގެ ދަރިވަރުންގެ ބެލެނިވެރިންނަށް ސްކޫލްތައް މެދުވެރިކޮށް އަންގަވަމުން …\nދިރާސީ އާ އަހަރުގެ ތަހުނިޔާ ދަރިވަރުންނާއި، މުދައްރިސުންނަށާއި ބެލެނިވެރިންނަށް އަދި ތައުލީމީ ދާއިރާގައި މަސައްކަތްކުރައްވާ ހުރިހާ ފަރާތްތަކަށް ލަންދޫއިންފޯ ގެ ނަމުގައި ފޮނުވަމެވެ. ނިމިދިޔަ 2017 ވަނަ އަހަރަކީ ޤައުމު ބިނާކުރުމަށް ނުކުންނާނޭ ހެޔޮލަފާ ދަރީންތަކެއް ތަރުބިއްޔަތު ކުރުމަށް ތަޢުލީމީ ދާއިރާއަށް ނިސްބަތްވާ އެންމެހައި މަސްއޫލުވެރިން ކުރެއްވި ބުރަ މަސައްކަތާއި، ބެލެނިވެރިންނާއި ޓީޗަރުންނާއި، ދަރިވަރުންގެ ހިތްވަރުން ގިނަގުނަ ކާމިޔާބީތަކެއް ލިބިގެންދިޔަ އަހަރެއް ކަން މިފުރުޞަތުގައި ފާހަގަކުރަމެވެ. އަދި މިއަދަކީ ދިރާސީ …\nވޭތުވެދިޔަ ދެ ބުރާސްފަތި ދުވަހަކީ ލަންދޫގެ ތާރީހުގައި ހިތާމައިން ފުރިގެންވީ ދެދުވަހަށް ވެފައި އެދެދުވަހު ހިނގާދިޔަ ކުއްލި ދެމަރާގުޅިގެން މަދަމާއަކީ މިހަފަތާގެ ބުރާސްފަތި ދުވަސަކަމުން ލަންދޫގެ ރައްޔިތުންގެ ތެރެއިން ގިނަބަޔަކު ތިބީ ހާސްކަމާއި ބިރުވެރިކަމެއްގައެވެ. ވަކިން ހާއްޞަކޮށް މުޅިލަންދޫއަށް ސިހުން ގެނުވި ކުއްލި ދެމަރު ހިނގާދިޔަ “މުރިނގު –2” ދޯނިން މަހަށް ދިޔަ މަސްވެރިންނާއި މަސްވެރިންގެ ޢާއިލާގެ މެމްބަރުންގެ ހިތްތަކުގައެވެ. މަސްވެރިންނާއި މަސްވެރިންގެ ޢާއިލާތަކުން ކަންބޮޑުވަނީ ކުއްލި …\nއެންމެ ފަހުގެ މަޝްހޫރު ހިންދީ ، އިނގިރޭސި އަދި ވެސް އެހެންބާވަތްތަކުގެ ފިލްމް ތަކާއި، ސީރީސްތައް މުޅިން ހިލޭ ބެލުމާއި، ޑައުންލޯޑް ކުރެވޭ ޚާއްޞަ ޕްރޮމޯޝަނެއް “ކޯއެކްސްނެޓް” އިން ފަށައިފިއެވެ. ވަރަށް ފުޅާދާއިރާއެއްގައި ރާއްޖޭގެ އެކިކަންކޮޅުތަކުގައި އިންޓަރނެޓް ބްރޯޑްބޭންޑްގެ ޚިދުމަތް ދޭ ޕްރައިވެޓް އެންމެބޮޑު ކުންފުނި ކަމުގައވާ “ކޯއެކްސްނެޓް” އިން އާއަހަރާދިމާކޮށް މި ފެށި ޕްރޮމޯޝަނަކީ 1 މަސްދުވަހުގެ މުއްދަތަށް ފެށި ޚިދުމަތެކެވެ. މިޚިދުމަތް ބޭނުންވާ ފަރާތްތަކުން ކޯއެސްނެޓް ޕަބްލިކް …\n2017 ވަނައަހަރު ނިމި 2018 ވަނައަހަރަށް ފެށުމުގެ ގޮތުން ނުވަތަ އާ އަހަރު ކުލަގަދަކޮށް ފެށުމުގެ ގޮތުން އެޗްޑީސީ އިން އިންތިޒާމްކޮށްގެން ހުޅުމާލޭގައި ބޭއްވި މިއުޒިކް ޝޯވ އާއި އަލިމަސް ކާނިވާ ސަރަޙައްދުގައި މޯލްޑިވްސް އިންޓަރގްރޭޓެޑް ޓޫރިޒަމް ޑިވެލޮޕްމަންޓް ކޯރޕަރޭޝަން، އެމް.އައި.ޓީ.ޑީ.ސީން އިންތިޒާމް ކޮށްގެން ބޭއްވި މިއުޒިކް ޝޯވ ވެގެން ގޮސްފައިވަނީ ގިނަ ބައެއްގެ ފާޑުކިއުމާއި، ނުރުހުން ތެރިކަން ލިބިގެން ދިޔަ ކަމެއްގެ ގޮތުގައެވެ. ހަމަ މިއާއެކު ރޭ ގެ …\nނ.ލަންދޫގައި އެއްދޯންޏަކުން މަހަށްދިޔަ ދެ އެކުވެރިން ދާދި އެއްގޮތަކަށް ވަރަށް ކައިރިކައިރީގައި ނިޔާވުމުން އެރަށު ރައްޔިތުން ތިބީ ވަރަށް ބޮޑު ބިރުވެރިކަމެއްގެ ތެރޭގައި ވަރަށްބޮޑަށް އެކަމާ ހާސްވެފައެވެ. ދެއެކުވެރިންގެ ތެރެއިން 44 އަހަރުގެ އާދަމް އިސްމާޢީލް މިމަހުގެ 21 ވީ ބުރާސްފަތި ދުވަހު ނިޔާވެފައިވާއިރު، އަޙްމަދު ފައިސަލް 45އ. ( ފައިބެ ) ނިޔާވެފައިވަނީ 28 ވީ ބުރާސްފަތި މިއަދު އެވެ. މަރުޙޫމްފައިސަލް ގެ ޖަނާޒާގެ ކަންތައް މިހާރުވަނީ ނިމިފައެވެ. …\nފަރާއިޟް ޢިލްމަކީ މުސްލިމުން އެ ޢިލްމެއް ޙިމާޔަތްކޮށް އާލާކޮށް ކުރިމަގުގެ ޖީލުތަކަށް ފޯރުކޮށްދޭން ކޮންމެހެން ޖެހޭ ވަރަށް ފުން ޢިލްމެކެވެ. އެހެނީ މި ޢިލްމު އުނގަންނައި ދިނުން މެދުކެނޑިއްޖެނަމަ މީސްތަކުންގެ ސިކުނޑިތަކުން މި ޢިލްމުގެ އަސާސްތައް ފޮހެވިގެން ހިނގައިދާނެއެވެ. އެހެންކަމުން ޢިލްމުވެރީން ވިދާޅުވެފައިވަނީ މި ޢިލްމު އުނގަންނައި ދިނުމަކީ، ދުނިޔެވީ އެހެން ޢިލްމުތަކާ ޚިލާފަށް މުސްލިމުންގެ މައްޗަށް ކިފާޔަތުގެ ފަރުޟެކެވެ. މި ޢިލްމު އުނގަންނައި ދިނުމަށް ބާރުއަޅުއްވައި ކީރިތި ރަސޫލާ …\nދިވެހިރާއްޖޭގެ މީހުން ދިރިއުޅޭ ކޮންމެ ރަށަކަށް ފަޔަރފައިޓަރ ޕަންޕެއް ބޭނުންވެއްޖެއޭ ބުނުމުން ބައެއް މީހުން ހޭނެއެވެ. އަދި ބުނާނެއެވެ. ޕަންޕެއް ނޫނަކަސް ބޭނުން ބޮޑު ކިތަންމެ އާލާތެއް އެބަހުއްޓެވެ. ޕަންޕަކަށްވުރެ ކޮންމެ ރަށަކަށް މިވެނި އެވެނި އެއްޗެއް މާބޮޑަށްވެސް މުހިންމުވާނެއެވެ. އެހެން އެކަންވުންވެސް އެކަށީގެންވެއެވެ. އެއީކީ މައްސަލައެއް ނޫނެވެ. ކޮންމެ މީހަކަށްވެސް އެމީހެއްގެ ވިސްނުމަށް އަންނަ އެއްޗެއް ހާމަކުރުމުގެ މިނިވަންކަން އޮންނާނެއެވެ. އަދި އެމިނިވަންކަމުގެ ބޭނުން ޤާނޫނުތަކާ ޤަވާއިދުތަކަށް ތަޢާރަޒް …\nދުންފަތުގެ އިސްތިޢުމާލު ނުކުރާމީހުންނަށްވުރެ ދުންފަތުގެ އިސްތިޢުމާލުކުރާ މީހުންގެ ބޮލުން އަވަހަށް ފަތްވެރޭ ކަމަށް ދިރާސައަކުން ދައްކައިފިކަމަށް ސައިންސްގެ ޚަބަރުތައް ގެނެސްދޭ މަޝްހޫރު ސައިންސް ޑެއިލީ ގައި ޝާއިޢުކޮށްފައިވާ ލިޔުމެއްގައި ބުނެފިއެވެ. އެލިޔުމުގައި ބުނެފައިވަނީ ދުންފަތު އިސްތިއުމާލު ކުރާ މީހުންނާއި ނުކުރާ މީހުންގެ މެދުގައި ކުރެވުނު މި ދިރާސާއިން ދައްކާގޮތުގައި ދުންފަތުގެ އިސްތިޢުމާލުކުރާ 85 އިންސައްތަ މީހުންގެ ބޮލުން ، އެމީހުންގެ ޢުމުރުން 50 އަހަރު ވުމުގެ ކުރިން ފަތްކޮޅު ފައިބާ …


SunOnline: Kaliningrad ge mahsalaagai Russia aai NATO ge kurimathi lumeh hingaifaane kamuge biru heevehjje\nކަލިނިންގްރާޑްގެ މައްސަލާގައި ރަޝިއާއާއި ނޭޓޯގެ ކުރިމަތިލުމެއް ހިނގައިފާނެ ކަމުގެ ބިރުހީވެއްޖެ\nމުހައްމަދު ޖަވާދު ޔޫސުފު 23 Jun 2022, 15:32\nމޮސްކޯ (23 ޖޫން 2022): ރަޝިއާގެ ބައްރާ ވަކިން އޮންނަ އެގައުމުގެ ސަރަހައްދެއްކަމަށްވާ ކަލިނިންގްރާޑްއާ ދެކޮޅަށް ލިތުއޭނިއާއިން އެޅި ހިސާރުގެ ފިޔަވަޅުތަކަށް ބަދަލުހިފާނެކަމުގެ އިންޒާރު ރަޝިއާ ދިނުމާއެކު ރަޝިއާއާއި ނޭޓޯއާ ދެމެެދު އަސްކަރީ ކުރިމަތިލުމެއް ހިނގައިފާނެ ކަމުގެ ބިރު ހީވެއްޖެއެވެ.\nރަޝިއާގެ ޚާރިޖީ ވުޒާރާއިން ބުނާގޮތުން ލިތުއޭނިއާއިން އެޅި ހިސާރުގެ ފިޔަވަޅުތަކަށް ރަޝިއާ ރައްދުދޭނެއެވެ. ރައްދު ދެނީ ޑިޕްލޮމެޓިކް ނޫން ގޮތަކަށްކަމުގެ އިންޒާރުވެސް އެވުޒާރާއިން ދިނެވެ. ރަޝިއާގެ ޚާރިޖީ ވުޒާރާގެ ތަރުޖަމާން މާރިޔާ ޒަޚަރުވާ ވިދާޅުވިގޮތުގައި ލިތުއޭނިއާގެ މިފިޔަވަޅަކީ ވަރަށް ނުރައްކާތެރި ފިޔަވަޅެކެވެ.\nމިމައްސަލައާ ގުޅިގެން, ރަޝިއާގައި ހުންނަވާ ލިތުއޭނިއާގެ ޝާޒްދިއެފެއާ ވަނީ ރަޝިއާގެ ޚާރިޖީ ވުޒާރާއަށް ހާޒިރުކޮށް އިހުތިޖާޖުގެ ލިޔުމެއް އޭނާއާ ހަވާލުކޮށްފައެވެ.\nލިތުއޭނިއާއިން ކަލިނިންގްރާޑްއާ ދެކޮޅަށް އެޅި ފިޔަވަޅުތަކުގެ ތެރޭގައި ވަނީ ޔޫރަޕްގެ އިއްތިޙާދުން ރަޝިއާއާ ދެކޮޅަށް އަޅާފައިވާ ދަތިކުރުމުގެ ފިޔަވަޅުތަކުގެ ތެރޭގައި ހިމެނޭ ތަކެތި ކަލިނިންގްރާޑްއަށް ވެއްދުން މަނާކޮށްފައެވެ. މީގެތެރޭގައި ބޯޓު ދެލިފަދަ ހަކަތައިގެ ބާވަތްތަކާއި އެކިބާވަތުގެ މައުދަންތަކާއި ދިރިއުޅުމަށް ބޭނުންވާ ބައެއް ބާވަތްތަކާ އަދި ޓެކްނޮލޮޖީގެ ބާވަތްތައް ހިމެނެއެވެ.\nކަލަނިންގްރާޑް ފެންނަ ޗާޓު\nކަލިނިންގްރާޑްއަކީ ރަޝިއާގެ ބައްރާ 1300 ކިލޯމީޓަރުގެ ދުރުގައި ބޯލްޓިކް ކަނޑަށް އައްސޭރިވާގޮތަށް ވަކިން އޮންނަ ސަރަހައްދެކެވެ. އެސަރަހައްދުގެ އާބާދީގައި މިލިޔަނެއްހާ މީހުން ދިރިއުޅޭއިރު އޭގެތެރެއިން ގާތްގަނޑަކަށް 88 އިންސައްތަ މީހުންނަކީ ރަޝިއާ ދަރިކޮޅުގެ މީހުންނެވެ. އަނެއް 12 އިންސައްތަ މީހުންގެ ތެރެއިން އަށް އިންސައްތަ މީހުންނަކީ ބެލަރޫސް ދަރިކޮޅުގެ މީހުންނެވެ. އަނެއް ހަތަރު އިންސައްތަ މީހުންނަކީ ޔުކްރެއިން ދަރިކޮޅުގެ މީހުންނެވެ.\nގާތްގަނޑަކަށް 15 ހާސް އަކަ ކިލޯމީޓަރުގެ ސަރަހައްދެއްކަމަށްވާ ކަލިނިންގްރާޑް އޮންނަނީ ލިތުއޭނިއާއާއި ޕޮލެންޑާ ދެމެދުގައެވެ. ކަލިނިންގްރާޑްގެ އިރާއި އިރު އުތުރުން އޮންނަނީ ލިތުއޭނިއާއެވެ. ދެކުނާއި ހުޅަނގުން އޮންނަނީ ޕޮލެންޑެވެ. އެ ދެ ގައުމަކީވެސް ރަޝިއާއާ ދުޝްމަންކަން ގެންގުޅޭ އަދި ރަޝިއާ އަސްކަރީގޮތުން ވަށާލަން މަސައްކަތްކުރާ ނޭޓޯގެ ދެގައުމެވެ.\nކަލިނިންގްރާޑްއާ ދެކޮޅަށް ލިތުއޭނިއާއިން އެޅި ހިސާރުގެ ފިޔަވަޅުތަކަށް ރައްދުދިނުމުގެ ގޮތުން ރަޝިއާއިން ލިތުއޭނިއާއާ ދެކޮޅަށް އަސްކަރީ ފިޔަވަޅެއް އަޅައިފިނަމަ އެއީ ނޭޓޯއާ ދެކޮޅަށް ކުރިކަމެއްގެ ގޮތުގައި ބަލާނެކަމަށް ނޭޓޯ ބުނުމުން މިމައްސަލާގައި ރަޝިއާއާއި ނޭޓޯއާ ދެމެދު އަސްކަރީ ކުރިމަތިލުމެއް ހިނގައިފާނެކަމުގެ ބިރުވަނީ ބޮޑުވެފައެވެ. ލިތުއޭނިއާއަކީ ބިމުގެ ގޮތުންނާއި އާބާދީގެ ގޮތުން ވަރަށް ކުޑަ ގައުމެކެވެ. އެގައުމުގެ އާބާދީއަކީ 2.7 މިލިޔަން މީހުންނެވެ.\nރަޝިއާއިން މިހާތަނަށް ކަލިނިންގްރާޑްއަށް އާންމު މުދަލާއި އެނޫންވެސް މަދަނީ ތަކެތި ގެންދަނީ ލިތުއޭނިއާ ހުރަސްކޮށް ރަޝިއާއާއި ކަލިނިންގްރާޑްއާ ދެމެދު ވަރަށް ކުރިން ފެށިގެން އަޅާފައިވާ ރޭލްވޭ މެދުވެރިކޮށް ރޭލުންނެވެ. ބޯލްޓިކް ކަނޑުގެ މަގުން ރަޝިއާއާއި ކަލިނިންގްރާޑްއާ ދެމެދު ދަތުރުކުރެވޭނެ ގޮތް އޮވެއެވެ. ނަމަވެސް އެއީ ވަރަށް ދުރުރާސްތާއެކެވެ. ދަތުުރުކުރަން ޖެހެނީ ބޯލްޓިކް ކަނޑުގެ އިރުމަތީގައި އޮންނަ ރަޝިއާގެ ސެންޕީޓާސްބާގްގެ ބަނދަރުން ކަލިނިންގްރާޑްގެ ބަނދަރަށެވެ.\nރަޝިއާގެ ކަނޑުގެ ސިފައިންގެ އެންމެ ބޮޑު އެއް ފްލީޓްކަމަށްވާ ބޯލްޓިކް ފްލީޓުގެ މައި މަރުކަޒާއި މައި ބަނދަރުވެސް އޮންނަނީ ކަލިނިންގްރާޑްގައެވެ. އަދި ރަޝިއާ ވަނީ ކަލިނިންގްރާޑްގައި ނޭޓޯއަށް އަމާޒުކޮށް އިސްކަންދަރު މަރުކާގެ ނިއުކްލިޔާ މިސައިލްވެސް ރުކުރުވާލާފައެވެ.\nލިތުއޭނިއާއާއި ކަލިނިންގްރާޑްއާ ދެމެދު ބިނާކޮށްފައިވާ ރޭލްވޭއަކީ ކުރީގެ ސޮވިއެޓް ޔުނިޔަން (ކުރީގެ ރޫސީވިލާތް)ގެ ދުވަސްވަރު ބިނާކޮށްފައިވާ ރޭލްވޭއެކެވެ. އެދުވަސްވަރު ލިތުއޭނިއާއަކީ ކުރީގެ ރޫސީވިލާތުގައި ހިމެނުނު 15 ގައުމުގެ ތެރެއިން އެއްގައުމެވެ. މިހާރުގެ ރަޝިއާއަކީ ކުރީގެ ރޫސީވިލާތުގައި ހިމެނޭ އެންމެ ބޮޑު ގައުމެވެ. ކުރީގެ ރޫސީވިލާތް (ސޮވިއެޓް ޔުނިޔަން) ރޫޅިގެން ދިޔުމުން ރަޝިއާ ވެސް އަދި ލިތުއޭނިއާ ވެސް މިނިވަން މުސްތަގިއްލު ދެގައުމަށްވީއެވެ.\nރަޝިއާގެ ބަނޑުދަށުގައި އޮތް ލިތުއޭނިއާއަށް ނޭޓޯގެ މެންބަރުކަން ދިނީ ރަޝިއާ ހިސާރުކުރުމަށް ނޭޓޯ ގެންގުޅޭ ޕްލޭންގެ ދަށުންކަމަށް ރަޝިއާ ދެކެއެވެ. ދެ ޖަރުމަނު އެއްކޮށްލުމާއި ސޮވިއެޓް ޔުނިޔަން ރޫޅިގެން ދިޔުމާއެކު އެމެރިކާ ވަނީ ރަޝިއާގެ އަމަނަށް ގެއްލުންވާ ގޮތަށް ރަޝިއާގެ ސަރަހައްދާ ގާތަށް ނޭޓޯ ފުޅާނުކުރާނެކަމުގެ ޔަގީންކަން ދީފައެވެ. ނަމަވެސް މިގޮތަށް ނޭޓޯ އަމަލުކޮށްފައެއް ނުވެއެވެ.\nރަޝިއާއާއި ނޭޓޯ ކުރިމަތިލައިފާނެ ކަމުގެ ބިރުބޮޑުވެއްޖެ


IOIG ge bid kaamiyaabu Kurumah Rajje kulhunu game!\nބިޑް ކާމިޔާބު ކުރަން ރާއްޖެ ކުޅުނު ގޭމް!\nމިއަހަރުގެ އިންޑިއަން އޯޝަން އައިލެންޑް ގޭމްސްގައި ރަން މެޑަލް ހޯދި ޓީޓީ ޓީމާއެކު ރައީސް އިބްރާހިމް މުހައްމަދު ސޯލިހް އުފާ ފާޅު ކުރަނީ --- ފޮޓޯ: ރައީސް އޮފީސް\nއިންޑިއާ ކަނޑުގެ ޖަޒީރާ ގައުމުތަކުގެ ކުޅިވަރު މުބާރާތުގެ 2023 ގެ ގޭމްސް ރާއްޖެއިން ކާމިޔާބު ކުރީ، ބިޑްގެ ރޭހުގައި ރާއްޖެއާ ދެކޮޅަށް ނުކުތް މަޑަގަސްކަރަ އާއި ކޮމޮރޯސްގެ މައްޗަށް ބޮޑު ތަނުން ކާމިޔާބު ހޯދައިގެނެވެ.\nކޮމޮރޯސް އާއި މަޑަގަސްކަރައަކީ އައިއޯއައިޖީގެ މެންބަރު ގައުމުތަކުގައި ރާއްޖެއަށް ވުރެ މާބޮޑަށް ވެސް މަގުބޫލު ދެ ގައުމެވެ. ޖިއޮގްރާފީގެ ގޮތުން ބަލާއިރު ވެސް އެ ދެ ގައުމަކީ އާއި އައިއޯއައިޖީގެ އެހެން ގައުމުތަކާ ކައިރީގައި އޮތް އަދި މާ ގާތް ގުޅުމެއް އޮތް ދެ ގައުމެވެ. އެ ހުރިހާ ގައުމުތަކާ ވަކިން މާ ދުރުގައި އޮތީ ރާއްޖެ އެވެ. ގޭމްސްގެ ބިޑް ކާމިޔާބު ކުރުމުގައި ސަރުކާރުގެ ޕްލޭން އެކުލަވައިލީ އެ ދެ ގައުމަށްވުރެ ވެސް މޮޅަށެވެ.\nބިޑު ކާމިޔާބު ވުމުގެ މާ ކުރިންވެސް ސަރުކާރުން ވާހަކަ ދައްކަމުން ދިޔަ ރާގުން ރާއްޖެއަށް ބިޑް ކާމިޔާބު ކުރެވޭނެ ކަމުގެ ބޮޑު ޔަގީންކްން އޮތްކަން އެނގެ އެވެ. މި އަހަރުގެ ގޭމްސްއަށް ދިވެހި ކޮންޓިންޖެންޓް ފުރުމުގެ ކުރިން ރައީސް އޮފީހުގައި، ބޭއްވި ރަސްމިއްޔާތުގައި ރައީސް އިބްރާހިމް މުހައްމަދު ސޯލިހް ދެއްކެވި ވާހަކަފުޅުގައި ވެސް ގެންގުޅުއްވީ ގޭމްސްގެ ބިޑް ރާއްޖެއަށް ކާމިޔާބު ވާނެ ކަމުގެ ފުރިހަމަ ޔަގީން ކަމެކެވެ.\nގޭމްސްގެ ވާހަކަ ސަރުކާރުން އެންމަ ބާރަށް ދައްކަވަން ފެއްޓެވީ، ފޮރިން މިނިސްޓަރު އަބްދުﷲ ޝާހިދާއި ސްޕޯޓްސް މިނިސްޓަރު އައިއޯއައިޖީގެ ހަތަރު ގައުމަކަށް ކުރެއްވި ދަތުރާ ހަމައިންނެވެ، ދެ ވަޒީރުން އެކުގައި ފެއްޓެވި ރަސްމީ އެ ދަތުރުފުޅުގެ ކުރިންވެސް ރާއްޖެއަށް ގޭމްސްގެ ބިޑު ކާމިޔާބު ކުރެއްވުމަށް ޝާހިދުގެ އިސްނެންގެވުމުގެ މަތިން ފޮރިން މިނިސްޓްރީން ވަނީ މަގެއް ކޮށާފަ އޮތެވެ.\nއެ ދަތުރުފުޅު ފެއްޓެވީވެސް، މަޔޯޓޭ އާއި ރީޔޫނިއަންގެ ވޯޓް ކަށަވަރު ކުރައްވާފަ އެވެ. މަޔޯޓޭ އާއި ރީޔޫނިއަން އަކީ ފްރާންސްގެ ގާނޫނު ހިނގާ ފްރާންސްގެ ދެ ކޮލަނީ އެވެ. އެ ދެ ގައުމުގެ ވޯޓް ހޯދަން ސަރުކާރުން ސީދާ އެދިވަޑައިގެންނެވީ ފްރާންސްގެ ރައީސް އެމެނުއެލް މެކްރޯން އަރިހުގަ އެވެ.\nދިވެހި ސަރުކާރުން، ފްރާންސްގެ ރައީސަށް އެކަން ދެންނެވީ ސްރީ ލަންކާ އާއި ރާއްޖެއަށް ކަނޑައަޅާފައިވާ އެމްބަސެޑަރު އެރިކް ލެވާޓޫ މެދުވެރި ކުރައްވަ އެވެ. އެކަމަށްޓަކައި ފޮރިން މިނިސްޓްރީގެ ސްޓޭޓް މިނިސްޓަރު އަހްމަދު ހަލީލް ލަންކާއަށް ވަޑައިގެން އެމްބަސެޑަރާ ލެވާޓޫ އާބައްދަލު ކުރެއްވި އެވެ. ރާއްޖެއިން އެކަމަށް ރަސްމީކޮށް އެދިވަޑައިގެންފައިވާ ސިޓީ ފުޅު އެމްބަސެޑަރުގެ އަޮތްޕުޅަށް އެރުއްވި އެވެ.\n"އެ ސިޓީއަށް ޖަވާބު ދެއްވައި ފްރާންސްގެ ސަރުކާރުން ވެސް ވިދާޅުވެފައި އޮތް ރާއްޖެއަށް ވޯޓް ދޭނެ ކަމުގެ ކަން ދީފައި،" ފޮރިން މިނިސްޓްރީގެ އިސް އޮފިޝަލަކު އަވަސް އަށް ވިދާޅުވި އެވެ. "އެހެންވެ މާ ކުރިން ވެސް އެނގޭ ރާއްޖެއަށް ކާމިޔާބު ކުރެވޭނެ ކަން."\nފޮރިން މިނިސްޓާރު އަބްދުﷲ ޝާހިދު (ވ) ޝީޝެލްސްގެ ރައީސް ރައީސް ޑެނީ ފޯރޭ (ކ) އާ ބައްދަލު ކުރައްވަނީ\nޝާހިދު އާއި ސްޕޯޓް މިނިސްޓަރު ފެއްޓެވި ދަތުރުފުޅުގައި، ޝީޝެލްސްގެ ރައީސް ޑެނީ ފޯ އާ ބައްދަލު ކުރެއްވި އެވެ. އެ ބައްދަލު ވުމުގައި ޝީޝެލްސްއިން ރާއްޖެއަށް ވޯޓް ދެއްވާނެ ކަމުގެ ޔަގީން ދެއްވި އެވެ. އެއާއެކު ސަރުކާރަށް އެކަމުގެ ޔަގީންކަން އިތުރަށް ބޮޑުވެގެން ދިޔަ އެވެ.\nއައިއޯއަޖީ ރޭހުގައި ރާއްޖެއަށް ޝާހިދުގެ "ޑިޕްލޮމަސީ"\n"މޮރިޝަސްގެ ބޮޑު ވަޒީރާއެކު ބޭއްވި ބައްދަލުވުމުގައި ސީދާ ވިދާޅެއް ނުވޭ ވޯޓް ދެއްވާނެ ވަކިގޮތެއް،" އޮފިޝަލް ވިދާޅުވި އެވެ. "އެހެންނަމަވެސް ރީޔޫނިއަން އާއި ޝީޝެލްސް އަދި ރާއްޖޭގެ އަމިއްލަ ވޯޓާ އެކު ޖުމުލަ ތިން ވޯޓްގެ ޔަގީން ވެއްޖެކަން އެނގުނު ހިސާބުން ރައީސް ވެސް އަދި މިނިސްޓަރު ޝާހިދުވެސް އެހާ ޔަގީން ކަމާއެކު 2023 ގެ ގޭމްސް ރާއްޖޭގައި ބާއްވާނެ ކަމަށް ވާހަކަ ދެއްކެވީ."\nމިއަދު ހެނދުނު މޮރިޝަސްގައި ބޭއްވި އައިއޯއައިޖީގެ ކައުންސިލް ބައްދަލު ވުމުގައި ރާއްޖޭގެ ކޮޅަށް ވޯޓް ދިނީ ރީޔޫނިއަން އާއި ޝީޝެލްސްގެ އިތުރުން މޮރިޝަސް އެވެ. އަދި ރާއްޖޭގެ އަމިއްލަ ވޯޓާއެކު ޖުމުލަ ހަތަރު ވޯޓެވެ. ކޮމޮރޯސް އާއި މަޑަގަސްކަރަ އަށް، ކޮންމެ ގައުމަކަށް އެއް ވޯޓެވެ.\nއިންޑިއަން އޯޝަން އައިލެންޑް ގޭމްސްގައި ރާއްޖޭގެ ޓީޓީ ޓީމުން ރަން މެޑަލް ހޯދުމުން ރައީސް އުފާފާޅު ކުރައްވަނީ\nގޭމްސްއަށް ތައްޔާރު ވުމަށް ރާއްޖެއަށް ތިން އަހަރު އޮތްގޮތަށް އެބައޮތެވެ. އެ ގޭމްސް ބާއްވަން އެކަމަށް ހާއްސަކޮށް ބޮޑެތި ހަރަދު ތަކެއް ނުކޮށް ގައުމީ ތަރައްގީގެ މަޝްރޫއުގެ ތެރެއިން އެކަން ކުރައްވާނެ ކަމަށް ރައީސް ވިދާޅުވި އެވެ.\nރައީސް ވިދާޅވެފައި ވަނީ، އައިއޯއައިޖީ ފަދަ ބޮޑު މުބާރާތެއް ބާއްވަން ރާއްޖެއިން ވާހަކަ ދައްކާއިރު ބައެއް ބޭފުޅުންގެ ކަންބޮޑުވުންތަކެއް ވެސް ހުންނާނެ ކަމަށާއި އަދި އެކަމަށް ބޭނުންވާ ކުޅިވަރު ސްޓޭޑިއަމްތާކާ ކޯޓްތައް ބިނާ ކުރަނީ ކިހިނެއްތޯ އާއި އެކަމުގެ މާލީ ތަނަވަސްކަން ރާއްޖޭގައި އެބަހުރި ތޯވެސް ސުވާލު އުފައްދާފާނެ ކަމަށެވެ. އެހެން ވިދާޅުވެ އެމަނިކުފާނު ވަނީ އެކަމަށް ސަރުކާރުން ގެންގުޅުވާ ވިސްނުން ހާމަ ކުރައްވާފަ އެވެ.\n"ސީދާ އެ މުބާރާތަށް އަމާޒުކޮށްގެން ބޮޑެތި ހަރަދު ތަކެއް ކުރާކަށް އަޅުގަނޑުމެން ގަސްތެއް ނުކުރަން،" ރައީސް ވިދާޅު ވެފައިވެ އެވެ. "އަޅުގަނޑުގެ ވިސްނުން ހުރީ ރާއްޖޭގެ ގައުމީ ތަރައްގީގެ މަޝްރޫތަކާ ގުޅުވައިގެން އެ މުބާރާތް ރާއްޖޭގައި ބޭއްވުން."\nމި އަހަރުގެ ގޭމްސް ހުޅުވުމުގެ ރަސްމިއްޔާތުގައި --- ފޮޓޯ: ރައީސް އޮފީސް\nގޭމްސް ހާއްސަކޮށް ސަރުކާރުގެ ބަޖެޓުން ބޮޑެތި ހަރަދުތަކެއް ނުކުރި ނަމަވެސް، އެ މުބާރާތަށް އެތުލީޓުން ތައްޔާރު ކުރުމަށް ސަރުކާރުގެ ފުރިހަމަ އެހީތެރި ކަމާއި އެއްބާރުލުން ލިބިގެންދާނެ ކަމުގެ ޔަގީކަން ރައީސް ދެއްވި އެވެ.\n"ސަރުކާރުން މިހާރު ގަސްތުކޮށްފައި އޮތީ 2023 ގައި ރާއްޖޭގައި ބާއްވަން އުންމީދު ކުރާ ގޭމްސްއަށް ދިވެހި ކުޅުންތެރިން ތައްޔާރު ކުރުމުގެ މަސައްކަތް ދުރާލައި ފެށުން،" ރައީސް ކުރިން ވިދާޅުވެފައި ވެއެވެ. "މި އަހަރުގެ މުބާރާތް ނިމުމުން ހަތަރު އަހަރަށް އަމާޒުކޮށްގެން އެތުލީޓުންގެ ޑިވްލަޕްމެންޓަށް މަސައްކަތް ފެށިގެންދާނެ."\nއަބްދުﷲ ޝާހިދު ރައީސް އިބްރާހިމް މުހައްމަދު ސޯލިހު އަހުމަދު މަހްލޫފު\nގޭމްސް ބާއްވަން ޝީޝެލްސްގެ ތާއީދު ރާއްޖެއަށް\nގޭމްސްއަށް އެހީތެރިކަން ހޯދަން ޝާހިދާއި މަހްލޫފް ގައުމުތަކަށް


Dhonkeyluge eheegai moonu reethi koh levidhaane gotheh!\nދޮންކޭލުގެ އެހީގައި މޫނު ރީތިކޮށްލެވިދާނެ ގޮތެއް!\nދޮންކޭލަކީ ވަރަށް ގިނަ ވިޓަމިން އެކުލެވިގެންވާ މޭވާއެކެވެ. އަދި މިއީ ދިވެހީންގެ މެދުގައި މަގުބޫލު މޭވާއެއްވެސް މެއެެވެ. ގިނަ މީހުން ދޮންކެޔޮ ބޭނުން ކުރަނީ ފޮނި ކާއެއްޗެހި ތައްޔާރު ކުރުމަށާއި، ފަނި ގިރުމަށެވެ.\nދޮންކެޔޮ ބޭނުންކޮށްގެން ރީތިވާ ސާމާނުވެސް އުފައްދައެވެ. މި މޭވާ ބޭނުންކޮށްގެން މޫނުގެ ހަން ޒުވާން ކުރުމަށްޓަކައި، މާސްކެއް ތައްޔާރު ކޮށްލެވިދާނެކަން އެނގޭހެއްޔެވެ؟ މިއީ އުނދަގޫ ކަމެއް ނޫނެވެ.\nދޮންކޭލުން ހަމަށް ލިބޭ ފައިދާތަކަށް ބަލާއިރު، އޭގައި އެކުލެވިގެންވާ ވިޓަމިން އޭގެ ސަބަބުން، ހަމުގައި ހުންނަ ލަކުނުތައް ފިލުވުމަށް އެހީތެރިވެދެއެވެ. އަދި ދޮންކޭލުގައިވާ ވިޓަމިން ބީގެ ސަބަބުން، ހަމުގައި ރޫ ޖެހުން ދުރު ކޮށްދީ، ހަން ތެތް ކޮށްދެއެވެ. ދޮންކޭލުގައި ވިޓަމިން އީވެސް އެކުލެވިގެންވެއެވެ.\nވިޓަމިން އީގެ ސަބަބުން އިރުގެ ނުރައްކާތެރި ދޯދިތަކުން ހަން ސަލާމަތް ކޮށްދެއެވެ. އެހެންކަމުން މާ ބޮޑު ބުރައަކާއި ނުލާ، ދޮންކެޔޮ ބޭނުން ކޮށްގެން ތައްޔާރު ކޮށްލެވޭ ފޭސް މާސްކް ބޭނުން ކުރުމަކީ މިފައިދާތައް މޫނުގެ ހަމަށް ލިބިގެންދާނެ ކަމެކެވެ.\nފިރިންނަށް ތަޢުރީފުކުރުން - އަނބިން ދަސްކުރަންވެއްޖެ ހުނަރެއް!32 months ago


ތައުބާ ވުމުން ދުނިޔެއާއި އާޚިރަތުގައި ލިބޭ ފައިދާ | ތައުބާވާމީހުން | ދީނާއިދުނިޔެ\nBack ކަވާސާ ދީނާއިދުނިޔެ ދީނާއިދުނިޔޭގެ ބައިތައް ތައުބާވާމީހުން ތައުބާ ވުމުން ދުނިޔެއާއި އާޚިރަތުގައި ލިބޭ ފައިދާ\n25 މާރިޗު 2005\n1 - ތައުބާވާ މީހުން ދެކެ، ﷲ ލޯބިވެވޮޑިގަންނަވައެވެ. ތިމަންނަ ތައުބާވެއްޖެނަމަ، ޢާލަމްތަކުގެ ވެރި ރަސްކަލާނގެ ތިމަންނަ ދެކެ ލޯބިވެވޮޑިގަންނަވާނެ ޔަޤީންވުމަށް ވުރެ ބޮޑު އުފަލެއް ކޮބައިހެއްޔެވެ؟\nމާނައަކީ: ''ހަމަ ކަށަވަރުން ﷲ ، އެ ކަލާނގެ ކިބައަށް ތައުބާވެގަންނަ މީހުން ދެކެ ލޯބިވެ ވޮޑިގަންނަވަތެވެ. އަދި ޠާހިރުވެ ސާފު ޠާހިރުކަން މަތީ، އުޅޭ މީހުން ދެކެވެސް އެކަލާނގެ ލޯބިވެ ވޮޑިގަންނަވާމެއެވެ.'' (އަލްބަޤަރާ 222)\n2- ދުނިޔެއާއި އާޚިރަތުގައި ވެސް ކާމިޔާބާއި ދިންނެވުން ލިބުން އޮތީ ތައުބާ ވެގެންނެވެ. ތައުބާ ނުވާ މީހުންނަށް ފާފަ ކުރުމަށް ފަހު ތައުބާ ނުވާ މީހުންނަށް، ޙުޖްރާތު ސޫރަތުގެ 11 ވަނަ އާޔަތުގައި މާތް ﷲ ދެއްވާފައިވާ ސިފައަކީ '' އަނިޔާވެރިން '' ނެވެ.\nމާނައަކީ: ''އަދި އޭ މުއުމިނުންނޭއެވެ. ތިޔަބައި މީހުން އެންމެން އެކުގައި، މާތް ﷲ ގެ ކިބައަށް ތައުބާވާށެވެ. ތިޔަބައި މީހުންނަށް ނަސީބު ލިބި ދިންނަވާތޯއެވެ.'' (އައްނޫރް:31)\n3- ތައުބާ ވުމުން، އެމީހެއްގެ ފާފަތައް ﷲ ފުއްސަވައި ދެއްވައެވެ.\nމާނައަކީ: ''އަދި ހަމަ އެފަދައިން ތިމަންރަސްކަލާނގެ އަކީ، ތައުބާވެގެން ތިބެ، އީމާންވެ، ރަނގަޅު ޢަމަލުތައް ކޮށް، އެއަށްފަހު ތެދުމަގުގައި ތިބެއްޖެ މީހުންނަށް ގިނަގިނައިން ފާފަ ފުއްސަވާ ކަލާނގެއެވެ.'' (ޠާހާ:82)\n4- ތައުބާވުން، ﷲ ގެ ރުއްސެވުން ލިބި، ކުރެވިފައިވާ ކުށްފާފަތައް ހެޔޮކަންތަކަށް ބަދަލުވެގެން ދެއެވެ.\nإِلَّا مَن تَابَ وَآمَنَ وَعَمِلَ عَمَلاً صَالِحاً فَأُوْلَئِكَ يُبَدِّلُ اللَّهُ سَيِّئَاتِهِمْ حَسَنَاتٍ وَكَانَ اللَّهُ غَفُوراً رَّحِيماً\nމާނައަކީ: ''ތައުބާވެ، އީމާންވެ، ހެޔޮ ޢަމަލަކުން ޢަމަލު ކުރަ މީހަކު މެނުވީއެވެ. ފަހެ އަބައި މީހުންނާ މެދު މާތް ﷲ، އެބައިމީހުންގެ ކުށްފާފަތައް ހެޔޮކަންތަކަށް ބަދަލު ކުރައްވާނެތެވެ. މާތް ﷲ އީ ފާފަ ފުއްސަވާ ރަޙްމަތްވަންތަ ކަލާނގެ ކަމުގައި ވެއެވެ.'' (އަލްފުރްޤާން: 70)\nކުށް ފާފަތައް ހެޔޮކަންތަކަށް ބަދަލު ވުމުގެ މާނައަކީ، ނުބައި ކަމެއް ރަނގަޅު ކަމަކަށް ބަދަލު ވުމެއް ނޫނެވެ. އޭގެ މާނައަކީ ކުރިން ކާފިރެއްގެ ގޮތުގައި ލިޔެވިފައި ހުއްޓާ މުއުމިނަކަށް، މުނާފިޤެއްގެ ގޮތުގައި ލިޔެވިފައި ހުއްޓާ އިޚްލާޞްތެރިއަކަށް، ބަދަލު ކުރެއްވުމެވެ. ފާފަވެރިއެއްގެ ގޮތުގައި ހުއްޓާ، ފާފަވެރި ނޫން މީހަކަށް ބަދަލުވުމެވެ. އަބޫ ހުރައިރާ ވިދާޅުވެފައި ވަނީ އެއީ، އާޚިރަތް ދުވަހު އޭނާގެ ނުބައިކަންތަކަށް ވުރެ ހެޔޮކަންތައް އިތުރުވުން ކަމަށެވެ. ޤުރްޠުބީ ވިދާޅުވެފައި ވަނީ، ފުރިހަމަ ތައުބާއެއް ވެއްޖެނަމަ، އޭނާގެ ކޮންމެ ފާފައެއްގެ ބަދަލުގައި ޘަވާބެއް ދެއްވުމަކީވެސް، ﷲ ގެ ދީލަތިފުޅު ކަމުން ދުރު ކަމެއް ނޫން ކަމަށެވެ.\nރަސޫލާ ޙަދީޘް ކުރައްވާފައިވާ ބަސްފުޅެއްގެ މާނައިގައި ވެސް ވަނީ، ނުބައި ކަމެއް ކުރެވިއްޖެއްޔާ އޭގެ ބަދަލުގައި ރަނގަޅު ކަމެއް ކުރުމަށެވެ.\n5- ތައުބާ ވުމުން ފާފަތައް ފޮހެވި ސުވަރު ވަދެވެއެވެ.\nيَا أَيُّهَا الَّذِينَ آمَنُوا تُوبُوا إِلَى اللَّهِ تَوْبَةً نَّصُوحاً عَسَى رَبُّكُمْ أَن يُكَفِّرَ عَنكُمْ سَيِّئَاتِكُم وَيُدْخِلَكُمْ جَنَّاتٍ تَجْرِي مِن تَحْتِهَا الْأَنْهَارُ\nމާނައަކީ: ''އޭ އީމާންވެއްޖެ މީސްތަކުންނޭވެ! ތިޔަބައި މީހުން މާތް ﷲ ގެ ކިބަފުޅަށް ތެދުވެރިކަމާ އެކު ތައުބާ ވާށެވެ. އެއީ ތިޔަބައި މީހުން ހައްދަވައި ބޮޑު ކުރެއްވި ރަސްކަލާނގެ ތިޔަބައި މީހުންގެ ކުށްތައް ޢަފޫ ކުރައްވާނޭ ކަމަށާއި، އެތަންތާނގެ ދަށުން ފެން އާރުތައް ހިނގަ ހިނގާ ހުރި ސުވަރުގެތަކަކަށް ތިޔަބައި މީހުން ވެއްދުމަށްޓަކައެވެ.'' (އައްތަޙްރީމް:8)\n6- ތައުބާ ވުމުން ދުނިޔޭގައި ލިބިދާނެ ޢަޛާބާއި މުޞީބާތްތަކުން ސަލާމަތް ވެއެވެ.\nމާނައަކީ: ''ނަމަވެސް ކަލޭގެފާނު އެ މީހުންގެ ތެރޭގައި ހުންނެވިހާ ހިނދަކު، އެމީހުންނަށް ﷲ ޢަޛާބެއް ނުދެއްވާނެތެވެ. އަދި އެ މީހުން، ފާފަ ފުއްސެވުމަށް އެދި ދުޢާ ކުރަނިކޮށް ވެސް، ﷲ އެ މީހުންނަށް ޢަޛާބެއް ނުދެއްވާހުށިމެއެވެ.'' (އަލްއަންފާލް: 33)\n7- ތައުބާވުމުން މުދަލާއި ދަރިން ލިބި ތަނަވަސްކަން ލިބެއެވެ. އަދި، އަދި އެތަނަކަށް ވާރޭގެ ދަތިކަން ކުރިމަތި ނުވެއެވެ.\nقُلْتُ اسْتَغْفِرُوا رَبَّكُمْ إِنَّهُ كَانَ غَفَّاراً * يُرْسِلِ السَّمَاء عَلَيْكُم مِّدْرَاراً * وَيُمْدِدْكُمْ بِأَمْوَالٍ وَبَنِينَ وَيَجْعَل لَّكُمْ جَنَّاتٍ وَيَجْعَل لَّكُمْ أَنْهَاراً\nމާނައަކީ: ''ފަހެ ތިމަން ކަލޭގެފާނު ވިދާޅުވީމެވެ. ތިޔަބައި މީހުން ހެއްދެވި ރަސްކަލާނގެ ޙަޟްރަތަށް އިސްތިޣްފާރު ކޮށް ދަންނަވާށެވެ. ހަމަ ކަށަވަރުން ވެސް، އެކަލާނގެ އީ، ފާފަ ފުއްސަވާ ރަސްކަލާނގެއެވެ. * އޭރުން އެ ކަލާނގެ ތިޔަބައި މީހުންނަށް އުޑުން ވާރޭ ފޮނުއްވަވާނެއެވެ. * އަދި އެ ކަލާނގެ ތިޔަބައި މީހުންނަށް މުދަލާއި ދަރިން ދެއްވާނެއެވެ. އަދި ތިޔަބައި މީހުންނަށްޓަކާ ބަގީޗާތަކާއި ފެން އާރުތައް ލައްވާނެތެވެ.'' (ނޫޙް:10،11،12)\n8 - ތައުބާ ވުމުން، ސުވަރުގޭގެ މަތިވެރި ނިޢްމަތް ލިބެއެވެ. މިއަށް ވުރެ ބޮޑު އެދުމެއް އިންސާނަކަށް އޮންނާނެހެއްޔެވެ؟\nفَخَلَفَ مِن بَعْدِهِمْ خَلْفٌ أَضَاعُوا الصَّلَاةَ وَاتَّبَعُوا الشَّهَوَاتِ فَسَوْفَ يَلْقَوْنَ غَيّاً * إِلَّا مَن تَابَ وَآمَنَ وَعَمِلَ صَالِحاً فَأُوْلَئِكَ يَدْخُلُونَ الْجَنَّةَ وَلَا يُظْلَمُونَ شَيْئاً\nމާނައަކީ: ''ނަމަވެސް އެ އުރެންނަށް ފަހު ނުބައި ވެގެން ވީ ބަޔަކު ދުނިޔޭގައި އުޅުނެވެ. އެ ނުބައި މީހުން ނަމާދު އަޅާލައި، ޝަހުވާނީ އެދުންތަކަށް ތަބާވިއެވެ. ފަހެ އެފަދަ މީހުން ލަސްތަކެއް ނުވެ، ހަލާކުވެ ހިނގައިދާ ހުށިމެއެވެ. * އޭގެ ތެރެއިން ތައުބާވެ އީމާންވެ ހެޔޮ ޢަމަލު ކުޅައުން މަތީ ދެމިތިބެއްޖެ މީހުން މެނުވީއެވެ. ފަހެ މިގޮތުގައި ދެމިތިބެއްޖެ މީހުން، ސުވަރުގޭގެ ބަގީޗާތަކަށް ވަންނެއެވެ. އަދި މި މީހުންނަށް އެއްވެސް ގެއްލުމެއް ދެރައެއް، ނުލިބޭނެއެވެ. މަރްޔަމް:59، 60)\nކުށްފާފައިގައި ކުލައާއި ވަސް ހުންނަ ނަމަ.....!\nކުށްތަކުގައި ޖެހޭނީ ފަރުދާކޮށް މާފު ކުރަންތަ؟ ނޫނީ ފާޅުކޮށް އަދަބު ދޭންތަ؟\nތައުބާ ވުމުގެ މޮޅު އިތުރުކަން: ސުންނަތުން\nތައުބާއި ގުޅޭ ބައެއް މައްސަލަތައް\nތައުބާ ޤަބޫލުވުމުގެ ޝަރުޠު\nތައުބާ ވުމުގެ މޮޅު އިތުރުކަން: ޤުރުއާނުން\nތައުބާވާން އަދި ލަހެއް ނުވޭ\nއިމާމް ޙަސަނުލް ބައްނާ\nބުރުގާ ނޭޅުމުން ޢަޛާބު ލިބޭނެތަ؟


މައްސަރު ކަންތައް ފަސްކުރަން ނުވަތަ ވަގުތީގޮތުން ހުއްޓުވަން މަސައްކަތްކުރުމަކީ ރަގަޅުކަމެއްތަ؟ – Haftha\nSat, 25 January, 2020, 10:28 am\nމައްސަރު ކަންތައް ފަސްކުރަން ނުވަތަ ވަގުތީގޮތުން ހުއްޓުވަން މަސައްކަތްކުރުމަކީ ރަގަޅުކަމެއްތަ؟\nތަފާތު ސަބަބުތަކަށްޓަކައި އަންހެނުން، އެ ކަނބަލުންގެ ޙައިޟުވުން (ނުވަތަ މައްސަރު ކަންތައް) ފަސްކުރަން ނުވަތަ ވަގުތީގޮތުން ހުއްޓުވާލުމަށް މަސައްކަތްކުރާތަން ފެނެ އެވެ. އެކަނބަލުން މިކަންތައްކުރަނީ؛\nރަމަޟާންމަހުގެ ހުރިހާދުވަހެއްގައި ރޯދަހިފުމަށްޓަކައި ކަމުގައި ވެދާނެއެވެ. ނުވަތަ ޙައްޖުގެ ދުވަސްވަރުގައި ޙައްޖުގެ ހުރިހާ ފަރްޟުތަކެއް އަދާކުރުމަށްޓަކައި ކަމަށް ވެދާނެ އެވެ. ނޫންނަމަ ކައިވަނިކުރަން އެދޭ އަންހެނަކު ކައިވަނިކުރާތަނާ ޙައިޟުވެދާނެތީ، ކައިވެނީގެ އަލަތުކޮޅުގައި އެކަން ފަސްކުރަން ބޭނުންވުން ނުވަތަ ޢިއްދާގައި އިންނަދުވަސްވަރު ޚަރަދުދޭންޖެހޭ އަންހެނަކު ވަރިކުރިމީހާ އަށް ގެއްލުމެއް ދިނުމަށްޓަކައި ޢިއްދާގެ މުއްދަތު ދިގުކުރަންވެގެން ޙައިޟު ލަސްކުރަން ބޭނުންވެދާނެ އެވެ.\nޙައިޟު މަނާ ކުރުމުން ލިބިދާނެ ގެއްލުންތައް\nޙައިޟަކީ ޢިލްމުވެރިން ވިދާޅުވާގޮތުގައި އަންހެނަކު ޞިއްޙަތު ސަލާމަތުން ހުރިކަން އަންގައިދޭ ޠަބީޢީ ލެއެކެވެ. ޠަބީޢީގޮތުން ހިނގާ އެއްވެސްކަމަކަށް ހުރަސްއެޅުމަކީ އެކަމުގެ ސަބަބުން ގެއްލުންތަކެއްކޮށްފާނެ ކަމެކެވެ. ރަށްރަށުގައި ފަޅުފުންކުރުމާއި ތޮށިލުމުގެ ސަބަބުން އޮއިވަރުގެ ހިނގުމަށް ބަދަލުއާދެ އެވެ. ރަށް ގިރާތަންއާދެ އެވެ. ހަމަ އެފަދައިން ހިސާބަށްވުރެ ބޮޑަށް ގަސްތައް ކެޑުމުން ބިން ސަހަރާވެ، ޖައްވުގެ ހޫނުކަން އިތުރުވެ އެވެ. އެހެންކަމުން ޙައިޟު މަނާކުރުމަކީ ނުވަތަ ފަސްކުރުމަކީ، އެކަމުގެ ސަބަބުން އަންހެނާގެ ހަށިގަނޑަށް ގެއްލުންތަކެއް ކޮށްފާނެކަމެކެވެ. ނަމަވެސް މި ގެއްލުމުގެ އަސަރު އެކިއަންހެނުންނަށް ކުރާނީ އެކި މިންވަރަށެވެ. މިކަމުގެ ސަބަބުން ލިބިދާނެ ގެއްލުންތަކުގެ ތެރޭގައި މި އަންނަ ކަންތައްތައް ފާހަގަކުރެވެ އެވެ.\n1- ޙައިޟު މަނާކުރުމަކީ ނުވަތަ ފަސްކުރުމަކީ ފިޠުރަތާ ޚިލާފުކަމެކެވެ. ޙައިޟުވުމަކީ، މާތްﷲ އަންހެނާގެ ޠަބީޢަތުގައި ލައްވާފައިވާ ކަމެކެވެ. އަންހެނާ އަށް އޮތީ ﷲގެ ޙަޟްރަތުން މި ކަމަށް ސަވާބު އަދައި ކެތްތެރިވުމެވެ.\n2- ޙައިޟު މަނާކުރުމުގެ ސަބަބުން ނުވަތަ ފަސްކުރުމުގެ ސަބަބުން އަންހެނާގެ މައްސަރު ކަންތައް ގަނޑުބަޑުވެދާނެ އެވެ. އެހެން ވެއްޖެނަމަ އޭނާ އަށް އުޅެންޖެހޭނީ ހާސްކަމެއްގެ ތެރޭގަ އެވެ. އޭނާގެ ނަމާދާ މެދު ޝައްކު އުފެދޭގޮތަށް އޭނާގެ ފިރިމީހާއާ އެކު ބާއްވަންޖެހޭ ގުޅުމާ މެދުގައި ވެސް ޝައްކު އުފެދިދާނެ އެވެ.\n3- މިކަމުގެ ސަބަބުން ރަޙިމު ފާރުވެދާނެއެވެ.\n4- މިކަމުގެ ސަބަބުން ކުރިމަގުގައި ލިބޭ ދަރިންގެ ހަށިގަނޑުން ޖިސްމާނީ އުނިކަންތައްތަކެއް ފެނިދާނެ އެވެ.\n5- މިކަމުގެ ސަބަބުން ދަރިމައިނުވާމީހަކަށް އެ އަންހެނާ ވެދާނެ އެވެ.\nޙައިޟްފަސްކުރުމާއި އަވަސްކުރުމުގެ ޙުކުމް\nއިސްލާމްދީނަކީ ލުއިފަސޭހަ ދީނެކެވެ. އެ ދީނުގައި އިންސާނަކަށް ބުރަވާ ފަދަ އެއްވެސް ކަމެއް ކުރަން އަންގަވާފައެއް ނުވެ އެވެ. އެހެންކަމުން ރަމަޟާން މަހު ރޯދަހިފަން ވެގެން ޙައިޟުގެ ލޭ ކަނޑުވާލުމުގެ ބުރަ އުފުއްލަން އަންހެނާއަކަށް ނާންގަވަ އެވެ. އެކަމަކު އޭނާއަށް އަންގަވަނީ ޙައިޟުގެ ސަބަބުން ގެއްލުނު ރަމަޟާންމަހުގެ ރޯދަތައް ފަހުން ޤަޟާކުރުމަށެވެ. ހަމައެފަދައިން ޙައިޟުގެ ދުވަސްވަރުގައި ނަމާދު ނުކުރެވޭތީ، ނަމާދު ކުރުމަށްޓަކައި ޙައިޟުނުވާގޮތް ހަދާކަށް ވެސް ނާންގަވަ އެވެ. ޙައިޟުގެ ދުވަސްވަރު ގެއްލޭ ފަރުޟުނަމާދުތައް ޤަޟާކުރާކަށް ވެސް ނުޖައްސަވަ އެވެ. އެއީ އެ ކަން ބުރަކަމަކަށް ވެދާނެތީ އެވެ.\nމިހެންވެ އިސްލާމީ ފިޤްހުވެރިން އަޅުކަންކުރުމަށްޓަކައި ޙައިޟު ފަސްކުރުމާއި އަވަސްކުރުމާ ބެހޭގޮތުން ތަފްޞީލީގޮތަކަށް ވާހަކަފުޅު ދައްކަވައިފައެއް ނުވެ އެވެ. އިމާމު އަޙްމަދު ވިދާޅުވާގޮތުގައި ޙައިޟު ހުއްޓުވުމަށްޓަކައި އޭގެ ޚަބަރު އެނގޭބޭހެއް ބޭނުންކުރުމުގައި މަސްއަލައެއް ނެތެވެ.(1) އިމާމު މާލިކުގެ އަރިހުން ނަކަލުކުރެވިފައިވާ ބަސްފުޅެއްބުނާގޮތުގައި ޙައިޟުހުއްޓުވުމަށްޓަކައި ބޭސް ބޭނުންކުރުމަކީ މަނާކަމެކެވެ. މި ބަސްފުޅު ޝަރަޙަކުރައްވަމުން އިބްނު ރުޝްދު ވިދާޅުވެފައިވަނީ އެކަން މަނާކަމަކަށް ވާނީ އެކަމުގެ ސަބަބުން އޭނާއަށް ގެއްލުންލިބޭނެ ނަމަ އެވެ. (2)\nމި ޒަމާނުގެ ދީނީޢިލްމުވެރީން ވިދާޅުވާ ގޮތުގައި އަންހެންމީހާއަށް ގެއްލުމެއް ނުލިބޭނަމަ މިފަދަ ބޭސްތައް ބޭނުންކޮށްގެން އަޅުކަންތައް އަދާކުރުމަށްޓަކައި ޙައިޟު ފަސްކުރުމަކީ ދީން މަނާކުރާކަމެއް ނޫނެވެ. ޙައިޟުގެ ލޭ ކަނޑުވައިލުމުން އެ އަންހެނާގެ މައްޗަށް ޠުހްރުގެ ޙުކުމްތައް ހިނގާނެކަމަށް ވެސް އެބޭކަލުން ވިދާޅުވެ އެވެ. ޠަވާފުކޮށް ނިމެންދެން ޙައިޟު ލަސްކުރުމަށްޓަކައި ބޭހެއް ބޭނުންކުރުމާ ބެހޭގޮތުން އިބްނު ޢުމަރަށް ސުވާލު ދެންނެވުމުން އެއީ ހުއްދަކަމެއްކަމަށް ވިދާޅުވި އެވެ. ޙަންބަލީ މަޛްހަބުގެ ޢިލްމުވެރިން ވިދާޅުވާ ގޮތުގައި ދާއިމީސިފައެއްގައި ޙައިޟު ނުވާގޮތް ހެދުމަކީ ވެސް ހުއްދަކަމެކެވެ. އެކަމަކު މިކަމުގައި ޟަރޫރަތްތެރިކަމެއް ނެތްނަމަ، ޙައިޟު ގެ ލޭ ލަސްކުރުން ހުއްދަވެގެންނުވެ އެވެ. މީގެ އިތުރަށް މިކަން ކުރަންވާނީ އިތުބާރު ހުރި ޑަކްޓަރެއްގެ މަޝްވަރާ ހޯދައިގެންނެވެ. މިކަމުން އޭނާގެ ޞިއްޙަތަށް ގެއްލުމެއް ނުލިބޭނެ ނަމަ އެވެ.\nމި މަސްއަލައަށް ބަލާއިރު އޭގައި ދެބައެއް ހިމެނެއެވެ.\n1- ޙައިޟުގެލޭ ކެނޑުމުގެ މުއްދަތު ހަމަނުވަނިސް ލޭ ހުއްޓުވުމަށްޓަކައި އަންހެނަކު ބޭހެއް ބޭނުންކޮށްފިނަމަ އެ އަންހެނާ ޠާހިރުވާނެ ހެއްޔެވެ؟ ޙައިޟުގެ ސަބަބުން މަނާވި ކަންތައްތައް ހުއްދަވާނެ ހެއްޔެވެ؟\n2- ޙައިޟުގެ ލޭ އައުމުގެ ވަގުތު ނުޖެހެނިސް ބޭހެއް ބޭނުންކޮށްގެން އެ ލޭ ނެރެފިނަމަ، މި ލޭ ޙައިޟަށް ވާނެ ހެއްޔެވެ؟ ޙައިޟުގެ ސަބަބުން ހަރާންވާ ކަންތައްތައް އޭރުން ހަރާންވާނެ ހެއްޔެވެ؟\nދަންނަބޭކަލުން ވިދާޅުވާ ގޮތުގައި ޙައިޟުވުމަށް އާދަވެފައިވާ ވަގުތުގައި އެކަން ވިޔަނުދިނުމަށްޓަކައި ބޭހެއް ބޭނުންކޮށްގެން އެކަން ހުއްޓުވައިފި ނަމަ އެ އަންހެނާ ޠާހިރުކަމަށް ޙުކުމް ކުރެވޭނެ އެވެ. އިބްނު ކިނާނާ ވިދާޅުވާ ގޮތުގައި 8ދުވަހު ޙައިޟުވުމަށް އާދަހިފިފައިވާ އަންހެނަކު ތިންދުވަސްފަހުން ބޭހެއް ބޭނުންކޮށްގެން ލޭ ކަނޑުވާލައިފިނަމަ އެ އަންހެނާ ޠާހިރުކަމަށް ބެލެވޭނެ އެވެ. ނަމަވެސް އިބްނު ފަރްޙޫން މިކަމާ އެއްބަސްވެ ވަޑައެއް ނުގަންނަވަ އެވެ.\nބައެއް ޢިލްމުވެރިން ވިދާޅުވާގޮތުގައި މިއީ މަކްރޫހަ ކަމެކެވެ. އެއީ އެކަމުން އޭނާއަށް ގެއްލުމެއް ލިބިދާނެތީއެވެ.\nމި ބަސްފުޅުތަކަށް ބަލާއިރު އެއީ މަކްރޫހަކަމެއްކަމުގައި ވިޔަސް އެ އަންހެނާ އަކީ ޠާހިރުމީހެއްކަމުގައި ބެލޭނެ އެވެ. އޭނާ ގަވާއިދުން ނަމާދުކުރަން ޖެހޭނެ އެވެ. އަދި ރަމަޟާން މަހުގެ ރޯދަ ވެސް ހިފަންޖެހޭނެ އެވެ. ޙައިޟުގެ ސަބަބުން އޭނާގެ މައްޗަށް ހަރާންވި ހުރިހާ ކަމެއް ހުއްދަވާނެ އެވެ.\nއިބްނު ފަރްޙޫން ވިދާޅުވާ ގޮތުގައި ބޭހެއް ބޭނުންކޮށްގެން ޙައިޟު ހުއްޓުވައިލުން ހުއްދަވެގެންނުވެ އެވެ. އެހެންކަމުން އޭނާ ވިދާޅުވާގޮތުގައި ޙައިޟުގެ ލޭ ނުކުންނަނިކޮށް އެ ލޭ ހުއްޓުވާލިޔަސް އެ އަންހެނާ ޠާހިރެއް ނުވާނެ އެވެ.\nއިސްލާމްދީނުގެ ލުއިފަސޭހަކަމާ ގުޅެނީ ފުރަތަމަ ރައުޔެވެ. މިއީ ޙައްޖުގެ ފަރީޟާ އަދާކުރާ އަންހެނުންނަށް ވަރަށް މުހިއްމު ރައުޔެކެވެ. ޙައްޖުގެ މަނާސިކުތައް އަދާކުރަމުންދަނިކޮށް ޙައިޟުވުމުގެ ސަބަބުން ޙައްޖުގެ ރުކްނެއް ފާއިތުވެގެން ހިގައިދާނެއެވެ. މި ޒަމާނުގައި ޙައްޖުމޫސުމުގައި ދަތުރުފަތުރު ހަމަޖެހިފައިވާ ގޮތުން އެ އަންހެނާ އަށް އެކަނި މަޑުކުރެވޭކަށް ނޯންނާނެ އެވެ. ފުރުމުގެ ކުރިން ލޭ ކެނޑޭނެ ކަމެއް ނުވަތަ ނޫންކަމެއް އޭނާ އަކަށް ނޭނގެ އެވެ. އެހާ ބޮޑުޚަރަދެއްކޮށްފައި ޙައްޖުވުމަށް ގޮސް ޙައްޖުގެ މަނާސިކުތައް ފުރިހަމަނުކޮށް ފުރަންޖެހުމަކީ ވަރަށްބޮޑު ހިތްހަމަ ނުޖެހުމެއް ތަޙައްމުލުކުރަން ޖެހޭނެކަމެކެވެ. އެހެން ކަމުން ބޭހެއް ބޭނުންކޮށްގެން ލޭ ކަނޑުވައިލެވިއްޖެނަމަ އޭނާއަށް ޠަވާފުލްއިފާޟާ ކުރެވި ޙައްޖު އަދާކުރެވޭނެ އެވެ.\nދެވަނަބަޔަކީ އާދަކޮށް ޙައިޟުގެ ލޭ ނުކުންނަ ވަގުތު އައިސްޖެހުމުގެ ކުރިން އެ ލޭ އަންނަގޮތް ހެދުމެވެ. ނުވަތަ ޙައިޟު އަވަސްކުރުމެވެ. މާލިކީ މަޛްހަބުގެ ދަންނަބޭކަލުން ވިދާޅުވާގޮތުގައި މިއީ މަކްރޫހަކަމެކެވެ. އަދި އަލްއަޖްހޫރީ ވިދާޅުވާގޮތުގައި، ޢިއްދާ އަށާއި އިސްތިބްރާ އަށް ބަލާއިރު އެއީ ޙައިޟެއްނޫނެވެ. އޭނާ ވިދާޅުވާގޮތުގައި ލޭ ގެ މުއްދަތުގެ ތެރޭގައި އޭނާ ނަމާދުކޮށްގެން ނުވާނެ އެވެ. އަދި ރޯދަހިފުންވެސް ޙަރާންވާނެ އެވެ. ނަމަވެސް އޭނާގެ ދަރިވަރު ޚަލީލު ވިދާޅުވާ ގޮތުގައި އެ އަންހެނާގެ މި ލެއަކީ ޙައިޟެއް ނޫނެވެ.\nޙައިޟުގެ ލޭ ނުކުންނަ ވަގުތު އެ ލޭ ނެރުމަށްޓަކައި ބޭހެއް ބޭނުންކޮށްފިނަމަ އެލޭވާނީ ޙައިޟަށެވެ. އެހިނދު ، ޙައިޟުވެރިޔާގެ ޙުކުމް އެ އަންހެނާގެ މައްޗަށް ވެސް ހިނގާނެ އެވެ.\nކީރިތިރަސޫލާގެ ޒަމާނަށް ބަލާއިރު ޙައްޖުގެ އަޅުކަންތައް އަދާކުރައްވަމުން ގެންދަވަނިކޮށް ޢާއިޝަތުގެފާނު ޙައިޟުވެ ވަޑައިގަތެވެ. އެކަމާމެދު ރަސޫލުﷲގެފާނަށް ދެންނެވުމުން ޙަދީޘްކުރެއްވީ “افْعَلِي مَايَفْعَلُ الْحَاجُّ غَيْرَأَنْ لَا تَطُوفِي بِالْبَيْتِ حَتَّى تَطْهُرِي” (4) – ޠަވާފުކުރުން ފިޔަވާ، ޙައްޖުވެރިން ކުރާ ހުރިހާކަމެއް ކުރައްވާށެވެ. “އަސްމާއު ބިންތު ޢުމައިސު، ޙައްޖުގެ މަނާސިކުތަކުގެ ތެރޭގައި ޙައިޟުވެ ވަޑައިގަތުމުން ރަސޫލުﷲގެފާނު ޙަދީޘްކުރެއްވި އެވެ. افعلي كلَّ ما يفعل الحاج، غير أن لا تطوفي بالبيت، ولا تَسْعَيْ بين الصفا والمروة” ގެފުޅުގެ ވަށައިގެން ޠަވާފުކުރުމާއި ޞަފާއާއި މަރްވާ އާދެމެދުގައި ސަޢުޔުކުރުން ފިޔަވާ، ޙައްޖުވެރިން ކުރާ އެންމެހާ އަޅުކަންތައް ކުރާށެވެ! ”\nމި ކަންކުރާނީ ކިހިނެއް؟\nޑަކްޓަރުން ބުނާ ގޮތުގައި ޙައިޟުވުމުގެ ލޭ ފެށުން ހަފުތާއެއްގެ މުއްދަތަށް ފަސްކުރެވިދާނެ އެވެ. އެއީ މާބަނޑުވުން މަނާކުރާ ބޭސްކައިގެންނެވެ. އޭނާ ކުރަން ބޭނުންވާ އަޅުކަންތައް ކޮށްނިމެންދެން ދުވާލަކު ގުޅައެއް ކަމުން ގެންދާނީ އެވެ. މި ބޭސް ކެއުން ހުއްޓާލާތާ ތިންދުވަހުގެ ތެރޭގައި ޙައިޟުވާން ފަށާނެ އެވެ. ޑަކްޓަރީ މައިދާން މިއަދު ދެކެމުންދާ ކުރިއެރުމުގެ ސަބަބުން އިތުރު ވަސީލަތްތައް ދަނީ އީޖާދު ކުރެވެމުންނެވެ.


ކުދިކުދި ތަރިތައް By Lomira | Rehendhi\nކުދިކުދި ތަރިތައް By Lomira\nކުޑަކުޑަކުއްޖެއް. އަމިއްލަ ހިޔާލީ ދުނިޔޭގަ ހިޔާލުތައް އަނބުރަމުން، ކައްކަމުން ދަނީ ދަނީ. އިނގިލި ތެރޭގަ އިން ބޮލުގެ ބުޅި އިސްތަށިކޮޅެއް އަނބުރަމުން، ހެދުމުގެ ފަސްބައިގެ ތަންކޮޅެއްގަ ހިފާލައިގެން ފުއްމާލާފަ، އެނބުރިލާފަ، ސްކިޕް ކޮށްލާފަ، ކޮރާލާފަ ދަނީ ދަނީ. ކުޑަކުޑަ ދެފައި ބިމުގަ ޖެހޭ ކަމެއް ނޭނގެ. ތަރިތަކުގެ މަތިން، ޖައްވުތެރެއިން އަރައިގެން އެބަދޭ ކަންނޭނގެ. ކުދިކުދި މާތައް ވިލާތަކުގަ ހިއްޕިފަ އެހެރީ ޕަރީ އެތާގަ އުޅޭތީދޯ؟…\nފިޔަވަޅުތައް ނަށަމުން، ފުމެމުން ދާއިރު ބޮލުތެރޭގަ ލަވައެއް އެބަ އިވއިވި ހުރޭ. އެލަވަ ބޮލުން ލައިގެން އަންނަނީ އަންނަނީ، އައިސް ދުލަށް އަރައިފި. ކުޑަކުޑަ ދުލުގެ ހަރަކާތާ، ސިކުނޑީގެ އިހުސާސްތައް ކުޑަކުޑަ އަޑާ އެއްވެއްޖެ. “ކުދިކުދި ތަރިތައް ފިޔަޖަހަނީ… އަހަރެން ކިހިނެއް ބުނެދޭނީ… މާމަތީ އުޑުގައި ތިބެގެންނޭ-“.\nބޮޑުބޮޑު އަޑެއް މަޑުމަޑުން އެތަނަށް ވަދެއްޖެ. “ޒާރާ… އަނެއްކާ ހަނދާން ނެތުނީތަ؟ މަނާ ކަންތައް ކުރަންޏާ މަންމަ ދެން ދާނީ އިނގޭ.” ކުޑަކުޑަ އަޑު ހުއްޓިއްޖެ. ކޮރަމުން، ފުންމަމުން، ނަށަމުން، ސްކިޕްކުރަމުން ދިޔަ ކުޑަކުޑަ ފައިތިލަ ހުއްޓިއްޖެ. ކައްކަކައްކާހުރި ބޮޑުބޮޑު ކުލަގަދަ ހިޔާލީ ފޮލާ ހުއްޓިއްޖެ. ޕަރީ ގެއްލިއްޖެ. ވިލާތަކުގަ ހުރި މާތައް އެދިއައީ ކޮންތާކަށް؟\nޕަރީ ނޫނީ ސުވަރުގެ. ޕަރީ އާ ނަރަކަ. ޕަރީ ބޭނުމެއް ނެތް. އަލިފާން ބޭނުމެއް ނެތް. އަލިފާން އަސްލު ހޫނުތަ؟ ހޫނު އެއީ ކޯޗެއް؟ ރަގަޅު ކުދިން ނަރަކަ ބޭނުމެއް ނުވާނެ. ޒާރާ ދާނީ މަންމައާއެކީ ސުވަރުގެއަށް. އެހެންނޫނީ އެކަނިވާނެ. އެހެންނޫނީ މަންނައެތާގަ އެކަނިވެދާނެ. ޒާރާ ވެސް ދާން ބޭނުންވާންވާނީ ސުވަރުގެއަށް ކަންނޭގެދޯ؟ ސުވަރުގެ އެއީ ކޯޗެއް؟ ޒާރާ މަންމަ ހުންނަންޏާ ޒާރާވެސް ދާނީ ސުވަރުގެއަށް. އަނެއްގޭގަ އަލިފާން ހުންނާނެ.\nކުޑަކުޑަ ސިކުނޑިއެއްގެ ދޮރުތައް ލައްޕަން އެބަ އުޅޭ. އެ ކުޑަކުޑަ ސިކުނޑީގެ ކުޑަދޮރުތައް ނުލެއްޕިގެން އެއުޅެނީ ކީއްވެ؟ އެހިޔާލުތައް ސިކުނޑިތެރޭގަ ކުރަހާފަ ކުލަޖައްސަން އުޅޭއިރު ފޮހެން އުޅެނީ ކާކު؟ އެފައިތިލައިގެ ހަރަކާތްތަކުގަ ހިފަހައްޓަން އުޅެނީ ކާކު؟ އެއަޑު ފޮހެލަން އެއުޅެނީ ކާކު؟ މިނިވަން އިންސާނެއްގެ ހައްގުތައް ހަލާކުކޮއްލަނީ ކާކު؟ ކުޑަކުޑަ މިނިވަން އިންސާނެއް މިނިވަންކަން ފޮހެލާއިރު އެކަމަށް ހުއްދަ ދެނީ ކާކު؟\nއެއީ ހަމަ އެންމެ ކުޑަކުޑަ ކުއްޖެއް. އެކުއްޖާގެ މިނިވަންކަން ބަޔަކު އައިސް ފޮހެލަން އެހެން ބަޔަކު ހުއްދަ ދޭއިރު އެކަމާ އަޅާނުލާ، އެތަން ބަލަން ހުރީ ކާކު؟ އެކަހަލަ ކިތައް ކުދިން؟\nfrom → human rights, Maldives, opinion, rehendhi, women's rights\n← Beneath the Veneer of Vanity by Ami\nIran/UN: Open Letter by Dr Shirin Ebadi to Secretary-General of the UN →


Muzaaharage baiverin mifaharu kee Baby Shark lava!\nމުޒާހަރާގެ ބައިވެރިން މިފަހަރު ކީ ބޭބީ ޝާކް ލަވަ!\n-9months ago0- މުއައްލިމް އިބްރާހިމް\nމުޒާހަރާތަކާއި އިހުތިޖާޖުތަކަކީ ކުރިއަރަމުންދާ އަދި ކުރިއަރާފައިވާ ޑިމޮކްރަސީތަކުގައިވެސް ރައްޔިތުންގެ ހައްގުތައް ހޯދުމަށް ބޭނުންކުރާ އެންމެ ބޮޑު އެއް ވަސީލަތެވެ. އާންމު ފަރުދުންގެ އާދޭސްތައް ވެރިންގެ ކަންފަތްތަކަށް އިއްވައިދިނުމަށް ބޭނުންކުރާ ކުރު ރާސްތާއެކެވެ. ނަމަވެސް ގައުމުގެ ގިނަ ފަރާތްތަކެއްެގެ ނަމުގައި ކުރާ ކޮންމެ މުޒާހަރާއަކުންވެސް އުނދަގޫވެދާނެފަދަ ފަރާތްތަކެއް ތިބޭނެކަމީ ދެބަސްވެވެން ނެތް ހަގީގަތެކެވެ.\nމީގެ ތެރެއިން އެއްފަރާތަކަށް ވާނީ ކުޑަކުދިންނާއި އެކުދިންގެ މައިންބަފައިންނެވެ. މުޒާހަރާާގެ އަޑުތަކުން ކުދިންގެ ނިދި މަހުރޫމްވެގެންދާއިރު، އޭގެ ސަބަބުން ކުއްޖާއަށް ނޭދެވޭ އަސަރުތަކެއް ކުރުމަކީވެސް އެކަށީގެންވާާ ކަމެކެވެ.\nނަމަވެސް މިފަހަރު މިވީ މުޅިން އާދަޔާ ޚިލާފު ގޮތެެކެވެ. ކުޑަކުއްޖަކު މަސަލަސްކޮށް ހެއްވާލަދިނުމުގެ ނިޔަތުގައި މުޒާހަރާގެ ބައިވެރިން ވަނީ ކުޑަކުއްޖަކަށް ލަވަކިޔައިދީފައެވެ.\nލުބްނާނުގެ އިގްތިސާދު ބަލިކަށިވެ، އާންމު ފަރުދުންގެ ދިރިއުޅުމުގެ ހާާލަތު ދަށްވުމުގެ ސަބަބުން ގިނައަދަދެއްގެ ރައްޔިތުން ވަނީ މަގުމައްޗަށް ނުކުމެފައެވެ. އެގޮތަށް ޝުއޫރު ފާޅުުކުރަން ނުކުމެ އުޅުނު ރައްޔިތުންތަކަކާާއި ލުބްނާންގެ ވެރިރަށް ބެއިރޫތުގެ ކައިރީގައިވާ ބާބްދާާ ޑިސްޓްރިކްޓްގައި ކާާރު ދުއްވާފައިދިޔަ އިލައިންއާާއި ދިމާާވިއެވެ.\nއިލައިން ބުނީ އެފަރާާތްތައް އޭނާގެ ކާާރު ވަށާލުމުން ކާާރުގައި ކުޑަކުއްޖެއް އިންކަމަށާއި އެހެންކަމުން އަޑުމަޑުކުރުމަށް އެފަރާތްތަކުގެ ކިބައިން އެދުނުކަމަށެވެ. ނަަމަވެސް ކަންދިމާވީ އޭނާ ހީވެސް ނުކުރާކަހަލަ ގޮތަކަށެވެ.\nމުޒާހަރާާގެ ބައިވެރިން އޭނާގެ ދަރިފުޅު ހެއްވާލުމުގެ ނިޔަތުގައި ކުޑަކުދިންގެ މަޝްހޫރު ލަވަ ބޭބީ ޝާކް ކިޔަންފެށީއެވެ. މި މަންޒަރު ސޯޝަލް މީޑިޔާގައި ދައުރުވަމުންދާއިރު، ގިނަ ބަޔެއްގެ ސަމާލުކަން އެކަމަށް ދަނީ ލިބެމުންނެވެ.\nއިލައިން ބުނީ އެ ލަވަޔަކީ އޭނާގެ ދަރިފުޅަށް ވަރަށް ކަމުދާ ލަވައެއްކަމަށާއި މުޒާހަރާގެ ބައިވެރިން އެލަވަ ކިޔުމުން ހައިރާންވެ އުފާވިކަމަށެވެ.\nމިހާރުގެ ހާލަތަށް ބޭނުންވާ ވަރަށް ވަސީލަތް އެބަހުރި: އަމީން01 hour ago\nއޮސްޓްރޭލިޔާއިން ޔޫއެންއެފްޕީއޭ މޯލްޑިވްސްއަށް ތިންލައްކަ ޑޮލަރުގެ އެހީއެއް ފޯރުކޮށްދީފި03 hours ago\nކުރީގެ މިނިސްޓަރ އިނާޒްގެ ފާޑުކިޔުން ރައްޔިތުންގެ މަޖިލީހަށް! 14hours ago\nކޮވިޑް-19 އާއި ގުޅިގެން ކުރެވުނު ޚަރަދުތައް އެއް ބިލިޔަން ރުފިޔާއަށް އަރައިފި023 hours ago


Badhige: Hingaa meeru masbatheh thayyaaru kohlan\nބަދިގެ: ހިނގާ މީރު މަސްބަތެއް ތައްޔާރުކޮށްލަމާ!\n1 އަހަރު,4މަސް, 1 ހަފްތާ, 1 ގަޑި, 24 މިނެޓް, 19 ސިކުންތު ކުރިން 5570އައިމިނަތު ރަމްލާ\nމަސްބަތަކީ ދިވެހިން ޢާންމުކޮށް ކެއުމުގައި ބޭނުންކުރާ މީރު ކެއުމެކެވެ. މަސްބަތް މީރުވަނީ އޭގެތެރެއަށް އަޅާ ތަފާތު އިންގްރީޑިއެންޓްސް ނުވަތަ ބާވަތް ތަކުގެ ސަބަބުންނެވެ. އެކި މީހުން މަސްބަތް ތައްޔާތު ކުރާގޮތް ވަރަށް ތަފާތެވެ. ބައެއް މީހުން މަސްބަތް ތައްޔާރު ކުރުމަށް މަހުގެ ތަފާތު ބާވަތްތައް ބޭނުން ކުރެއެވެ. ސަބަބަކީ އެކި މީހުންނަށް މީރުވަނީ އެކިވައްތަރުގެ މަސް ބޭނުން ކުރީމައެވެ. ބައެއް މީހުން ރޯމަސް ބޭނުން ކުރާއިރު، އަނެއްބަޔަކު ބޭނުން ކުރަނީ ވަޅޯމަހެވެ.\nމިއަދު މި ކިޔާދެނީ ރޯމަސް ބޭނުންކޮށްގެން ވަރަށް މީރު މަސްބަތެއް ތައްޔާރުކޮށްލާނެ ގޮތެވެ. މީ ޢާންމުކޮށް ބާޒާރުން ލިބެންހުންނަ ތަކެތި ބޭނުންކޮށްގެން ވަރަށް ފަސޭހައިން ތައްޔާރު ކޮށްލެވޭ މަސްބަތެކެވެ. މި މަސްބަތަށް ކިޔަނީ ރީންދޫ މަސްބަތެވެ. އެގޮތުން އެންމެ ފުރަތަމަ މަސްބަތަށް ބޭނުންވާނެ ބާވަތްތައް ކިޔާލަދޭނަމެވެ.\nރީންދޫ މަސްބަތް ތައްޔާރު ކުރުމަށް ބޭނުންވާނެ ތަކެތި:\n3 ލާހި ހަނޑޫ\nކުޑަ ތެޔޮ ފޮދެއް\nލޮނު (ރަހަ ލާވަރަށް)\nހިނކަދިފަތް (ބޭނުންވާ މިންވަރަށް ކުޑަ ފަތްކޮޅެއް ކުދިކޮށް ކޮށާފައި)\nރާނބާފަތް (3 އިންޗި ވަރަށް ބުރި ކޮށްފައިވާ،4އެތިކޮޅު)\n1 ގިތެޔޮ މިރުސް (ހިމުންކޮށް ކޮށާފައި)\n2 ފިޔާ (ހިމުންކޮށް ކޮށާފައި)\n1 މޭޒުމަތީ ސަމްސާ އަސޭމިރުސް (ހިމުންކޮށްފައިހުރި)\n1 ކިބަ ރޯމަސް (ކުދިކޮށް ކޮށާފައި)\nކުޑަ ރީންދޫ ކޮޅެއް\nއެންމެ ފުރަތަމަ ބަތް ކައްކަން ހަނޑޫ ދޮންނަ ގޮތަށް ހަނޑޫ ކޮޅު ދޮވެލުމަށްފަހު ފެނާ، ލޮނު، ރާނބާފަތް އަދި ކުޑަ ތެޔޮފޮދެއް އަޅާފައި އުނދުން މައްޗަށް އުދާށެވެ. އެއަށްފަހު ކޮށަފައިވާ އެހެނިހެން ބާވަތްތައް (ފިޔާ، މިރުސް، ހިނކަނދި ފަތް، ލޮނު، އަސޭމިރުސް އަދި ރީންދޫ) އެއްކޮށްލުމަށްފަހު ރަނގަޅަށް މޮޑެލާށެވެ. އެއަށްފަހު އޭގެތެރެއަށް ކޮށާފައިހުރި ރޯމަސްކޮޅު އަޅާ ރީއްޗަށް އެއްކޮށްލާށެވެ. ދެން ކައްކަން އުދާފައިހުރި ބަތްކޮޅު ކޮންމެވެސް ވަރަކަށް ހިނދުމުން މޮޑުނުބައި ބަތްގަނޑުގެ ތެރެއަށް އަޅާލުމަށްފަހު ރަނގަޅަށް ދޭފަތުން ހަލުވާލާށެވެ. އެއަށްފަހު މަތި ޖެހުމަށްފަހު، ގިނި މަޑުކޮށްލާފައި ރަނގަޅަށް މަސްކޮޅު ރޯފިލާދެން ބަހައްޓާށެވެ. ރޯފިލުމުން މި ބަތް ތައްޔާރުކޮށް ނިމުނީއެވެ.\nމި މަސްބަތް ކާއިރު މީރުވާނީ ތެލުލި ރިހާކުރު ކޮޅެއް އަޅައިގެން ކެއުމުންނެވެ.\nމަސްބަތް ރެސިޕީ ވަޅޯމަސް\nއައިޝްވަރްޔާއާއި އަބީޝެކް އަނެއްކާވެސް ރާއްޖޭގައި\n3 ދުވަސް ކުރިން 208 0\nދަރިއަކު ހޯދާކަށް އަދި ބޭނުމެއް ނޫން- ނިކް\n4 ދުވަސް ކުރިން 109 0\nއޭބީސީޑީ3 ކެޓްރީނާ ދޫކޮށްލުުމުން އެފިލްމު ޝްރަދާއަށް؟\n3 މަސް ކުރިން 245 0\nއަންދާޒް އަޕްނާގެ ސީކްއެލްގައި ރަންވީރު ސިންގް؟\n3 މަސް ކުރިން 190 0


Raajje Commonwealth gai Baiveri Kurumah BaaruElhi Gaumuthakah Minister Shahid ge Shukuru - Vaguthu\nރާއްޖެ އަލުން ކޮމަންވެލްތުގައި ބައިވެރި ކުރުމަށް ބާރުއެޅި އެކުވެރި ގައުމުތަކަށް ރާއްޖޭގެ ފޮރިން މިނިސްޓަރ އަބްދުﷲ ޝާހިދު ހާއްސަ ޝުކުރެއް އަދާކުރައްވައިފިއެވެ.\nމިނިސްޓަރ މިރޭ ކުރެއްވި ޓްވިޓެއްގައި ވަނީ ވަކި ވަކި ގައުމަތަކުގެ ނަންހާމަކޮށް ޝުކުރު އަދާކޮށްފައެވެ. އެގޮތުން ޝުކުރުގެ ލިސްޓްގެ އެންމެ ކުރީގައި އޮތީ އަވަށްޓެރި އިންޑިއާއެވެ.\nމިނިސްޓަރ ވިދާޅުވެފައިވަނީ ލަންޑަންގައި ކުރިއަށް ދިޔަ ކޮމަންވެލްތްގެ މިނިސްޓަރުންގެ ބައްދަލުވުމުގައި ދިވެހިރާއްޖެ، ކޮމަންވެލްތުގައި ބައިވެރި ކުރުމަށް ބާރު އެޅުއްވި އެންމެހާ ގައުމުތަކަށް ހިތުގެ ފުންމިނުން ޝުކުރު އަދާކުރާކަމަށެވެ.\n— Abdulla Shahid ? (@abdulla_shahid) July 11, 2019\nމިނިސްޓަރގެ ޝުކުރުގެ ލިސްޓްގައިވާ ގައުމުތަކަކީ އިންޑިއާ، ބަންގްލަދޭޝް، ކެނެޑާ، ޕާކިސްތާން، ރުވަންޑާ އާއި ސްރީލަންކާއެވެ.\nއިސްވެ ދެންނެވި ގައުމުތަކަށް މިނިސްޓަރ ޝާހިދު ޝުކުރު އަދާކުރެއްވި އިރު ރާއްޖެ ކޮމަންވެލްތާއި ގުޅުން އަވަސް ކޮށްދިނުމަށް އިންޑިއާގެ އެކްސްޓަރނަލް އެފެއަރޒް މިނިސްޓަރ އެސް. ޖައިޝަންކަރު ވަނީ ގޮވާލާފައެވެ. އަދި ރާއްޖެ ކޮމަންވެލްތުން ވަކިވެފައިވާ ގޮތުގެ ސަބަބުން ގެމްބިއާ އަލުން ކޮމަންވެލްތާއި ގުޅުމަށް ގެންގުޅުން "ފާސްޓް ޓްރެކް" ގެ ފުރުސަތު ރާއްޖެއަށްވެސް ދޭން ޖެހޭކަމަށް ސްރީލަންކާއިން ބުނެފައި ވެއެވެ.\nކިގާލީގައި އަންނަ އަހަރު ބާއްވާ ކޮމަންވެލްތު ހެޑްސް އޮފް ގަވަރމަންޓް މީޓިންގައި ރާއްޖެއަށް ކޮމަންވެލްތުގައި ބައިވެރިވެވޭނެ ވަގުތު އޮއްވައި ރާއްޖެއަށް މެމްބަރޝިޕް ދިނުމަށް އަވައްޓެރި ލަންކާއިން ވަނީ ގޮވާލާފައެވެ. އަދި ބަންގްލަދޭޝް، ކެނެޑާ، އިންޑިއާ، ޕާކިސްތާން އަދި ރުވާންޑާ ވެސް ވަނީ ރާއްޖެއަށް މެމްބަރޝިޕް ދިނުން އަވަސްކުރުމަށް ކޮމަންވެލްތު ސެކްރެޓޭރިއޭޓަށް ގޮވާލާފައެވެ.\nއޮސްޓްރޭލިއާ އެމްބެސެޑަރ ވަނީ ރާއްޖެއަށް ކޮމަންވެލްތުގެ މެމްބަރުކަން އަވަހަށް ލިބުމަށް އޮސްޓްރޭލިއާއިން ބޭނުންވާކަމަށް މާލޭގައި ކުރިއަށް ދިޔަ ނޫސްވެރިންގެ ބައްދަލުވުމެއްގައި ވިދާޅުވެފައެވެ.\nމިނިސްޓަރ ޝާހިދު ވަނީ ދެފަހަރު މަތިން ކޮމަންވެލްތުގެ ސެކްރެޓަރީ ޖެނެރަލްއާއި ބައްދަލުވެސް ކުރައްވާފައެވެ. މީގެ އިތުރުންވެސް ކޮމަންވެލްތުގެ ހާއްސަ އެސެސްމަންޓް ޓީމެއް ވަނީ ރާއްޖެއަށް އައިސް އެސެސްމަންޓް ހަދާފައެވެ.\nޖުލައި 11, 2019 23:26\nހެލޯ ޕްރީޕެއިޑް! ސަލާންޖަހަން އަނެއްކާ ފުރާ މަލިކަށް!\nޖުލައި 12, 2019 07:14\nކޮމަން ވެލްތޭ ކިޔައިގެން މިކަލޭގެ މިހިރަ އަނގަ ހާރުވަނީ ކޮބާ ރާއްޖެ؟ މިއޮތް ބަޑަށް ޖެހެނީ ސަރުކާރު ދަވާލައިފި


އަންވަރު އިބްރާހީމް 15 November 2018, 15:55\nބައްޕަ ކުރާނެ ހިތާމަ އަހަރެންނަށް އިހުސާސްކުރެވުނެވެ. އެ ފުން އިހުސާސްތަކާއެކު އެތައް ވާހަކައެއް އަހަރެން މަންމައާ ހިއްސާކުރީމެވެ.\nއަހަރެން ވެސް އެއްބަހެވެ. ކުށްވެރިއަކީ ބައްޕައެވެ. ބައްޕަގެ ކުށަކީ މަންމަ ދޫކޮށްލާފައި ދިއުމެވެ. އަހަރެންނާއި މަންމަ އެކަނިކޮށްލުމެވެ. ނަމަވެސް އެ ދުވަސް މާޒީވެ ހިނގައްޖެއެވެ. މިއަދު އަހަރެންނަކީ ކުޑަކުއްޖެއް ނޫނެވެ. ފާއިތުވީ 21 އަހަރު އަހަރެން މި އުޅުނީ ބައްޕަގެ އެއްވެސް އެހީއަކާ ނުލައެވެ. ބައްޕަވީ ތަނެއް އުޅުނު ތަނެއް ނުބަލަމެވެ. އަދި އެ ބުނާ ދޮންމަންމައަކާ އަހަރެން ދުވަހަކު ވެސް ވާހަކައެއް ނުދައްކަމެވެ. އެއީ ކާކުތޯ ވެސް ނުބަލަމެވެ. ބަލާކަށް ވެސް ނުޖެހެއެވެ. ނަމަވެސް ބައްޕަ ވާނީ ބައްޕަ އަށެވެ. މަންމަ ކިތަންމެ ނުރުހުނަސް އެ ބައްޕައާ އަހަރެން އޮތް ލޭގެ ގުޅުން ކަނޑައެއް ނުލެވޭނެއެވެ.\n"އަހަރެން ބެނުން ބައްޕައާ ބައްދަލުކުރަން. އެންމެ ރަނގަޅުތަ؟" ވަރަށް ވިސްނުމަށްފަހު މަންމަގާތުގައި އަހަރެން އެހީމެވެ.\n"ކީއްކުރަން؟" މަންމަ ސުވާލުކުރިއެވެ. އެ ސުވާލުގައިވާ އަސަރާއި ރާގުން ވެސް މަންމަ ހިތުގައި ޖެހުނުކަން އަހަރެންނަށް ޔަގީންވިއެވެ.\n"ބައްޕަވީމާ" އަހަރެން ދިނީ ވަރަށް ކުރު ޖަވާބެކެވެ.\n"ބަލަ އެ ބައްޕަ، ދަރިފުޅު ހޯދަން ނޫޅޭ އިރު ދަރިފުޅު ދިއުމުގެ މާނައަކީ ކޮބާ؟ ދަރިފުޅު ދިއުމުގެ ބޭނުމަކީ ކޮބާ؟" ލޮލުން ފޭދިގެން ދިޔަ ކަރުނަތަކާއެކު އަނެއްކާ ވެސް މަންމަ ސުވާލުކުރިއެވެ.\n"ކޮންމެ މީހަކީ ވެސް ކުށް ކުރެވޭނެ މީހެއް. ބައްޕަގެ ކުށް އަހަރެންނަށް އެނގޭ. އެ ކުށަކަށް މަޢާފެއް ނުކުރެވޭނެ. އެކަމަކު އެއީ ބައްޕަ. އެކަން ބައްޕަ ހަނދާންނައްތައިލިކަން ހަނދާންކޮށްދޭން އަހަރެން ބޭނުން" އަހަރެންގެ ހިތުގައި ހުރި ބައެއް ވާހަކަތަކުން މަންމައަށް ޖަވާބު ދިނީމެވެ. މަންމަ އެއްބަސްވިއެވެ. އެއީ މީގެ ކުރިން ދުވަހަކުވެސް ލިބިފައި ނުވާ ހުއްދައެކެވެ. އަހަރެން ބައްޕައާ ބައްދަލުކުރުމަކީ މަންމަ އެއްގޮތަކަށް ވެސް އެއްބަސްވި ކަމެއް ނޫނެވެ. ބައްޕައާމެދު އެ ނަފުރަތު އުފެދުނު ގޮތާއި އެކަމާ ނުގަބޫލުވާ ސަބަބު އަހަރެންނަށް އެނގެއެވެ. އެހުރިހާ ކަމަކާއެކު ވެސް އަހަރެންގެ ހިތުން ބައްޕައަށް ގޮވައެވެ. ކޮންމެ ވެސް ދުވަހަކުން ބައްޕާއޭ ކިޔާ ގޮވާލާނަމޭ އަހަރެންގެ ހިތް ބުނެއެވެ.\nއަހަރެން ބައްޕައާ ބައްދަލު ކުރީމެވެ. އަހަރެންނަކީ ކާކުކަން ބުނެދިނީމެވެ. ބައްޕާއޭ ކިޔާ ވާހަކަ ވެސް ދެއްކީމެވެ. އެއީ އެގޮތަށް ވާހަކަދެއްކި ފުރަތަމަ ފަހަރެވެ. އަދި އެގޮތަށް މުޚާތަބުކުރާނެ އެންމެ ފަހު ފަހަރު ވެސް މެއެވެ. ބައްޕަ ހުރީ ބަސް ހުއްޓިފައެވެ. ވާނުވާ ނޭނގިފައެވެ.\nއަހަރެން ދެރަވިއެވެ. ހިތާމަވެރި ވަގުތަކު އިތުރު ހިތާމައެއް ކުރިމަތި ކުރެވުނީތީއެވެ. އެކަމަކު އެ ނޫން ފުރުޞަތެއް ނުލިބޭނެކަން އަހަރެންނަށް އެނގެއެވެ. އެހެން ފުރުޞަތެއް އަހަރެން ބޭނުމެއް ވެސް ނޫނެވެ. އަހަރެން ދައްކަން ބޭނުންވި ހުރިހާ ވާހަކައެއް ބައްޕަ ގާތުގައި ދެއްކީމެވެ. މަންމައަށް ހެދިގޮތް ހަނދާން ކޮށްދިނީމެވެ. އަހަރެން އުޅުނު ހާލާއި މަންމަވީ ގުރުބާނީ އޮޅުން ފިލުވައި ދިނީމެވެ. ބައްޕަގެ ދުލުން ޗުއްޕޭ ވެސް ނުބުނެއެވެ. އިނީ ހިމޭންވެފައެވެ.\nއެތައް ވާހަކައަކަށް ފަހު އެ ބައްޕައާ އަހަރެން ވަކިވީމެވެ. ޢުމުރު ދުވަހަށް އެ ބައްޕައާ އަލްވަދާޢު ކީމެވެ. ދެން ދުވަހަކު ވެސް ބައްދަލު ކުރަން ބޭނުން ނޫންކަމަށް ބުނެއެވެ. އެކަމާ މަންމަ ނޭދެ ކަމަށް ބުނަމުންނެވެ.\nހަޔާތަކީ ކުޑަ ހިނދުކޮޅެކެވެ. އެ ހިނދުކޮޅު ދުނިޔޭގައި އުޅުމަށް ފަހު ކޮންމެ މީހަކު ވެސް ނެތިގެންދާނެއެވެ. އެންމެ ލޯބިވާ މީހުންނާ ވަކިވާނެއެވެ. އަހަރެން އެންމެ ލޯބިވާން ޖެހޭ މީހާއާ އަހަރެން ވަކިވީ އެ މީހާ ދުނިޔޭގައި ހުއްޓައެވެ. އިރާދަކުރެއްވިއްޔާ ދެން އަހަރެން ދާނީ އެ މީހާގެ ޖަނާޒާއަށެވެ. އޭނާގެ ކަށު ނަމާދަށެވެ.


Massala jehumun Sea Shine Guesthouse in dhekkee namoonaa!\nމައްސަލަ ޖެހުމުން ސީޝައިން ގެސްޓްހައުސްއިން ދެއްކީ ނަމޫނާ!\nމާލެ އަތޮޅު ހުރާގެ ސީ ޝައިން ގެސްޓު ހައުސް އަށް، ދިމާވި މައްސަލައެއްގައި އެތަނުގެ ވެރިން ނާއި މުއައްޒަފުން އަމަލު ބެހެއްޓި ގޮތުން، އެތައް ބައެއްގެ ތައުރީފު ލިބި މުޅި ޓޫރިޒަމް އިންޑަސްޓްރީ އަށް ނަމޫނާ ދައްކައިފިއެވެ.\nއެހެން ނަމަވެސް މީސްމީޑިއާގައި ސީ ޝައިންގެ ވާހަކަ ފުރަތަމަ އައީ މުޅިން އެހެން ގޮތަކަށެވެ. ލާރިތަކެއް އަނބުރާ އަވަހަށް ހޯދުމަށް މިދުއަމް ފޭސްބުކް ގައި ޖެހި ވާހަކަ އަކުންނެވެ. ފޭސްބުކް އެކްޓިވިސްޓުގެ އެ ސްޓޭޓަސް އެތައް ބަޔަކު ޝެއާ ކޮށް، ސީ ޝައިން އާއި ގުޅައި ޕްރެޝާ ކުރިއެވެ. އަނެއް ދުވަހު ފެނިގެން ދިޔައީ މުޅިން ތަފާތު މަންޒަރެކެވެ.\nސީ ޝައިންގެ ވެރިއާ މުހައްމަދު ނާފިޒުގެ ބަޔާން ޝެއާ ކުރަމުން މައްސަލަ ފުރަތަމަ ޖެއްސި ފަރާތުންވެސް ވަނީ ސީ ޝައިން އާއި ނާފިޒަށް ވަރަށް ތައުރީފް ކޮށްފައިއެވެ. ޖެހުނު މައްސަލައިގެ ސަބަބުން ނާފިޒު މާފަށް އެދި ފައިވާއިރު މައްސަލަ ޖެއްސި ފަރާތުންވަނީ އޭނާގެ އަމަލުން ސީ ޝައިން ގެ ނަމަށް މީސްމީޑިއާގައި ލިބުނު ގެއްލުމަށްވެސް މާފަށް އެދިފައިއެވެ.\nމި ކަން ދިމާވީ ސީ ޝައިންގެ ލޯންޗެއް އެކްސިޑެންޓް ވެގެން އެ މަރާމާތު ކުރުމުގެ މަސައްކަތުގައި ނާފިޒު ވަރަށް ބުރަކޮށް އުޅެނިކޮށެވެ. އެރޭ ވަރަށް ގިނަ ބަޔަކު ވަނީ ނާފިޒާއި ގެސްޓް ހައުސް އައި ގުޅައި ވަރަށް ޕްރެޝާ ވެސް ކޮށްފައިއެވެ. އެހެން ނަމަވެސް ނާފިޒު އެކަމާއި ކުރިމަތިލާފައި ވަނީ ވަރަށް ކެއްތެރިކަމާއި އެކުގައިއެވެ. މުއައްޒަފުންނަށް އިރުޝާދު ދިނީ ވެސް އެގޮތަށް އެކަން ކުރުމަށެވެ. ނާފިޒު ވެސް ހުރިހާ މަސައްކަތެއް ހުއްޓާލާފައި، ފޯނު ހިފައިގެން ވަނީ ފޭސްބުކަށެވެ. އާއްމު މީހުންނަށް ކަންތައް ހިނގައި ދިޔަގޮތް އޮޅުން ފިލުވައިދޭން ރިޕްލައި ކުރުމަށެވެ. ކުންފުންޏާއި ނާފިޒުގެ ނަޒަރުގައި އެއްމެ މުހިންމު ބަޔަކީ ކަސްޓަމަރުން ނާއި އާއްމު މީހުން ކަމަށް ވާތީއެވެ. ސީ ޝައިންގެ ވެރިޔާ އާއި ޓީމް ހުރިހާ ކަމެއް ހުއްޓާލާފައި މުޅި އެއްރޭ ހޭދަ ކުރީ އެކަމުގައިއެވެ. އާއްމުންގެ މެސެޖުތަކަށް ޖަވާބު ދީ ވެގެން އުޅޭ ގޮތް ކިޔައި ދިނުމުގައިއެވެ. އެރެއިން އެރެއަށް ސީ ޝައިންގެ ފޭސްބުކް ޕޭޖްގައި އެވާހަކަތައް ކިޔައިދީ މާއްފަށް ވެސް ވަނީ އެދިފައިއެވެ.\nދެފަރާތުން މައްސަލަ ހަލު ކުރި ގޮތާއި ސީ ޝައިން އިން އެކަމުގައި އަމަލު ބެހެއްޓި ގޮތުން ނާފިޒާއި ސީ ޝައިން އަށް ވަރަށް ގިނަ ބަޔަކު މީސް މީޑިއާގައި ވަނީ ތައުރީފް ކޮށްފައިއެވެ.\nމިކަމާ ގުޅިގެން ވޮއިސް އިން ކުރި ސުވާލަކަށް ޖަވާބު ދެމުން މައްސަލަ ޖެއްސި މިދުއަމް ބުނެފައި ވަނީ” ދިމާވި ކަމަކާއި ގުޅިގެން ވަރަށް ހިތްހަމަ ނުޖެހި ހުރެ ފޭސްބުކް އަށް ވަދެ ލިއުނީ ، އެކަމަކު ސީ ޝައިން އާއި ނާފިޒް އެކަމާއި ކުރި މަތިލީ ހީވެސް ނުކުރާ ހާ ޕްރޮފިޝަނަލްކޮށް، އަސްލު އަޅުގަނޑު ފޭސްބުކު ގައި ލިއުމުން ވަރަށް ގިނަ މީހުން ގުޅި، މެސެޖުކޮށް ހަދައި ތަންކޮޅެއް ހަރުކަށި އިބާރާތުން ވެސް ބައެއް މީހުން ވާހަކަވެސް ދައްކާނެ، އެކަމަކު އެ ހުރިހާ ޕްރެޝާ އެއް ސީ ޝައިން ޓީމުން ހޭންޑުލް ކުރީ ވަރަށް ޕްރޮފިޝަނަލްކޮށް، އަޅުގަނޑު އެއްމެ މީހަކު ލިއުނު އެއްޗަކަށް ޖަވާބު ދީ ކަން ހައްލު ކުރުމަށް މުޅި ޓީމާއި ތަނުގެ ވެރިޔާ މުޅި އެއްދުވަސް ހޭދަ ކުރުމުން ދައްކުވައިދެނީ ކަސްޓަމާރ ކެއާ އަށް އިސްކަން ދޭ ވަރު” މިދުއަމް ބުންޏެވެ.


SunOnline: #VAAHAKA: Haasil - Ep. 73\nހާސިލް - 73\nމަރިޔަމް ހިމްނާ (ހިމީ) 21 Feb 2021, 07:38\n"ޝީ ވޯންޓްސް ޓު ބީ އެލޯން އޯ." އަޔާން އަރްޒަންއަށް ބަލައިލަމުން ބުނެލިއެވެ. އަރްޒަން ބޯ ޖަހައިލިއެވެ. އެއަށްފަހު، މަޑުމަޑުން ދޮރު ހުޅުވާލާފައި އެތެރެއަށް ވަދެލިއެވެ. އެއާއެކު އޭނާއަށް ފެނުނު މަންޒަރުން ދެލޯ ބޮޑުކޮށްލެވުނެވެ.\nރޯ މަހެއް ތެޅެމުންދިޔަ ގޮތަށް ތެޅެމުންދިޔަ ޒީޝާން ފެނި، އެ މަންޒަރު ބަލަން އަރްޒަންއަށް ކެތެއް ނުކުރެވުނެވެ. ކާ އެއްޗެހި އަޅާފައި، އަތުގައި ހުރި ކޮތަޅުތައް ވެސް ބިންމައްޗަށް ދޫކޮށްލާފައި، އޭނާ ހަލުވި ފިޔަވަޅުތަކުގައި ޒީޝާން ކައިރިއަށް ގޮސް ހުއްޓުނެވެ. ޒީޝާންގެ ކަޅި މައްޗަށް އަރާފައިވާއިރު, އެއް އަތުންވަނީ ކަރުގައި ހިފައްޓާލާފައެވެ. ތުންފަތުގައި މަޑު ތުރުތުރު އެޅުމެއް ވެއެވެ. ނޭވާ ނުލެވިގެން ޒީޝާން ތެޅެމުން ދިޔައިރު މޫނުމަތި، ހިނދެއް ހިނދަކަށް ހުދުވަމުން ދިޔަތަން އަރްޒަންއަށް ފެނުނެވެ. ލަސްނުކޮށް އޭނާ އެނދުގެ އެއްފަރާތުގައި ހުރި ބަޓަންއަށް ފިއްތައިލާ, ނަރުހަކަށް ގޮވައިލިއެވެ.\n"ޒީ... ޒީ..." ހާސްކަން މުޅިމީހާ ވަށައިލި އިޙްސާސްއާއެކު،އަރްޒަން ޒީޝާންގެ އަތް ކަރުން ނައްޓައިލެވޭތޯ މަސައްކަތް ކުރިއެވެ.\nޒީޝާން އުނދަގުލުން އަރްޒަން އަށް ބަލައިލުމަށްފަހު، ކޮންމެވެސް އެއްޗެއް ބުނަން މަސައްކަތް ކުރިއެވެ.\n"ޔެސް... ޒީ... ކިހިނެއްވީ؟ އަހަރެން މިއައީއޭ..." އަރްޒަންގެ އަޑަށްވެސް މަޑުމަޑު ތުރުތުރު އެޅުމެއް ވެރިވިއެވެ. އަޔާންއަށް ވެސް ލިބުނީ ޝޮކެކެވެ. އަރްޒަން އެނބުރިލާ އަޔާންއަށް ބަލައިލުމަށްފަހު, ޑޮކްޓަރަށް ގޮވާ ގެނައުމަށް އެދުނެވެ. އަޔާން އާ ވާހަކަ ދައްކަމުން ވެސް، އޭނާ ދިޔައީ ޒީޝާންގެ އަތް, ކަރުން ނައްޓައުލެވޭތޯ ބަލަމުންނެވެ.\n"ޒީ...." ކެނޑިނޭޅި އަރްޒަން ޒީޝާންއަށް ގޮވަމުން ދިޔައެވެ. އަޔާން ދިޔަތާ އިރުކޮޅެއް ފަހުން އޭނާ އެނބުރި ފަހަތަށް ބަލައިލީ ދޮރުކައިރީގައި އެ ދިމާލަށް ބަލަހައްޓައިގެން މީހަކު ހުރިހެން ހީވެގެންނެވެ. އެއާއެކު އެތަނުގައި އޭނާއަށް ބަލަހައްޓައިގެން ހިނިތުންވެފައި ހުރި ޝިންޝިނާ ފެނި އަރްޒަންއަށް ހަޅޭއްލަވައިގަނެވުނެވެ. ދެވަނަ ސިކުންތުގައި އޭނާއަށް ބަލައިލެވުނީ ޒީޝާންއަށެވެ.\n"ކަލޭ... ލީވް ހާރ އެލޯން..." އަނެއްކާވެސް ޝިންޝިނާއަށް ބަލައިލާ، އަރްޒަން ހަޅޭއްލަވައިގަތެވެ. އޭރު އޭނާގެ ނޭވާ ވަނީ އަވަސްވެފައެވެ. ޒީޝާން ނޭވާ ނުލެވި ތެޅެމުންދިޔަ މަންޒަރު ފެނި، ބިރުވެރިކަމުން އޭނާގެ ހިތް ވެސް ދިޔައީ އިންތިހާ ބާރުމިނުގައި ތެޅެމުންނެވެ.\n"ޖަސްޓް ލީވް ހާރ... ޖަސްޓް ލީވް ހާރ..." އަރްޒަން ކިޔަމުން ދިޔައެވެ.\n"ތީ އަހަރެންގެ ޙައްޤެއް. ހަނދާންކުރާތި..." ޝިންޝިނާ ބުނެލިއެވެ.\n"ޖަސްޓް ލީވް ހާރ... މިތަނުން ހަމަ މިހާރު ދޭ..." އަރްޒަން އަނެއްކާވެސް ހަޅޭއްލަވައިގަތެވެ.\n"އަހަރެން އަދިވެސް އަންނާނަން..." ޝިންޝިނާ އެހެން ބުނެލުމަށްފަހު، ގެއްލުނީއެވެ. އެއާއެކު ޒީޝާންގެ ހަށިގަނޑުވެސް މަޑުމަޑުން ހިމޭންވާން ފެށިއެވެ.\n"ޒީ... ޒީ..." އަރްޒަން ޒީޝާންގެ ލޮލުގެ ހިމަކޮޅުން ވެއްޓުނު ކަރުނަތިކި ފުހެލިއެވެ. އޭރު އޭނާގެ ދެލޮލުގެ ތެރެއަށް ވެސް ކޮންމެވެސް ވަރަކަށް ކަރުނަތައް ޖަމާވެފައި ވެއެވެ.\nޑޮކްޓަރު އެތެރެއަށް ވަނުމަށްފަހު އަވަސްއަވަހަށް ޒީޝާންގެ ކައިރިއަށް ގޮސް ހުއްޓުނެވެ. އެއަށްފަހު އޭނާ ބަލައިލީ މެޝިންތަކަށެވެ. އޭރުވެސް މެޝީންތަކުގެ ބީޕްގެ އަޑު އެތަނުގައި ގުގުމާލާފައި ހުއްޓެވެ.\n"ވަޓް ހެޕެންޑް؟ އިޓްސް ބިކަމިން ނޯރމަލް އެގެއިން..." ޑޮކްޓަރަށް ވެސް ސުވާލުކޮށްލެވުނެވެ. އޭނާއަށް ވެސް ވީގޮތެއް މާރަނގަޅަކަށް ނޭނގުނެވެ. ޒީޝާން އެކީ ރަނގަޅުވަންދެން ޑޮކްޓަރު އެތަނުގައި މަޑުކުރިއެވެ.\nއޭނާގެ އެއްފަރާތުގައި މަޑުކޮށްލައިގެން ހުރި، އަޔާންއަށް ބަލައިލުމަށްފަހު، އަރްޒަން ޒީޝާންއާ ދުރަށް ފިޔަވަޅެއް އަޅައިލިއެވެ.\n"ޒޭން! އާރ ޔޫ އޯކޭ؟" އަޔާން އަރްޒަންގެ ކައިރިއަށް ޖެހިލާ ކޮނޑުގައި ޖަހައިލިއެވެ. އެކުވެރިޔާގެ ހިތުގައި ހިނގާނޭ އިޙްސާސްތައް އޭނާއަށް ވަޒަންކޮށްލެވެއެވެ. އެހިތުގައި އަޅާނޭ ވޭންވެސް މެއެވެ.\n"މީ އަހަރެންގެ ސަބަބުން... އަހަރެންގެ ސަބަބުން ވާކަންތައް... އަހަރެން ޒީ އާއެކީ އުޅޭހާ ހިނދަކު ޝިންޝިނާ ޒީއަށް ގެއްލުން ދިނުން ހުއްޓައެއް ނުލާނެ. އަހަންނާ ކައިރިވާ ކޮންމެ މީހެއްގެ ދުވަސް އޭނަ ދުއްވައިލާނެ. އަހަރެން ލޯބިވާ ކޮންމެ މީހަކު މަރައިލާނެ، ގޯ އަވޭ ފްރޮމް މީ އަޔާން... ސްޓޭ އަވޭ ފްރޮމް އޯލް ދިސް..." އަޑުގައިވި މަޑުތުރުތުރު އެޅުމާއެކު، އަޔާންގެ އަތް ފޮޅުވައިލަމުން އަރްޒަން ވާހަކަ ދެއްކިއެވެ.\n"ޒޭން... ކީކޭ ތިކިޔަނީ؟" އަޔާންއަށް އަހައިލެވުނެވެ.\n"އަހަރެން މިދައްކަނީ ރަނގަޅު ވާހަކައެއް... އަހަރެން މިދައްކާ ވާހަކަ ހަމަ ރަނގަޅަށް ޔާންއަށް އެނގޭނެ" އަރްޒަން ބުނެލިއެވެ.\n"ޒޭން!. އައި އޭމް ޔޯ ބެސްޓް ފްރެންޑް... އަހަރެން މިހުރީ ޒޭން އާއެކީ..."\nލޮލުން އައި ކަރުނަތައް އަތުގެ ނުފުށުން ފުހެލުމަށްފަހު، އަރްޒަން ޒީޝާން އޮތް އެނދާ ފުރަގަސްދިނެވެ.\nއަދިވެސް އޭނާގެ ސިކުނޑީގައި ވަނީ ޒީޝާން ތެޅެމުންދިޔަ ގޮތެވެ. އަދި އެ މަންޒަރު ބަލަން ހެވިފައި ޝިންޝިނާ ހުރި ގޮތެވެ. އެ މޫނުމަތީގައިވީ ކުލަވަރުތަކުން، ދޭހަވަނީ އޭނާ އަދި އެހާ ފަސޭހައިން ޒީޝާން ދޫކޮށްނުލާނޭކަމެވެ. އެ ދެލޮލުގައި ވަނީ ނުރައްކާތެރި ވިދުވަރެކެވެ. މީގެ ކުރިން އަރްޒަންއަށް ވެސް ފެނިފައިނުވާ ފަދަ އަސަރެކެވެ. އޭނާގެ ގައިން ހީބިހި ނެގީ އެހެންވެއެވެ. އަމިއްލަ ނަފްސު ކުށްވެރިކުރަމުން ދިޔަ އަރްޒަން އޭނާގެ ކަރުނަތައް ހުއްޓުވޭތޯ މަސައްކަތް ކުރިއެވެ. ފިރާޤު މިއަދު ކިޔައިދިން ވާހަތަކުން އޭނާއަށް ނޭނގޭ ކަންތައްތަކާއި، މާޒީގައި ހިނގި ހުރިހާކަމެއް ވެސް އޭނާ އެނގެން ބޭނުމެވެ. އޭނާގެ މަންމަގެ މަރާ އަދި އެމަރާ ގުޅުން ހުރި ހުރިހާކަމެއް ވެސް އެނގެން ބޭނުންވިއެވެ.\n"ޒޭން. ޑޯންޓް ބްލޭމް ޔުއަރ ސެލްފް... ޒޭންއަށް ހީވަނީތަ މި ހުރިހާކަމަކުން ސަލާމަތްވެވޭނެ ގޮތަކީ ޒީއާ ދުރަށް ދިޔުންކަމަށް. ނޫން! އޭތި މިހާރު ދިމާކޮށްލީ ޒީއާ... ވީހާވެސް އަވަހަކަށް މިކަންތައް ނިންމަން ޖެހޭނެ! ވީ ކޭން ޑޫ ދިސް..." އަޔާން އަރްޒަންއަށް ބަލައިލިއެވެ.\n"އައި ޝުޑް ޖަސްޓް ލީވް ހާރ ޔާން... އަހަންނަކަށް ދެން އިތުރަށް ކެތެއްނުވާނެ! އަހަންނާ އެކީ އުޅެގެން ޒީއަށް ގެއްލުން ވާނީ...އަހަރެންގެ ސަބަބުން މިއަދު ޒީއޮތް ޙާލު ނުފެނޭތަ ޔާން...؟" އަރްޒަންއަށް ސުވާލުކޮށްލެވުނެވެ.\n"ޒޭންގެ ކުށެއް ނޫނޭ އެއީ ... ޖަސްޓް ލިސެން ޓު މީ... އަހަރެމެންނަށް ވަރަށް ބޮޑަށް ކުރިއެރުން ލިބިއްޖެ. މި ހުރިހާ ކަމަކުން ސަލާމަތް..."\n"މިހުރިހާ ކަމަކުން ސަލާމަތް ވެވޭނީ ކިހިނެއް ޔާން؟ އަހަންނާ ދުރަށް ދޭ ޔާން... ދެން ނޭނގެ ޔާން ނޫންކަމެއް ވެސް. އަހަރެންގެ ބައްޕަ އެހެދި ސިހުރަކުން ޔާން އާ ރައުދާއާ ވެސް ވަކިވާން ޖެހުނީ... ޖަސްޓް ގޯ..." އަރްޒަން ބުނެލިއެވެ.\n"އެއީ ޖައުފަރުގެ ކަމެއް. ނޮޓް ޔުއަރ ފޯލްޓް... ޒޭން! މިހާ ހިސާބަށް އައިސް ދެންފަހަތަށް ޖެހޭނެކަމެއް ނެތް. ވިސްނާލަބަލަ!" އަޔާން ބެލީ އަރްޒަންއަށް ވިސްނައިދެވޭތޯއެވެ.\n"ފިރާޤުބެ ކޮބާ؟" އިރުކޮޅެއްގެ ހަމަހިމޭންކަމަކަށްފަހު، ކުއްލިއަކަށް އަރްޒަން އަޔާން ގާތުން އަހައިލިއެވެ.\n"އަނެއްފަރާތު ގޮނޑިބަރީގައި އިންތަން ދުށިން..."\n"އަރްޒަން ކަރުނަ ފުހެލުމަށްފަހު، ނުކުތުމުގެކުރިން އަދިވެސް އެއްފަހަރު ޒީޝާންއަށް ބަލައިލިއެވެ. އެއަށްފަހު އޭނާ ހަލުވި ފިޔަވަޅުތަކެއްގައި ކޮޓަރިން ނުކުމެގެން ހިނގައިގަތީ ފިރާޤު ހޯދުމަ ށެވެ. އޭނާ ދިޔައިރު ފިރާޤު އިނީ ބޮލުގައި ހިފައްޓާލައިގެންނެވެ. ހީވަނީ ވިސްނުމަކަށް ގެއްލިފައި އިންހެންނެވެ. ތަންކޮޅެއް ދުރުގައި ޖިނާންއާ އިރުފާން ވެސް ތިއްބެވެ. އަރްޒަން ގޮސް ފިރާޤުގެ ކައިރީގައި ހުއްޓިލިއެވެ.\nއިސްޖަހައިލައިގެން އިން ފިރާޤު، ސިހުނީ ދާދި ގާތަށް ހުއްޓި މީހަކު ވާހަކަ ދެއްކުމާ އެކުގައެވެ.\n"އަހަރެން ބޭނުމީ އޭނަ މަރައިލަން..." އަރްޒަން ބުނެލިއެވެ. ފިރާޤަށް އަރްޒަންއަށް ބަލަހައްޓައިގެން އިރުކޮޅަކު އިނދެވުނެވެ.\n"އާނ...ކީކޭ؟" ކުއްލިއަކަށް އަރްޒަން އެހެން ބުނުމުން ފިރާޤަށް އަހައިލެވުނެވެ. އެ ބުނި އެއްޗެއްގެ މާނަ އޭނާގެ ސިކުނޑިއަށް ނަގައިގަންނަންވެސް އިރުކޮޅެއް ނެގިއެވެ.\n"އަހަރެން ބޭނުންވަނީ އޭނަ މަރައިލަން..." އަރްޒަން އެހެން ބުނެލިއިރު ދެރައާ ރުޅިއެކުވެގެން އޭނާގެ އަޑުގައިވެސް މަޑުތުރު ތުރު އެޅުމެއް ހުއްޓެވެ. ދެ އަތް ވަނީ މުށްކަވާލެވިފައެވެ. ފިރާޤަށް އެއްޗެއް ނުބުނެވި އުޅެނިކޮށް އަނެއްކާވެސް އަރްޒަން ހަޅޭއްވައިގަތެވެ.\n"އަހަރެން މި ބުނި އެއްޗެއްގެ އަޑެއް ނީވޭތަ؟ ވީއެންމެ އަވަހަކަށް... އަހަރެން ބޭނުންވަނީ އޭނަ މަރައިލަންނޭ..." ބުނެވުނު ބަސްތަކުގެ ބާރުކަން އަރްޒަންއަށް އިޙްސާސްވީ ވަށައިގެން ތިބި އެންމެން ބަލަން ފެށުމުންނެވެ. އޭނާއަށް ފުންނޭވާއެއް ދޫކޮލެވުމާއެކު، ބޮލުގައި ހިފައްޓައިލެވުނެވެ. ފިރާޤުވެސް ވަށައިގެން ބަލައިލިއެވެ. މީހުން ހީކޮށްފާނޭ އެއްޗަކާ މެދު އޭނާ ކަންބޮޑުވިއެވެ.\nއެ އަޑަށް އިރުފާންއާއި ޖިނާންވެސް އައިސް އަރްޒަންގެ ކައިރީގައި ހުއްޓުނެވެ. އެ ދެމީހުންނަށް ވެސް ބަލައިލެވުނީ އެވަގުތު އެމީހުންނާ ދިމާލަށް ޝައްކުގެ ނަޒަރަކުން ބަލަން ތިބި މީހުންނަށެވެ.\n"ޒޭން! ވީ ވިލް ޓޯކް އެބައުޓް ދިސް ލޭޓަރ... ހާދަ ބައިވަރު މީހުންނެކޭ އެބަލަނީ... ކޮންޓްރޯލް ބްރަދަރ... ކޮންޓްރޯލް..." އިރުފާން ބެލީ އަރްޒަން ހަމައަކަށް އެޅުވޭތޯއެވެ. ފަހަތުގައި ހުރި ޖިނާން މީހުނާ ދިމާލަށް ބަލައިލާފައި އަންހެނުންނަށް ކަމެއް ވީތީ އެކަމާ ހާސްވެގެން ކިޔޭ އެއްޗެއް ކަމުގައި ބުނެލިއެވެ. އެއްބައި މީހުން އަނގަޔަށް ގޮތެއް ހަދާލާފައި ދުރަށް ދިޔަނަމަވެސް އަނެއްބައި މީހުން އޭރުވެސް ތިބީ ޝައްކުގެ ނަޒަރަކުން ބަލާށެވެ.\n"ހައު ކޭން އައި؟" އިރުފާން އަށް ބަލައިލުމަށްފަހު، އަރްޒަންމަޑުމަޑުން ބުނެލިއެވެ.\n" ޔޫ ހޭވް ޓު..." އިރުފާން ވާހަކަ ދައްކައި އަރްޒަންއަށް ވިސްނައިދޭން މަސައްކަތް ކުރިއެވެ. އަރްޒަން ފުން ނޭވާއެއް ދޫކޮށްލިއެވެ. އޭނާގެ ސިކުނޑީގައި ވަނީ އަދިވެސް ޝިންޝިނާގެ މޫނު މަތީގައިވީ ހިނިތުންވުމާ، އެ ލޮލުގައި ވީނަފްރަތުގެ ކުލަވަރެވެ.\n"ތީ އަހަރެންގެ ހައްޤެއް" އޭނާގެ ސިކުނޑީގައި ގުގުމަން ފެށީ އެ ޖުމްލަތަކެވެ. ދެ އަތުން ބޮލުގައި ހިފައްޓައިލެވުނު، އަރްޒަންއަށް ގޮނޑީގައި އިށީނދެވުނެވެ.\n"އައި ވޯންޓް ޓު ކިލް ހާރ... އަހަރެން އޭނަގެ ކިބައިން ސަލާމަތް ކޮށްދީ ފިރާޤުބޭ... އާދޭސް ކުރަން... އޭނާ އަހަރެންގެ ސިކުނޑިއާ ކުޅެގެން މިހުރިހާދުވަހު އަހަރެން އޭނާގެ ބާރުގެ ދަށުގައި ގެންގުޅުނީ... އެކަމަކު... "\nއަރްޒަން އާދޭސް އެކުލެވިގެންވީ ބެލުމަކުން ފިރާޤަށް ބަލައިލިއެވެ. ފިރާޤު އަރްޒަންގެ ކޮނޑުގައި ޖަހައިލިއެވެ. އެއަށްފަހު، ބޯ ޖަހައިލީ ހުރިހާކަމެއްވެސް ރަނގަޅުވާނޭ ބުނާ ފަދަކުންނެވެ. މިހާރުވެސް އެ ޖިންނީގެ ހަށިގަނޑަށް އެކި ވަރުގެ ގެއްލުން ލިބިފައި ހުންނާނޭ ކަމުގައި ފިރާޤުބު ނެލިއެވެ.\nއަރްޒަންގެ ހަނދާނަށް އައީ ދެނެވެ. އޭނާއަށް ދޮރުކައިރިން ޝިންޝިނާ ފެނުނުއިރު، އަތާ ފައިގެ ތަންތަންގަނޑު ހުރީ އަނދާފައެވެ. މޫނުގެ އެއްފަޅިއާ ކަންފަތާ ދިމާލުންވެސް ބޮޑު ތަންގަނޑެއް ހުރީ ފިހިފައެވެ. އެތަންތަނުން ދިޔާ އެއްޗެހިތަކެއް ވެސް ނިކުންނަމުން ދިޔައެވެ.\nއޭނާ ފިރާޤށް ބަލައިލުމަށްފަހު އެ ވާހަކަ ބުނެލިއެވެ.\n"އަހަންނަށް އޭރުވެސް އެނގޭ ޒީޝާންއަށް ދިމާވި މިހާދިސާއާ ޝިންޝިނާއާ ގުޅުމެއް ވާކަން...ޒީޝާން އެކަނިތަ އޮތީ؟" ފިރާޤު ސުވާލުކޮށްލިއެވެ.\n"އަޔާން އެބަހުރި..." އަރްޒަން ބުނެލިއެވެ. ފިރާޤު ބޯ ޖަހައިލިއެވެ. އެއަށްފަހު އޭނާ ބުނީ ވީހާވެސް އަވަހަކަށް ކިޔަވަން ފަށަން ވީކަމުގައެވެ. މިހާރު ޖިންނި ކޮންމެ ފަދަ ކަމެއްވެސް ކޮށްފާނޭ ކަމުގައި ފިރާޤު ބުނެލިއެވެ.\n"އަހަރެމެންނަށް ގޯސްކޮށް ކުރެވޭ އެންމެ ކަމަކުންވެސް ހުރިހާކަމެއް ގޯހުން ގޯހަށް ހިނގައިދާނެ!" ފިރާޤު އަނެއްކާވެސް ބުނެލިއެވެ.\n"ޒީޝާން ހޮސްޕިޓަލުން ދޫކޮށްލަންދެން އަހަރެމެންނަށް މަޑެއް ނުކުރެވޭނެތަ؟" އަރްޒަން އަހައިލިއެވެ. ފިރާޤު ދެފަރާތަށް ބޯ ހޫރައިލިއެވެ. އޭނާ ބުނީ ވީ އެންމެ އަވަހަކަށް ކަންތައްތައް ފަށަންވީ ކަމުގައެވެ. އޭނާގެ ހިތަށް ވަނީ ނުތަނަވަސްކަން ވެރިވެފައެވެ. ހަޤީޤީ ކުރިމަތިލުން އަދި ފެށެނީކަމުގައި އޭނާގެ ހިތް ބުނަނީއެވެ.\n"އަހަރެންގެ މަންމަގެ ހަޤީގަތް... އެކަމުގެ އަޑީގައި ފޮރުވިފައިވާ ސިއްރުތައް... އަހަރެން ބޭނުން ހުރިހާކަމެއް އެނގެން..." އަރްޒަން ބުނެލިއެވެ.\n"އަހަރެންގެ މަންމަ... ނަން..."\n"ޖުމައިލާ... ޖުމައިލާ އަރްޒަން ދެކެވަރަ ލޯބިވި... އެންމެ ފަހު ވަގުތާ ޖެހެންދެންވެސް... އަހަންނަށް ހަމައެކަނި ސަލާމަތް ކުރެވުނީ އަރްޒަން..." ފިރާޤު ބުނެލިއެވެ.\n"ހުރިހާކަމެއް އަހަންނަށް ކިޔައިދީ..." އަރްޒަން ކެތްތެރިކަން ކުޑަވެފައިވާ ގޮތަކަށް ބުނެލިއެވެ. ފިރާޤަށް އިތުރު އެއްޗެއް ނުބުނެވި އުޅެނިކޮށް އަރްޒަންގެ ފޯނު ރިންގްވިއެވެ. ގުޅަނީ އަޔާންއެވެ. އަރްޒަން ފިރާޤަށް ބަލައިލުމަށްފަހު ފޯނު ނަގާ ކަންފަތުގައި ޖައްސައިލިއެވެ.\n"އެހަށް ދޭ... ހަމަޖެހިލައިގެން އަހަރެން ހުރިހާ ވާހަކައެއް ވެސް ކިޔައިދޭނަން..." ފިރާޤު ބުނެލިއެވެ.\nއަރްޒަން ޒީޝާން އޮތް ރޫމާ ހިސާބަށް ގޮސް ފުން ނޭވާއެއް ދޫކޮށްލިއެވެ. އޭނާ ދޮރު ހުޅުވައިލިއެވެ. އޭރު އެތެރޭގައި އަޔާން ހުއްޓެވެ. ޒީޝާން އޮތީ ދެލޯ ހުޅުވައިލައިގެން ސީލިންގަށް ނަޒަރު ހުއްޓާލައިގެންނެވެ.\nއަރްޒަން ވަނުމާއެކު އަޔާން އެތަނުން ނުކުތެވެ. އެއާއެކު އަނެއްކާވެސް އެ ކޮޓަރި ތެރޭގައި ޒީޝާންއާ އަރްޒަން އެކަނިވިއެވެ. އަރްޒަން ގޮސް ގޮނޑީގައި އިށީނދެ ޒީޝާންގެ އަތުގައި މަޑުމަޑުން ހިފައްޓައިލިއެވެ.\n"ޒީ... އައި އެމް ސޮރީ..." އޭނާ ޒީޝާންއަށް ގޮވައިލާ ބުނެލިއެވެ. އަރްޒަން ގޮވައިލުމާއެކު ޒީޝާން އަރްޒަންއަށް ބަލައިލިއެވެ.\n"ސޮރީ..." މަޑުމަޑުން ތުންފަތް ހަރަކާތްކޮށްލުމަށްފަހު، ޒީޝާން ބުނެލިއެވެ. އޭނާ އޮތީ ސީދާ އަރްޒަންގެ ލޮލަށް ބަލަހައްޓައިގެންނެވެ.\n"އިޓްސް އޯކޭ، އެނީވޭޒް އިޓްސް މައި ފޯލްޓް..." އަރްޒަން ޒީޝާންއަށް ބަލައިލާ ހިނިތުންވެލި ނަމަވެސް، އެ ހިނިތުންވުމުގެ ފަހަތުގައި ވަނީ އިންތިހާ ވޭނާ ކެކުޅުންކަން ޒީޝާންއަށް ދެނެގަނެވުނެވެ.\n"އިޓްސް ނޮޓް ޔުއަރ ފޯލްޓް، އައި އެމް ސޮރީ..." ޒީޝާން މާފަށް އެދުނެވެ.\n"އަަހަރެން ބުނެގެން ނުވާނެ އެއްޗެއް އަހަންނަށްވެސް ބުނެވުނީ. އަހަންނަށް އެނގެންޖެހޭނެ އެއީ ޒޭން އަމިއްލައަށް ކުރިކަމެއް ނޫންކަން. އައި ވޯޒް ޓޫ އެމޯޝަނަލް..."\nއަރްޒަން ޒީޝާންގެ ނިތްކުރިމައްޗަށް ވެއްޓިފައިވާ އިސްތަށިކޮޅު ކަންފަތް ދަށައް ލައްވައިލަދިނެވެ. އެއަށްފަހު ނިތުގައި ބޮސް ދީފައި އޭނާ ހިނިތުންވެލިއެވެ.\n"އަހަރެންގެ ސަބަބުން ވެގެންދިޔަ ހުރިހާ ކަމަކަށް އަހަރެން ޒިންމާ ނަގާނަން ޒީ... އަހަރެން އިތުރަށް މަޑެއް ނުކުރާނަން، ވީހާވެސް އަވަހަކަށް އަހަރެން ބޭނުން މިކަންތައް ނިންމަން... އިންޝާ ﷲ... އެ ޖިންނީގެ ކިބައިން އަހަރެމެން ސަލާމަތްވާނެ،" އަރްޒަން ބުނެލިއެވެ. ޒީޝާން ބޯ ޖަހައިލިއެވެ.\nޒީޝާން ގެއަށް ދޫކޮށްލީ ޖެހިގެން އައި ދުވަހުގެ ހެނދުނުގެ ވަގުތެއްގައެވެ. ހޮސްޕިޓަލުން ގެއަށްދިޔަ މަގުމަތީގައިވެސް އަރްޒަން ޒީޝާންގެ އަތުން އެންމެ ފަހަރަކުވެސް ދުލެއް ނުކުރެއެވެ. ގެއަށް ވަނުމަށްފަހު، އެންމެ ފުރަތަމަ ވެސް ދެމީހުން މަޑުކޮށްލީ ސިޓިން ރޫމުގައެވެ. އޭރު އަޔާންއާ ޖިނާންގެ އިތުރުން އެތަނުގައި ފިރާޤު ތިއްބެވެ. އިރުފާން ވީތަނެއް ނޭނގެއެވެ.\n"އަރްޒަން... ހަޤީގަތް އަހަރެން ކިޔައިދޭނަން. އަޑު އަހާ..." ފިރާޤު ތައްޔާރުވެލިއެވެ. އަރްޒަން ބޯ ޖަހައިލިއެވެ. އަރްޒަންގެ ނުތަނަވަސްކަން ދެނެގަނެވި ޒީޝާން އޭނާގެ އަތުން އަރްޒަންގެ އަތަށް ބާރުކޮށްލިއެވެ.\n"އެކަމަކު އޭގެ ކުރިން އަހަރެން ވާހަކައެއް ބުނަން ބޭނުން. މީގެ ކުރިން ޖިންނި އަރްޒަންއަށް އެއްވެސް ގެއްލުމެއް ދީފައެއް ނެތް. އެކަމަކު... އެކަމަކު މި ފަހަރު ފަހަރެއްގައި އެހެން މީހުންނެކޭ އެއްގޮތަށް އަރްޒަންގެ ފުރާނައަށް ވެސް ޖިންނި ގެއްލުން ދިނުން އެކަށީގެންވޭ..." ފިރާޤު ބުނެލިއެވެ. އެއާއެކު އެންމެންގެ މޫނުމަތިން ނުތަނަވަސްކަން ފެނިގެން ދިޔައެވެ.\nފިރާޤު ވާހަކަ ކިޔައިދޭން ފެށިތާ މާގިނަ އިރެއްނުވެ އަރްޒަންގެ ބޮލަށް ރިހުމެއް ވެރިވިއެވެ. އެއާއެކު ފިރާޤު އޭނާގެ ވާހަކަ މެދު ކަނޑައިލިއެވެ.\n"އަރްޒަން..." އޭނާއަށް ކަމެއް ފާހަގަވީއެވެ. ކުއްލިއަކަށް އަރްޒަން ޒީޝާންއަށް ބަލައިލުމަށްފަހު، ހީގަތެވެ. އެއާއެކު ސިހުނު ޒީޝާން އަރްޒަންގެ އަތުން ދޫކޮށްލާ ފުންމައިގެން ތެދުވިއެވެ. ފިރާޤު ބަލައިލީ އަޔާންއާއި ޖިނާން އަށެވެ. އޭނާ އެ ދެމީހުންނަށް އެންގީ އަރްޒަން ދެން ކޮށްފާނެ ކަމަކަށް ސަމާލުވެ ތިބުމަށެވެ. އަޔާން ބޯ ޖަހައިލިއެވެ.\nސޯފާމައްޗަށް ދެފައި އަރުވައިލުމަށްފަހު، އަރްޒަން ހޭންފެށިއެވެ. ބޮލުގެ އިސްތަށިގަނޑަށް ދަމަދަމާފައި އޭނާ ފިރާޤަށް ބަލާފައި ހަމަ ހެނީއެވެ. އަނގަޔަށް ދެއަތްލާފައި ވައްތަރު ޖައްސަން ފެށިގޮތުން ފިރާޤު ގޮނޑިން ތެދުވިއެވެ.


Bridge balan ethah satheyka bayaku: Ufaaverikamaai unmeedhu!\nބްރިޖު ބެލުމަށް އެތައް ސަތޭކަ ބަޔަކު ޖަމާވެފަ - އަހުމަދު ނާއިމް | އަވަސް\nމާލެ އާއި ހުޅުލެ ގުޅުވައިދޭ ބްރިޖު، ސިނަމާލެ ބްރިޖު ބަލާލުމަށް އާންމުންނަށް ހުޅުވާލުމާއެކު އެތައް ސަތޭކަ ބަޔަކު މިއަދު ބްރިޖު ބަލާލައި އެ ބްރިޖުގައި ހިނގާލައިފި އެވެ. ބްރިޖަށް ފުރަތަމަ ފަހަރަށް އެރުމުން ކޮންމެ މީހަކަށް ވެސް ވަނީ އުފާވެރި އިހުސާސްތަކެއް ކުރުވާފަ އެވެ.\nބްރިޖު ހުޅުވުމުގެ އުފަލުގައި ކުރިއަށް ގެންދާ ހަރަކާތްތަކުގެ ތެރެއިން މިއަދު ބައިސިކަލް ބުރެއް ވެސް ބާއްވާފައިވާއިރު ހަވީރު ރައީސް އަބްދުﷲ ޔާމީންގެ އަނބިކަނބަލުން ފާތިމަތު އިބްރާހިމް ޝަރަފުވެރި ކޮށް ދެއްވި ހަރަކާތްތެއް ކުރިއަށް ދިޔަ އެވެ.\nހާއްސަ އެހީއަށް ބޭނުންވާ ފަރާތްތައް ފަސްޓް ލޭޑީއާއެކު މިއަދު ބްރިޖު ވަނީ ބަލާލާފަ އެވެ. އޭގެ ފަހުން އާންމުންނަށް ބްރިޖު ބަލާލުމަށް ހުޅުވާލައިރު ކިޔުގައި އެތައް ބަޔަކު ތިބީ ޖެހިގެންނެވެ.\nމިއަދު ބްރިޖުގައި ކުރިއަށް ދިޔަ ހަރަކާތްތަކުގެ ތެރެއިން - އަހުމަދު ނާއިމް | އަވަސް\nބްރިޖުގެ އެއްކޮޅުން އަނެއް ކޮޅަށް މީހުން ހިނގާފައިދިޔައިރު މުޅި ބްރިޖު އެކީ މީހުނުން ފުރުނެވެ. އެތައް ސަތޭކަ ބަޔަކު ވަނީ އެ އުފަލުގައި ބައިވެރިވެފަ އެވެ. ބައެއް ސަގާފީ ހަރަކާތްތަކާއި ސްކޫލް ކުދިންގެ ޕެރޭޑެއް ވެސް މިއަދު ބްރިޖު މަތީ އޮތެވެ.\nމަންމަމެން ޅަދަރިންގެ އަތުގައި ހިފައިގެން، މާމަ އާއި ކާފަ އަތު ގުޅާލައިގެން ބަލަމުން ދިޔައީ ބްރިޖުގެ ހިތްގައިމު މަންޒަރުތަކެވެ. ކަނޑު ހުރަސްކޮށް ހިނގާލައި ހުޅުލެ ދެވޭ ކަމުގެ އުފާވެރިކަން އެންމެންގެ މޫނު މަތިން ވެސް ސާފުކޮށް ފެންނަން ހުއްޓެވެ.\n"ވަރަށް އުފާވޭ މިކަހަލަ ތަނެއްގަ ހިނގާލެވޭތީ، ކުރިއަށް ލިބިގެން ދާނެ ފަސޭހައިން ހަމަ ވަރަށް އުފާވޭ،" ބްރިޖުގައި ހިނގާލަން ގޮސް ހުރި މީހަކު ބުންޏެވެ.\nކުޑަކުދިންނާއި ދުވަސްވީ މީހުންނާއި ޒުވާނުން މިއަދު ވަނީ އެމީހަކަށް ނެގުނު ގޮތަކަށް އެތައް ބައިވަރު ބްރިޖު ފޮޓޯއެއް ނަގާފަ އެވެ. ތާރީހީ ރައްކާކުރުމަށް ކޮންމެ މީހަކު ވެސް ބެލީ ވީހާވެސް ގިނަ ފޮޓޯއެއް ނެގޭތޯ އެވެ. އެންމެންގެ މޫނު މަތިން ވެސް ފެނުނީ އުފާވެރިކަމެވެ.\nބްރިޖުގައި އާންމުން ހިނގާލަމުން ދިޔައިރު ރައީސް ޔާމީނަށް ކެމްޕެއިން ކުރުމުގެ ގޮތުން ޕީޕީއެމްއިން ވެސް ހަރަކާތްތަކެއް ކުރިއަށް ގެންދިޔަ އެވެ. އެގޮތުން ބްރިޖު ހަގީގަތަކަށް ހަދައިފައިވާތީ ރައީސް ޔާމީނަށް ވޯޓު ދޭން ޖެހޭ ކަމަށް އަޑުގަދަ ކުރާއިން ގޮވަމުން ދިޔަ އެވެ. އަދި ރައީސް ޔާމީން ގެންނަވާ ތަރައްގީތަކާ ގުޅޭ ލީފްލެޓެއް ވެސް ބެހި އެވެ.\nރައީސް އަބްދުﷲ ޔާމީން ސިނަ މާލެ ބްރިޖް ހައުސިން މިނިސްޓްރީ\nބްރިޖް މަތީ ކައިވެނި ކުރަން ފޯމް ދޫކުރަން ފަށަނީ\nބްރިޖު ތަނބުގެ ތިން ޝީޓް ޕައިލް ދުއްވައިފި


ގައުމީ ކުތުބުޚާނާ ހުޅުވައިފި | Sandhaanu\nގައުމީ ކުތުބުޚާނާ ހުޅުވައިފި\nކޮވިޑް-19ގެ ބަލިމަޑުކަމާއިގުޅިގެން ބަންދުކުރި ގައުމީ ކުރުބުޚާނާ މިއަދު ހުޅުވައިފި އެވެ.\nރާއްޖޭގެ އެންމެ ބޮޑު ލައިބްރަރީ މިއަދު ހުޅުވައިލީ ކޮވިޑުގެ މިހާރުގެ ހާލަތަށް ބަލާ އަޅަންޖެހޭ ރައްކާތެރިކަމުގެ ފިޔަވަޅުތަކާ އެކު ކަމަށް ގައުމީ ކުތުބުޚާނާއިން ހާމަކުރެއެވެ. އެގޮތުން މިހާރު ލައިބްރަރީއަށް އެއްފަހަރާ ވަދެވެނީ 15 މީހުންނަށް ކަމަށް ވެއެވެ.\nލައިބްރަރީން މައުލޫމާތު ދޭ ގޮތުގައި ރައްކާތެރިކަމުގެ ފިޔަވަޅެއްގެ ގޮތުން ހަރުގަނޑުތަކުން ނަގާ ފޮތްތައް އަލުން ހަރުގަނޑުތަކަށް ލުމުގެ ކުރިން ޑިސްއިންފެކްޓް ކުރާނެއެވެ.\nގައުމީ ކުތުބުޚާނާ ހުޅުވުމަށް ހަމަޖައްސާފައިވަނީ ހަފްތާގެ ތިން ދުވަހުއެވެ. އެއީ އާދީއްތަ، އަންގާރަ އަދި ބުރާސްފަތި ދުވަސް ކަމަށް ވެސް އެތަނުން މައުލޫމާތު ދެއެވެ. މި ދުވަސްތަކުގައި ލައިބްރަރީ ހުޅުވުމަށް ހަމަޖައްސާފައިވަނީ މެންދުރު 12 އިން ހަވީރު ތިނެއްކަށް ކަމަށް ކުތުބުޚާނާއިން ހާމަކުރެއެވެ.\nގައުމީ ކުތުބުޚާނާ ހުޅުވުމާ ބެހޭގޮތުން ޕީއެސްއެމްގެ ރާއްޖެ މިއަދު ޕްރޮގްރާމުގައި ވާހަކަފުޅު ދަައްކަވަމުން ހެރިޓޭގް މިނިސްޓްރީގެ ޑެޕިއުޓީ މިނިސްޓަރު ވިދާޅުވީ ” މޭކް އަ ސްޕޭސް”ގެ ނަމުގައި އެކިއެކި ހުނަރު ދަސްކޮށްދޭ އޮންލައިން ޕްރޮގްރާމެއް ލައިބްރަރީގައި ފެށުމަށް ދަނީ ތައްޔާރުވަމުންންނެވެ.\nމުހުސިން ވިދާޅުވީ ލައިބްރަރީ ހުޅުވީ ކިޔަވާކުދިންނަށާއި ދިރާސާކުރާ ފަރާތްތަކަށް ޚާއްސަ ކޮށްގެން މަޝްވަރާކޮށްހަދާނެ ވަކި ކޮޓަރިއަކާ އެކީގައިކަމަށެވެ. ކޮވިޑްގެ މިހާލަތުގައި މި ކޮޓަރީގައި އެއްފަހަރާ ތިބެވޭނީ ތިން މީހުންނަށް ކަމަށް ގައުމީ ކުތުބުޚާނާއިން މައުލޫމާތު ދެއެވެ.\nރާއްޖޭގެ އެންމެ ގިނައަދެއްގެ ފޮތްތަށް ހުންނަ އަދި އެންމެ ގިނަ މީހުން ބޭނުންކުރާ މި ލައިބްރަރީ އަލުން ހުޅުވާފައިވާއިރު އާންމުން އެއްވެ އުޅޭ ބައެއް އެހެންތަންތަން ވެސް މިހާރު އަންނަނީ އަލުން ހުޅުވަމުންނެވެ. އެގޮތުން މާލޭސިޓީގެ ބޮޑެތި ޕާކްތައް މިހާރުވަނީ ހުޅުވާލާފައެވެ.


މާލެ ތެރެއިން ބަރުލަމާނީ ފާޅުވާން ފަށައިފި | Sangu News\nމާލެ ތެރެއިން ބަރުލަމާނީ ފާޅުވާން ފަށައިފި\n27 އޭޕްރިލް 2021 - 21:37\n27 އޭޕްރިލް 2021\nވެރިރަށް މާލޭގެ ފާރުތަކުން ބަރުލަމާނީ ނިޒާމަަަށް ތާއީދުކޮށް ކުރަހާފައިވާ ލޯގޯތައް ފާޅުވާން ފަށައިފިއެވެ.\nމިއާއެކު އެކްޓިވިސްޓުން އަންނަނީ ސޯސަލް މީޑިއާގައި ބަރުލަމާނީ ނިޒާމު ޕްރޮމޯޓު ކުރަމުންނެވެ. އަދި މިހާރު މާލޭގެ ބައެއް ފާރުތަކުން ވެސް ބަރުލަމާނީ އަށް ތާއީދުކުރާ ލޯގޯތަކާއި ޕޯސްޓަރުތައް ވެސް ވަނީ ފެންނަން ފަށާފައެވެ.\nނަޝީދުގެ އެ މެސެޖާއެކު ރައީސް ސޯލިހާ ހަވާލާދެއްވާ ރައީސް އޮފީހުގެ ތަރުޖަމާން މަބުރޫކް އަޒީޒް މީޑިއާތަކަށް ފޮނުއްވި މެސެއްގައި ވިދާޅުވީ، ވެރިކަމުގެ ނިޒާމާ ގުޅޭ ގޮތުން ރައީސް ނަޝީދު ކުރެއްވި މެސެޖެއް ރައީސުލްޖުމްހޫރިއްޔާއަށް ލިބިވަޑައިގެންފައިވާ ކަމަށެވެ. އަދި އެކަމުގައި ރައީސްގެ ވިސްނުފުޅު ހުރި ގޮތް މަބުރޫކުގެ މެސެޖުގައި ވިދާޅުވެ ދެއްވި އެވެ.\n"މިހާރު މި އަމަލު ކުރަމުންދާ ވެރިކަމުގެ ނިޒާމަކީ ރައްޔިތުންގެ ސީދާ ވޯޓަކުން އަމަލު ކުރަމުންދާ ގޮތެއް ކަމަށްވާތީ، މިކަމަށް ބަދަލެއް ގެނެވޭނީވެސް އާންމު ރައްޔިތުންގެ ވޯޓަކުން ކަމަށް ރައީސުލްޖުމްހޫރިއްޔާ ދެކެވަޑައިގަންނަވާ،" މަބްރޫކުގެ މެސެޖުގައިވެ އެވެ.\n33%ވަރަށް ގަދަ 0%ވަރަށް ގަޔާވޭ 67%ބޮޑު ޖޯކެއް 0%ހައިރާންވެއްޖެ 0%ވަރަށް ދެރަ 0%ރުޅިގަދަ ވަނީ


ކުރު ވާހަކަ: ދޮންބީފާނު\nއަހަރެންނަށް ހޭލެވުނީ ކަރުހިއްކައިގަނެގެންނެވެ. ހޭލެވުނުއިރު އަހަރެންގެ މުޅި ހަށިގަނޑުގެ އެކި ތަންތަނުގައި ރިއްސައެވެ. އޭރު ފައިހިލަވަޅު އޮބާލާ މެންދަމުން އަލިވެ ތިނެއް ޖަހައިފިއެވެ. އެނދު ކައިރީގައި ހުރި ފެންފުޅި ނަގައި، ދެތިން ކޯވަރު ބޯލީމެވެ. އަދި އެނދުން ތެދުވެގެން ގޮސް ފާޚާނާއަށް ވަނީމެވެ. ލައިގެން ހުރި އެއްޗިއްސާއެކު ހުރި ގޮތަށް ގޮސް ފެންވަރާ މާގަނޑު ދޫކޮށްފައި އޭގެ ދަށަށް ވަދެ ހުރީމެވެ. އަހަރެންގެ ގަޔަށް އޮހޮރެމުން ދިޔަ ފެންތަކުން މުޅި ހަށިގަނޑު ތެމެމުން ދިޔައިރު، މުޅި ގައިގައި އަތް އުނގުޅީމެވެ. ބާރު ބާރަށެވެ. ނަމަވެސް ހަށިގަނޑުގެ އެކި ތަންތަނުގައި ހުރި ޒަޚަމްތަކެއް ނުފިލިއެވެ. އަދި ހަށިގަނޑުގައި އަޅަމުންދާ ނުފިލާ ރިހުމަށްވެސް ލުޔެއް ނުލިބުނެވެ. މިއީ ގިނަ ރޭރޭ އަހަރެންގެ ހާލަތެވެ. މި ހާލަތުން އަހަރެންނަށް މިންޖުވެވޭނީ ކޮން ދުވަހަކުންބާއެވެ.\nހެނދުނު ހޭލެވުނީ، ބަދިގެ ތެރޭގައި މަންމަ ތެލިތަކާއި، ތަށިތައް ތަޅުވާ އަޑަށެވެ. އަހަރެން ދިރިއުޅޭ ގެއަކީ ތިން ކޮޓަރި ހިމެނޭހެން އާދައިގެ ގޮތަކަށް ހަދާފައި ހުންނަ ގެއެކެވެ. ބަދިގެ ހުންނަނީ އަހަރެންގެ ކޮޓަރިއާއި ޖެހިގެންނެވެ. ބަދިގެ ތެރޭގައި މަންމަ ހަރަކާތްތެރިވާ އަޑުފަށްގަނޑު ގަދަކަމުން ލޮލުފިޔެއް ޖެހޭވަރެއް ނުވިއެވެ. އަހަރެން އެނދުން ތެދުވެ، މޫނު ދޮވެގެން، އަބާޔާ ލައިގެން ކޮޓަރިން ބޭރަށް ނިކުތީމެވެ. އަދި ގޮަސް ބަދިގެއަށް ވަނީމެވެ. އޭރު މަންމަ ހުރީ ކިރުސައިތައްޓެއް ގިރާށެވެ. އަހަރެންވެސް ބަނޑުހައިވެފައި ހުރުމުން ސައިތަށްޓެއް ގިރުމަށްޓަކައި ފެންހޫނު ކުރާ ޖަގު ޖެއްސީމެވެ. ކަބަޑުގައި ހުރި ސައިފަތް ޕެކެޓު ނެގުމަށް އަތް މައްޗަށް ހިއްލާލިވަގުތު އަހަރެންގެ ދަށްބަނޑަށް ތަދެއް އެރިއެވެ. އަހަރެންނަށް ދަށްބަނޑުގައި އަތް އަޅައި ފިއްތާލެވުނެވެ. އެހިނދު ސައިގިރަން ހުރި އަހަރެންގެ މަންމަ ހުރީ، އަހަރެންނާއި ދިމާލަށް ބަލަހައްޓައިގެންނެވެ.\nއަހަރެން ތުން ފިއްތާ ބާރުކޮށްލާ، ދެބުމަ ގޮށްޖަހާލީމެވެ. އަދި ވަރަށް ބާރަށް ކަބަޑުގެ ދޮރު ލެއްޕުމަށްފަހު ގެއިން ނިކުތީމެވެ. އެ ރުޅިވެރިކަންމަތީގައި އަހަރެން ހިނގާފައި ގޮސްވަނީ މާމަމެން ގެއަށެވެ. މާމަ ފެނުމާއެކު އަހަރެން މާމަގެ ގައިގައި އޮޅުލައިގަތީމެވެ. "އުނހޫން!. އެއްކަލަ މާމަގެ އޮޅުންސުވާލި ދޯ މިއައީ. މިއަދު ވެސް މަންމަ އާއި ޒުވާބުކުރީތަ؟." މާމަ އަހަރެން ގައިގައި ބައްދާލާ ފިރުމާލިއެވެ. މުޅި ދުނިޔޭގައި ވެސް މާމަހާ އޯގާތެރި މީހެއް އަހަރެންނަކަށް ނެތެވެ. މާމަގެ އެ ފިރުމުންތަކާއި، ލޯތްބަކީ އަގު ނުކުރެވޭނެ އެއްޗެކެވެ. މާމަނެތް ދުނިޔެއެއްގައި އަހަރެން އުޅޭނީ ކިހިނެއްހެއްޔެވެ. "ނޫން ޒުވާބެއް ނުކުރަން. ދަށްބަނޑުގައި ރިއްސާތީވެ މިއައީ." އަހަރެން ބުނީމެވެ. "ތި ދަށްބަނޑުދައްކަން މާމާއާއިއެކު މާލެދާން ހިނގާބަަލަ. ފައިހާ ނުކާތީއޭ ބަނޑުގަ ރިއްސަނީ." މާމަ ބުންޏެވެ.\nއަހަރެން ބަނޑުގައި ރިއްސާ އަސްލު ސަބަބު ކިޔައިދޭނީ ކިހިނެއް ހެއްޔެވެ؟. ބަނޑުގައި އެކަންޏެއް ނޫނެވެ. މުޅިގައިގައި ވެސް ރިއްސައެވެ. ސްކޫލު ނިމުނީއްސުރެން ތިން އަހަރު ފާއިތުވެދިޔަ އިރުވެސް އަހަރެން އިތުރު އެއްވެސް ކަމެއް ނުކުރަމެވެ. އިތުރަށް ކިޔަވާހިތެއް ވެސް ނުވެއެވެ. ވަޒީފާއަށް ދާހިތެއް ވެސް ނުވެއެވެ. އަހަރެން ބޭނުން ވަނީ އެކަނިމާއެކަނި ގޭގައި އޮންނާށެވެ. "ދަރިފުޅާ، ތަންތާ ރިއްސާނެ އަބަދު ތިހެން ގޭގަ އޮންނަންޏާ. ކިޔަވަން އުޅެބަލަ. ނޫނީ ވަޒީފާއެއް ހޯދަބަލަ. ދަރިފުޅު މަންމަ ވެސް އެހެންވެ ކަންނޭންގެ އަބަދު އެއްޗެހި ކިޔަނީ. އެއްޗެއް ބުނަން ވިއަސް ބުނާނީ މަންމައެއްނު. ދެން ހުރީ ދޮންބައްޕައެއްނު." ދޮންބައްޕަގެ ނަން އިވުނު ހިސާބުން އަހަރެން ގޮއް މުއްކުވާލީމެވެ. އަދި ހިންދިރުވާލުމަށްފަހު، އެތެރެއަށް ފުންކޮށް ނޭވާއެއް ލައި އެ ނޭވާ ބޭރުކޮށްލީމެވެ. އަހަރެންނަށް ހުރެވުނު ތަންވެސް ނޭނގުނު ކަހަލައެވެ. މިގޮތުގައި އިންދާ، މާމަ އަހަރެން ކޮނޑުގައި ހިފައި ތަޅުވާލިއެވެ. އަދި އެ ގެއިން ސައިބޮއެގެން ގެއަށް ދިއުމަށް އެދުނެވެ. މާމަ ގިރައިދޭ ލުނބޯހުތު ފަނިތަށިން އަހަރެންގެ ބަނޑަށް ރާހަތެއް ލިބެއެވެ.\nދުވާލުގެ އަލިކަން ގެއްލި ރޭގަނޑު ވެއްޖެއެވެ. ރޭގަނޑަކީ އަހަރެން އެންމެ ފޫހިވާ ވަގުތެވެ. އެ ވަގުތަކަށް އަަހަރެން އެންމެ ނަފުރަތަކު ކުރާ ވަގުތެވެ. މަންމަ ނިދިކަން އެނގުމާއެކު، އަހަރެން ކޮޓަރީގެ ފާހާނާއަށްވަދެ ފާހާނާ ތަޅުލައިގެން، ފާހާނާގެ ތަށިމަތީގައި އިށީނީމެވެ. އަހަރެންގެ ގަައިގައި ހަނގުރާމަ ކުރާނެ ހިތްވަރު ނެތުމުންނެވެ. މިގޮތުގައި އިންދާ ކުށްލިއަކަށް ކޮޓަރީގެ ދޮރު ހުޅުވުނު އަޑުއިވުނެވެ. އެ އައީ އަަހަރެން ޝިކާރަކުރާ މީހާއެވެ. ރޭގަ ކުރިވަރުން އޭނާގެ ހިތް ނުފުރެނީ ހެއްޔެވެ. އަަހަރެންނަށް ގިސްލަ ގިސްލާފައި ރޮވެން ފެށުނެވެ. "ދަރިފުޅާ. މިއީ ބައްޕައޭ. ދޮރު ހުޅުވާލަބަލަ. ބައްޕަ ވާހަކައެއް ބުނަން ވެގެންނޭ." އަހަރެން ފާޚާނާ ތަށިމަތީގައި އަތަކަށް ގުޑާވެސް ނުލައި އިނީމެވެ. އޭރުވެސް ދޮންބައްޕަ ފާޚާނާގެ ދޮރުގައި ހުއްޓުމެއް ނެތި ޓަކިދެނީއެވެ. އިރުކޮޅަކުން ދޮންބައްޕަ ތަޅުގައި ހިފައި ވަރަށް ބާރަށް ތަޅުވަންފެށިއެވެ. އަދި ދޮރު ނުހުޅުވައިފިނަމަ، މަރާލާނެ ކަމުގެ އިންޒާރު ދެމުން ގެންދިޔައެވެ.\nއަހަރެން ތެޅިތެޅި އޮތް ހިތަކާއެކު ފާޚާނާގެ ދޮރުހުޅުވީމެވެ. އޭރު ދޮންބައްޕަ ހުރީ ރުޅިއައިސް ރަތްވެފައެވެ. "ކަލޭ ކޮންމެ ރެއަކު ގޮސް ފާޚާނާއަށް ތި ވަންނަނީ، މަށަށް ފިލަންތަ؟. މިހާރު ކިތަންމެ ރެއަކު ބުނެފިން ބަސްއަހާށޭ. އޭރުން ތަދެއް ނުވާނެއޭ. މިގޮތަށް އިންޒާރު ދޭކަށްވެސް ނުޖެހޭނެ." ދޮންބައްޕަ އަހަރެންގެ އަތުގެ މުލައްދަޑީގައި ހިފައި ގަދަކަމުން ފާޚާނާ ތެރެއިން ނެރުނެވެ. އެހިނދު އެހެން ރޭރެއެކޭ އެއްގޮތަށް އަހަރެން ބިރުން ދުއްވައިގަންނަން މަސައްކަތް ކުރީމެވެ. ނަމަވެސް ސަލާމަތް ވެވޭނެ ގޮތެއް ނުވިއެވެ. ދޮންބައްޕަ އަހަރެންގެ އަނގަމަތީގައި ފޮތިގަނޑެއް އެއްސިއެވެ. އަދި ގަދަބާރުން ފުރަގަހަށްވާގޮތަށް އަހަރެންގެ ދެއަތް ބަނދެލިއެވެ. މިއީ ގިނަ ރޭތަކުގައި އަަހަރެންގެ ހާލަތެވެ. އޭނާ އަހަރެން އުރާލައިގެން ގޮސް އެނދުމައްޗަށް އެއްލާލިއެވެ. އަދި ކޮޓަރީގެ ދޮރު ތަޅުލުމަށްފަހު އެއްކޮށް ބަރަހަނާ ވިއެވެ.\nއަދި އަހަރެންގެ ގައިގެ އެކި ތަންތަނުގައި ބޮސްދެމުން، އަނިޔާވާގޮތަށް އަހަރެންގެ އެކި ގުނަވަންތަކުގައި ހިފައި، ދޮންބައްޕަ ދިޔައީ އޭނާގެ އެދުންވެރިކަން ފުއްދަމުންނެވެ. އަހަރެން ހިމާޔަތަށް އެދި ގޮވާނެ އެކަކުވެސް އެ ގޭގެ ހަތަރު ފާރުތެރޭގައި ނެތެވެ. އަހަރެންނަށް ރޮއެލަ ރޮއެލާ އޮތުން ނޫން ގޮތެއް ނެތެވެ. ދޮންބައްޕަ އޭނާގެ އެދުން ފުދުމާއެކު، ގަޔަށް ފޭރާން ހެޔޮވަރުކޮށްލިއެވެ. އަދި އަހަރެންގެ ބަނދެފައި އޮތް ދެއަތް މޮހާލިއެވެ. "ހަނދާންކުރައްޗޭ، ތިހެން މާ ކަންތައްބޮޑުކުރަންޏާ ދުވަސް ދުއްވާލާނަން. މީހެއް ކައިރި އުއްފުވެސް ބުނެފިއްޔާ ނިމުނީ." ދޮންބައްޕަ މިހެން ބުނެފައި، އަހަރެންގެ އަނގަމަތީގައި އެއްސި ފޮތިގަނޑު މޮހާލިއެވެ. އަދި ކޮޓަރިން ނިކުމެގެން ދިޔައެވެ. އަހަރެން ރުއި ނަމަވެސް، އަޑެއް ނުނިކުތެވެ. މި ވޭނުގައި، މި އަނިޔާގައި ތިން އަހަރު ހޭދަވީއެވެ. ނަމަވެސް އަހަރެންގެ އަނގަވަނީ މަޖުބޫރުން ބަންދުކޮށްފައެވެ. އަހަރެން ދޮންބައްޕަގެ އަތުން މަރުވާކަށް ބޭނުމެއް ނޫނެވެ. އަހަރެން ބޭނުނީ ދިރިހުންނާށެވެ. އެރޭވެސް ފެންވަރާ މާގަނޑު ދަށުގައި ހުރެގެން ގަޔަށް ފެން އެޅީ، ގައިގައި އަޅާ ވޭނާއި، ޒަޚަމުތައް ފިލާތޯއެވެ. މި ޒަޚަމުތައް ދުވަހަކުވެސް ފިލާނެހެއްޔެވެ.\nއަހަރެންގެ އުމުރުން އަދި މިވީ އަށާރަ އަހަރެވެ. އެއްވެސް މީހަކު އަހަރެން ދައްކާ ވާހަކައެއް ޤަބޫލުނުކުރާނެކަން ޔަގީނެވެ. އަހަރެންގެ އަސްލު ބައްޕަ މަރުވުމަށްފަހު އަހަރެންނާއި، މަންމަގެ ހުރިހާ ކަމެއް ބަލަމުން އައި މީހާއަކީ ދޮންބައްޕަ ކަމަށް ވެފައި، މިއަދު އެއީ އަހަރެންގެ މަންމަގެ ފިރިމީހާއަށް ވުމާއެކު، އަދި އަމުދުން އަހަރެން ވާހަކައެއް ދެއްކި ނަމަވެސް، އެ ވާނީ ބޭކާރު އެއްޗަކަަށެވެ. އަހަރެންގެ އުމުރުން ސޯޅަ އަހަރުން ފެށިގެން ދޮންބައްޕަ އައީ އެގޮތަށް އަަހަރެންގެ ބޭނުން ހިފަމުންނެވެ. އަހަރެންގެ ބައްޕަ މަރުވީ އަހަރެންގެ އުމުރުން ސޯޅަ އަހަރުގައެވެ. ހަމަ އެ އަހަރު މަންމަ ދޮންބައްޕައާއި ކައިވެނި ކުރިއެވެ. ތުންތުން މަތިން އަޑުއިވޭ ގޮތުގައި، މަންމައާއި ދޮންބައްޕައަކީ އަބަދުވެސް ލޯބީގެ ޚާއްޞަ ގުޅުމެެއް އޮންނަ ދެމީހުންނެވެ. އެކަން ޔަގީންވީ، ބައްޕަ މަރުވިތާ މާގިނަ ދުވަހެއްނުވެ މަންމަ ކައިވެނިކުރުމުންނެވެ.\nއަހަރެންގެ ބަނޑުއަޅާ ވިހޭ މައިމީހާ އަހަރެންނާމެދު ކުޑަކޮށްވެސް ވިސްނާނުލައެވެ. ދޮންބައްޕަގެ ފަރާތުން ލިބެމުން ދިޔަ ޖިންސީ ގޯނާ ތަކުގެ ވާހަކަ މަންމަ ގާތު ބުނުމުން އެ ވާހަކަ ޤަބޫލެއް ނުކުރިއެވެ. މަންމަގެ ލޮލަށް އެ މަންޒަރުތައް ފެނުނު ދުވަހު އަހަރެންގާތު ބުނި ވާހަކަ މިއަދުވެސް އަހަރެން ހަނދާނެއް ނުނެތެއެވެ. "އެއްވެސް މީހެއް ކައިރީ ނުބުނާތި. އޭރުން ފައިހާވެސް، މަންމަވެސް ފަޟީޙަތްވީ. އަހަރުމެންނަށް މިއަދު ކައިގެން ބޮއެގެން މި އުޅެވެނީ ކަލޭގެ ދޮންބައްޕަ އިދުރީސްގެ ސަބަބުން." އެ ޖުމުލަތައް އަހަރެންގެ ހިތް ކުދިކުދި ކޮށްލިއެވެ. ކިތަންމެ ފަހަރަކު އަމިއްލައަށް މަރުވާންވެސް ހިތަށް އަރައެވެ. ނަމަވެސް އަހަރެންގެ އީމާންތެރިކަން ވަރުގަދަވުމުގެ ސަބަބުން އެކަމަށް ބިރުވެތިވެއެވެ.\nއެއްދުވަހެއްގެ ހަވީރުގެ ވަގުތެވެ. އެ ދުވަހަކީ ކައިރި ރަށަކުން، ފުޓްބޯޅަ މެޗެއް ކުޅުމަށް ރަށަށް ފުޓްބޯޅަ ޓީމެއް އައި ދުވަހެކެވެ. ވުމާއެކު ރަށުގެ އެންމެންވެސް ނަލަ ހެދިގެން ދިޔައީ ދަނޑު ކައިރިއަށް މެޗު ބަލާށެވެ. އަހަރެން އޮތީ ގޭގައެވެ. ކޮޓަރީގައި އޮށޯވެލައިގެން އޮތީ ނިދާލެވޭތޯއެވެ. އަހަރެންނަށް ހަމަ ނިދި ނުލިބޭތާ ވީ ދުވަހެއް ނޭންގެއެވެ. އަރާމު ނިންޖަކުން ނިދާލެވޭތޯ ކުރި މަސައްކަތް ވީ ބޭކާރެވެ. ކޮޓަރީގެ ދޮރުގައި ހިފައި އެ ތަޅުވައިގަތީ ދޮންބައްޕަ ނޫން ދެވަނަ މީހެއް ނޫނެވެ. އަހަރެން ރޯމަހެއްހެން ފުންމައިގެން ތެދުވެ، ދެފައި ވައްކޮށްގެން އެނދުމަތީގައި އިށީނީމެވެ. ދެން އިވުނީ ތަޅުދަނޑިން ތަޅު ހުޅުވި އަޑެވެ. "ހެޔޮނުވާނެ. ތިވަރު ނުކޮށް އަހަރެން މަރާލާ." ދޮންބައްޕަ ފެނުމާއެކު އަހަރެން ރޮއެގަނެފައި ބުނީމެވެ. "ކަލޭ މަރުވެއްޖިއްޔާ އަހަރެން އުފަލާ އަރާމާ ހޯދާނެ ގޮތެއް ބުނެބަލަ. ތިހާ ފައްކާ މަލެއް ގަންނަންވެސް ނުލިބޭނެ." ދޮންބައްޕަ ކޮޓަރި ދޮރުލެއްޕުމަށްފަހު އެތެރެއަށް ވަނެވެ. އަދި މަޑުމަޑުން އަހަރެންނާއި ދިމާލަށް އަންނަން ފެށިއެވެ. އަހަރެން ބިރުން ފަހަތަށް ޖެހެން ފެށީމެވެ. ދޮންބައްޕަ އައި ގޮތަށް އައިސް، އަހަރެންގެ ދެފައިގައި ހިފައި ކައިރިއަށް ދަމައިގަތެވެ.\nއަހަރެންނަށް ވަމުން ދިޔަ ތަދާއެކު، ގިސްލަ ގިސްލާފައި ރޮވެނީއެވެ. ބައްޕައެއްގެ މަޤާމުގައި މިއަދު ހުރި މީހާއާކީ ހައިވާނުންގެ ތެރޭގައި ހިމެނޭ މީހެކެވެ. އަހަރެންނާއި މެދު ކުޑަ ނަމަވެސް ރަޙުމެއް ނުކުރިއެވެ. ކުއްލިއަކަށް ކޮޓަރީގެ ދޮރު ހުޅުވުނެވެ. ދޮންބައްޕަ ސިހިފައި ފަހަތަށް އެނބުރި ބަލާލިއިރު، ދޮރު ކުރިމަތީގައި ހުރީ އަހަރެންގެ މާމައެވެ. ދޮންބައްޕަ ކޮޓަރިއަށް ވަދެ ތަޅުލަން ހަނދާންނެތުން އަހަރެންގެ ނަސީބަށްވިއެވެ. ދޮންބައްޕައަށް ހުރެވުނު ތަންވެސް ނޭނގުނެވެ. ވަގުތުން އަހަރެންގެ ހަރުވާޅު ތެރެއިން އަތް ދަމައިގަތެވެ. " މަގޭ ދަރި." މާމާ ދުވެފައި އައިސް އަހަރެންގެ ގައިގައި ބައްދައިގަތެވެ. އެހިނދު ދޮންބައްޕަ އަވަސް ފިޔަވަޅު ތަކެއްގައި ހިނގާފައި ކޮޓަރިން ބޭރަށް ނިކުތެވެ. އަހަރެންގެ ހިތް ފަޅައިގެން ދިޔައެވެ. މާމަގެ ގައިގައި ބައްދައިގެން އޮވެ، އަހަރެން ހިތް ފުރެންދެން ރުއީމެވެ. އެވަގުތު އަހަރެންގެ ދުލުން އެ އަނިޔާވެރިކަމުގެ ވާހަކަ ފުރަތަމަ ފަހަރަށް މީހަކަށް ކިޔައިދެވުނެވެ. އެއްވެސް އިޚުތިޔާރެއް ނެތި އަހަރެންގެ އަނގައިން ޖުމުލައަަކަށްފަހު ޖުމުލައެއް ދިޔައީ ބޭރުވަމުންނެވެ. މާމަ އަހަރެން ގޮވައިގެން ވަގުތުން އެ ގެއިން ނިކުމެގެން މާމަގެ ގެއަށް ގެންދިޔައެވެ.\nއިސާހިތަކު މުޅި ރަށު ތެރޭގައި މި ވާހަކަ ފެތުރިއްޖެއެވެ. އަދި ރަށުގައި ޤާއިމުވެ ތިބި ފުލުހުންނާއި ހަމައަށް މައްސަލަ ހުށައެޅުނެވެ. އެއްބަޔަކު އެކަން ޤަބޫލުކުރި ހިނދު، އަނެއް ބަޔަކު ބުނަމުން ދިޔައީ އަހަރެންނަކީ ނަފްސާނީ ބަލިޖެހިފައި ހުރި މީހެއް ކަމަށެވެ. މީހުންގެ ކުރިމަތީގައި އަހަރެންގެ ދޮންބައްޕަ އަހަރެންނާއި މެދު ޢަމަލުކުރާ ގޮތާއި، ހަތަރު ފާރު އެތެރޭގައި އަހަރެންނަށް ކުރާ އަނިޔާއާއި ދިމާ އިދިކޮޅެވެ. އެެހެން މީހުންގެ ނަޒަރުގައި އެވަރުގެ ބައްޕައެއް އަހަރެންނަކަށް ނުލިބޭނެއެވެ. ކޮންމެއަކަސް މި ވާހަކަ މުޅި އަތޮޅު ތެރޭގައި ފެތުރި ނޫސްތަަކަށްވެސް އަރައިފިއެވެ. ގިނަ ބަޔަކު ތިބީ އަހަރެންގެ ދިފާޢުގައެވެ. އަހަރެންގެ ދިފާޢުގައި ތިބި، އަހަރެން ނުވެސް ދަންނަ މީހުން ގޮވަމުން ދިޔައީ ދޮންބައްޕަ މަރާލުމަށެވެ. ރަށުގައި ތިބި ބައެއް މީހުންވެސް ދޮންބައްޕައަށް ހަމަލާދޭން މަސައްކަތްކުރިއެވެ. ނަމަވެސް ދޮންބައްޕަ ހުރީ ފުލުހުންގެ ބެލުމުގެ ދަށުގައެވެ.\nފުލުހުންގެ ހިމާޔަތުގެ ދަށުގައި ސާޅީސް އަށްގަޑިއިރު ހޭދަކުރުމަށްފަހުގައި ދޮންބައްޕަ ދޫކޮށްލިއެވެ. އޭރު އޭނާއަށް ހަމަލާދޭން މަސައްކަތްކުރި އެންމެން ތިބީ ހައްޔަރުކޮށްފައެވެ. ދޮންބައްޕަ ދޫކޮށްލީ އެއްވެސް ހެއްކެއް ފެންނަން ނެތް ކަމަށް ބުނެއެވެ. ދޮންބައްޕަ ދޫކޮށްލި ހިސާބުން، ގެއިން ނިކުންނަނީ ހާލަކުން ފަހަރަކުއެވެ. އުޅުނީ ވަރަށް ފިލައިގެންނެވެ. އިންސާފު ލިބޭނެ ކަމަށް އުއްމީދުކޮށްގެން ދިއްލި ހުޅުކޮޅު ނިވުނެވެ. "ދަރިފުޅާ. މިއަދު އިންސާފު ނުލިބުނަސް އަދި އިންސާފު ލިބޭނެ ދުވަހެއް އެބައޮތް. ކެތްތެރިވޭ. މިހާ ދުވަސްވީއިރު ދަރިފުޅު އެންމެ ފަހަރަކުވެސް މާމަ ގާތު ބުނެލިނަމަ. ދަރިފުޅާ!. ދަރިފުޅުގެ އުމުރު އަދި އޮތީ. މާމަ ދުނިޔޭގައި ހުރިހާ ހިނދަކު ދެން ލާހިކެއް ނޫން، އެ ޖާހިލު މީހާއަށް ދަރިފުޅު ގައިގަ އިނގިލި ކުރިވެސް ޖައްސާލާކަށް. އެކަހަލަ މީހުން މެރިޔަސް ވެސް ފާފާވެރިއެއް ނުވާނެ." އެދުވަހު މާމަގެ އަނގައިން ބޭރުވި ޖުމްލައިން، އަހަރެންގެ ގައިން ހީބިިހި ނެގިއެވެ. ނިވުނު ހުޅުކޮޅު އަލުން ދިއްލުނު ކަމުގެ އިހުސާސް ކުރެވުނެވެ.\nކޮންމެއަކަސް އަހަރެންނަށް ދޮންބައްޕަގެ ފަރާތުން ލިބިފައިވާ އަނިޔާތަކުގެ ވާހަކަ ދެއްކުން މުޅި ރާއްޖޭގައިވެސް ހުއްޓުމަކަށް ނައެވެ. އެންމެން އިންސާފަށް އެދި ގޮވަނީއެވެ. އޭރު އަހަރެންގެ ސިކުނޑިތެރޭގައި އެނބުރެމުން ދިޔަ ޚިޔާލަކީ މިއިން ދުވަހަކުވެސް ހިތަށް ނުގެންނަވަރުގެ ޚިޔާލެކެވެ. އެއް ރެއެއްގެ ދަންވަރުގެ ވަގުތުގައި އަހަރެންގެ މާމަ ނިދާނެހައި އިރުކޮށްފައި، އެ ގެއިން ނިކުތީމެވެ. އަދި ދޮންބައްޕަ އާއި މަންމަ އުޅޭ ގެއަށް ގޮސް ވަނީމެވެ. އެރޭ ގޭގެ ބޮޑު ދޮރާށި ހުރީ ތަޅުނުލައެވެ. ގެއަށް ވަންނަން އައި ފަސްވަނައަށްވީ ރޭ ވެގެން ދިޔައީ އަހަރެންގެ ނަސީބަށެވެ. ގޭތެރެއަށް ވަންއިރު، ދޮންބައްޕަ އޮތީ ސިޓިންރޫމުގައި ނިދާފައެވެ. ދޮންބައްޕަ ނިދާފައި އޮތް ސޯފާއާއި އަރާ ހަމަވީމެވެ. އަދި މަޑުމަޑުން އޭއި އޭ ކިޔާ ގޮވާލީމެވެ. ދޮންބަައްޕަ ލޯ ހުޅުވާލިއެވެ. އަަހަރެން ބަލާކަށް ނުހުރެ، އަތުގައި އޮތް ފަލަ ދަނޑިބުރިން ގައިގައި ހުރި ބާރެއްލާފައި ދޮންބައްޕަގެ ނިތްކުރިމަތީގައި ޖެހީމެވެ. އެހިނދު ދޮންބައްޕަ ހަޅޭއްލަވައިގަތެވެ. އަހަރެން އަނެއްކާވެސް ނުތެދުވެވޭވަރަށް ދަނޑިބުރިން ޖެހީމެވެ. އެއަށްފަހު ދޮންބައްޕަގެ އަނގަމަތީގައި އަތް އެޅީމެވެ. އަދި އަނެއް އަތުން، އަތުގައި ހުރި ބާރެއްލާފައި ކަރުގައި ހިފާ މަރާލީމެވެ. އެއީ އަހަރެންގެ މަންމަވެސް ކޮޓަރިން ނިކުތް ވަގުތެވެ.\nއަހަރެންގެ ގަޔަށް ބުރާފައި ހުރި ލޭތައް ފެނިފައި، އަހަރެންގެ މަންމަ ހޭނެތުނެވެ. އެހިނދު އަހަރެން ދޮންބައްޕައާއި ދިމާލަށް ބަލަހައްޓައިގެން ހުރެ އުފަލުން ރުއީމެވެ. އަހަރެންނަށް މިނިވަންވުމުގެ އިހުސާސް ކުރެވުމުންނެވެ. އަހަރެންނަށް ޤާނޫނުން ހިމާޔަތް ނުލިބުނީތީ، އަމިއްލައަށް އިންސާފު ހޯދުމުގައި ކާމިޔާބުވުމުންނެވެ. އަމިއްލައަށް ހޯދި އިންސާފާއެކު އަހަރެންނަށް ފަންސަވީސް އަަހަރުގެ ޖަލު ޙުކުމެއް އައެވެ. އަހަރެންގެ މާމަ އެކަމާއި އިންތިހާ ދަރަޖައަށް ހިތާމަކުރިއެވެ. އަހަރެންނަށް އައީ ބޭއިންސާފު ޙުކުމެއްކަން އެންމެން ދިޔައީ ބުނަމުންނެވެ. އެކަމަކު މިއީ ރޭޕްގެ ޝިކާރައަކަށްވާ އަންހެނުންނަށް އެއްވެސް އިންސާފެއް އޮތް ތަނެއް ނޫނެވެ. މާމަ އަހަރެންނަށް ހިތްވަރުދިނެވެ. އެ ހާދިސާގެ ސަބަބުން އަހަރެންގެ މަންމަގެ ސިކުނޑިއަށް ލިބުނު ކުއްލި ޝޮކަކާއިއެކު، އަހަރެންގެ މަންމަވެސް މި ދުނިޔެއާއި އަލްވަދާޢު ކިޔެވެ.\nއަހަރެން އެއިން އެއްވެސް ކަމަކާއި ހިތާމައެއް ނުކުރަމެވެ. ޖަލުގެ ތޭރިތަކުގައި އުމުރު ހޭދަކުރަން ޖެހުނަސް، އަހަރެން ހުރީ އެކަމާއި އުފަލުންނެވެ. އަަހަރެން ދޮންބައްޕަ މަރާލީ، ޖަލުގައި އުމުރު ހޭދަކުރަން ޖެހުނަސް ހެޔޮކަމަށް ނިންމާފައެވެ. އަހަރެންނަށް އެ ޖަލުވެސް މާ ރައްކާތެރި ތަނަކަށް ވިއެވެ. އަހަރެން ކަހަަލަ ކިތައް "ދޮންބީފާނު" ރާއްޖޭގައި އުޅޭ ހެއްޔެވެ؟. ގޭތެރެއިން ފެށިގެން ގޮސް ޤާނޫނުން އަހަރެމެންނަށް ހިމާޔަތް ލިބޭނަމަ، އަމިއްލައަށް އިންސާފު ހޯދަން ހަމަ ޔަގީނުންވެސް ނުޖެހޭނެއެވެ.


Veterans Cup: Sifain balikoh New ah hama jehumeh | Mihaaru\nމި މެޗުގެ މޮޅު ކުޅުންތެރިއަކަށް ހޮވުނު ޒިޔާދު (ވ) ބޯޅަ ފޮނުވާލަނީ.-- ފޮޓޯ: ނިޝާން އަލީ/ މިހާރު\nވެޓްރަންސް ކަޕް: ސިފައިން ބަލިކޮށް ނިއު އަށް ހަމަޖެހުމެއް\n04 ޖޫން 2018 - 00:35\nވެޓެރަންސް ކަޕް ފުޓްބޯޅަ މުބާރާތުގައި މިއަދު ކުޅުނު މެޗުން ދިވެހި ސިފައިންގެ ކްލަބްގެ މައްޗަށް 2-1 އިން ކުރިހޯދައި އެންމެ ފަހުގެ ޗެމްޕިއަން ނިއު ރޭޑިއަންޓް ހަމަޖެހުމެއް ހޯދައިފި އެވެ.\nދެ ވަނަ ބުރުގައި ނިއު ކުޅުނު ފުރަތަމަ މެޗުން ވަނީ މާޒިޔާ އަތުން ބަލިވެފަ އެވެ. އެހެން ކަމުން މިއަދުގެ މެޗަށް ނުކުތްއިރު ނިއު އަށް އޮތީ މޮޅުވުން މަޖުބޫރުވެފަ އެވެ. މުބާރާތުގެ ފުރަތަމަ ބުރުގައި ސިފައިންނާއި ނިއު ކުޅުނު މެޗު ނިމުނީ 1-1 އިން އެއްވަރުވެގެންނެވެ.\nޓާފް އެއް ނަންބަރު ދަނޑުގައި މިއަދު ހަވީރު ކުޅުނު މެޗުގައި ނިއުގެ ދެ ލަނޑު ވެސް ޖެހީ މެޗުގެ މޮޅު ކުޅުންތެރިއަކަށް ހޮވުނު މުހައްމަދު ޒިޔާދު އެވެ. ސިފައިންގެ ލަނޑު ކާމިޔާބުކުރީ ހަމްދާން ޖައުފަރު އެވެ. މެޗުގެ 45 އަހަރުން މަތީގެ މޮޅު ކުޅުންތެރިއަކީ އަޝްރަފު ލުތުފީ (ސަމްޕަތު) އެވެ.\nމި މެޗަށް ފަހު ދެ ވަނަ ބުރުގެ ތާވަލްގެ އެއް ވަނައިގައި އޮތީ ދެ މެޗުން ހަ ޕޮއިންޓާ އެކު ވެލެންސިއާ އެވެ. ދެ ވަނައިގައި އޮތް މާޒިޔާ އަށް ތިން ޕޮއިންޓް ލިބިފައިވާއިރު، ތިން ވަނައިގައި އޮތް ނިއު އަށް ވެސް ވަނީ ތިން ޕޮއިންޓް ލިބިފަ އެވެ. ހަތަރު ވަނައިގައި އޮތް ޕޮލިހާއި ފަސް ވަނައިގައި އޮތް ސިފައިންނަށް އަދި ޕޮއިންޓެއް ނުލިބެ އެވެ.\nމުބާރާތުގައި މާދަމާ ހަވީރު ކުޅޭ މެޗުގައި މާޒިޔާ ނުކުންނާނީ ޕޮލިހާ ދެކޮޅަށެވެ. ގްރޫޕް ސްޓޭޖުގައި މި ދެ ޓީމު ކުޅުނު މެޗުން މާޒިޔާ ވަނީ 2-0 އިން ޕޮލިހުގެ މައްޗަށް ކުރިހޯދައިފަ އެވެ.\nއިތުރު ލިޔުންތައް ނިއުރޭޑިއަންޓް ސ.ކ ވެޓަރަންސް ކަޕް ދިވެހި ސިފައިންގެ ކްލަބު